
Introducere 
AICI VEI GĂSI TOT CEEA CE TREBUIE SĂ ŞTII 
DESPRE BARBAŢI ŞI RELAŢII 


Mai mult de 20 de ani mi-am câştigat existenţa 
făcându-i pe oameni să râdă de ei înşişi, unii de alţii, de 
familiile şi prietenii lor şi, cel mai des, de dragoste, sex şi 
relaţii. Umorul meu este înrădăcinat în adevăr şi în acea 
înţelepciune care provine din experienţa de viaţă bazată pe 
observare, învăţare şi cunoaştere. Mi s-a spus că glumele 
mele ating corzile sensibile ale oamenilor, deoarece 
aceştia se regăsesc în ele, mai ales când vine vorba de acei 
oameni care explorează dinamica relaţiilor dintre bărbaţi 
şi femei. Mă uimeşte întotdeauna cât de mult vorbesc 
oamenii despre relaţii, cât de mult se gândesc la ele, cât 
de mult citesc sau întreabă despre ele ori felul în care 
intră într-o relaţie fără a avea cea mai mică idee despre 
cum să meargă mai departe. 

lată ce am descoperit în timpul călătoriei mele pe 
pământul lui Dumnezeu: 

(a) foarte multe femei nu ştiu nimic despre bărbaţi, 

(b) bărbaţii se spală pe mâini de o mulţime de lucruri 
într-o relaţie, deoarece femeile n-au înţeles niciodată cum 
gândesc aceştia şi 

(c) eu deţin nişte informaţii foarte valoroase cu 
ajutorul cărora pot schimba situaţia. 


Am descoperit asta pe parcursul carierei mele, mai 
exact când am început să lucrez la radio în cadrul unei 
emisiuni matinale, Steve Harvey Morning Show. Când 
emisiunea mea era difuzată în Los Angeles, am creat o 
rubrică ce se numea Întreabă-l pe Steve, în timpul căreia 
femeile puteau suna şi puteau pune orice întrebare în 
legătură cu relaţiile. Absolut orice întrebare. Mă gândeam 
că rubrica o să fie cel puţin foarte amuzantă şi, la început, 


chiar aşa a şi fost în ceea ce mă priveşte - totul era sub 
formă de glume. Dar mi-am dat seama repede că lucrurile 
prin care treceau majoritatea ascultătorilor mei, în genere 
femei, nu erau deloc amuzante. 

Ele aveau foarte multe tipuri de dorinţe şi griji în 
viaţa lor, cărora încercau să le facă faţă - probleme legate 
de întâlniri, angajamente, siguranţă, familie, speranţe de 
viitor, spiritualitate, dramele rudelor, părerea personală 
despre propriul corp, înaintarea în vârstă, prietenie, copii, 
echilibrul casă/serviciu, educaţie. Cred că nu există lucru 
la care să te gândeşti şi despre care să nu mă fi întrebat 
cineva vreodată. Şi în topul listei subiectelor despre care 
doreau să vorbească femeile erau - ai ghicit! - bărbaţii. 

Ascultătoarele mele chiar îşi doreau să primească 
nişte răspunsuri, răspunsuri legate de modul în care pot 
obţine dintr-o relaţie la fel de mult cât au investit. Prin 
intermediul rubricii Întreabă-l pe Steve, dar şi mai târziu, 
prin rubrica Strawberry Letters pe care o produc în 
prezent, în cadrul aceleiaşi emisiuni matinale, femeile au 
subliniat foarte clar că-şi doresc o relaţie echitabilă între 
ele şi partenerul lor de viaţă: vor ca dragostea lor să fie 
răsplătită cu aceeaşi monedă, vor ca viaţa lor amoroasă să 
fie la fel de satisfăcătoare ca cea pe care le-o asigură ele 
partenerilor, vor ca emoţiile lor foarte intense să-i 
caracterizeze şi pe partenerii lor şi vor, de asemenea, ca 
importanţa cu care îşi tratează angajamentele să fie 
împărtăşită, respectată şi apreciată şi de partenerii lor. 
Problema majorităţii femeilor care sună la emisiunea mea 
radiofonică este că nu se bucură de reciprocitate din 
partea partenerilor, ceea ce le face să se simtă 
dezamăgite, lipsite de drepturi şi deziluzionate din cauza 
relaţiilor ratate. 

Când nu-mi mai arde de glume, iar microfonul este 
oprit şi luminile din studio se sting, mă gândesc la acele 
femei care îmi adresează întrebări în timpul emisiunii de 
dimineaţă, rămânând de foarte multe ori perplex, din 


cauză că, în ciuda experienţei pe care au avut-o persoanele 
care mă sună cu bărbaţii (fie că aceştia le erau prieteni, 
iubiţi, amanți, soţi, taţi, fraţi, colegi de muncă), acestea, 
naive, încă vor să mai afle cum să fie iubite aşa cum îşi 
doresc, aşa cum simt nevoia şi aşa cum merită. Am ajuns la 
concluzia că adevărul pe care îl caută femeile nu este atât 
de evident pentru ele cum este pentru noi, bărbaţii. Oricât 
ar încerca, femeile nu se prind. 

Având în minte toate acestea, am încetat să mai fac 
glume şi am devenit foarte serios cu ascultătorii mei. 
Răspunzându-le la întrebări, am început să le comunic 
cunoştinţele mele legate de bărbaţi, cunoştinţe pe care le- 
am dobândit ocupându-mă mai mult de jumătate de secol 
de o singură problemă: aceea de a fi bărbat. De asemenea, 
am petrecut nenumărate ore vorbind cu prietenii mei, top 
bărbaţi. Aceştia sunt sportivi, vedete de film şi de 
televiziune, brokeri de asigurări şi bancheri, camionagii, 
antrenori de baschet, preoţi şi diaconi, manageri de 
magazine, foşti deţinuţi, prizonieri şi chiar şi infractori. Şi 
am descoperit că avem cu toţi un lucru în comun: suntem 
nişte oameni foarte simpli şi gândim, în esenţă, la fel. 

Atunci când îmi filtrez răspunsurile prin perspectiva 
masculină despre relaţii, ascultătoarele mele încep să 
înţeleagă de ce nu le ajută cu nimic problemele complexe 
şi nuanțele pe care le ridică în fiecare relaţie cu sexul 
opus. Le învăţ foarte repede că nu vor obţine niciodată 
nimic dacă se aşteaptă ca un bărbat să le răspundă aşa 
cum le-ar răspunde o femeie. Ulterior, femeile îşi dau 
seama că abordând problemele obiectiv şi fiind în 
cunoştinţă de cauză atunci când discută cu bărbaţii pe 
înţelesul lor, pe terenul lor, în felul lor, aceasta poate, să le 
ajute să obţină exact ceea ce vor. 

Sfaturile mele către cei care au sunat la rubrica 
Întreabă-l pe Steve au devenit atât de populare încât fanii 
- atât bărbaţi, cât şi femei - au început să mă întrebe când 
am de gând să scriu o carte despre relaţii, ca să le ajut pe 


femeile care vor cu adevărat să aibă relaţii solide şi 
serioase, dar şi pe bărbaţii pregătiţi pentru astfel de 
relaţii, ca să-şi dea seama ce aport pot avea şi vor să aibă 
într-o relaţie. Trebuie să recunosc că, la început, nu mi-am 
dat scama de importanţa scrierii unei cărţi despre relaţii. 
La urma urmei, ce aş mai putea să adaug la conversațiile 
pe care le-am purtat cu milioane de ascultători în fiecare 
dimineaţă? Mai mult de atât, cum aş putea fi luat în serios? 
La naiba, nu sunt scriitor. 

Dar apoi am început să mă gândesc la relaţiile pe 
care le-am avut de-a lungul vieţii, am vorbit cu câţiva 
dintre prietenii mei şi cu câteva dintre colegele şi 
asociatele mele şi am format nişte focus-grupuri. De 
asemenea, m-am gândit la impactul pe care îl au relaţiile 
asupra fiecăruia dintre noi şi, mai ales, la impactul pe care 
l-au avut asupra mea. Tatăl meu? A fost însurat cu mama 
mea timp de 65 de ani. Mama mea era nepreţuită pentru 
el. Şi că era nepreţuită şi pentru mine - cea mai 
importantă persoană din viaţa mea. La fel de importanţi 
sunt pentru mine soţia şi copiii mei. De fapt, fiicele mele şi 
grija pentru viitorul lor mă inspiră în acest moment. Ele 
vor creşte şi vor avea visul fiecărei femei: un soţ. Copii. O 
casă. O viaţă fericită, O dragoste adevărată. Şi îmi doresc 
foarte mult ca fiicele mele să nu fie induse în eroare de 
jocurile pe care le-au creat bărbaţii pentru a perpetua 
lăcomia şi egoismul pe care avem tendinţa să le arătăm 
faţă de lume până ce ne maturizăm. Datorită mamei, soţiei, 
fiicelor mele şi milioanelor de femei care îmi ascultă 
emisiunea în fiecare dimineaţă, ştiu că femeile au nevoie 
să fie sfătuite, au nevoie de cineva care să le ajute să 
depăşească problemele şi să dezlege misterul din jurul 
bărbaţilor, astfel încât să poată merge mai departe. M-am 
gândit că aş putea fi eu acea persoană care să le deschidă 
ochii şi să le spună: „ţi voi spune secretele - adevărul 
despre bărbaţi, lucrurile pe care ne-am dori să le cunoşti, 
dar şi să nu le ştii, de teamă să nu fim deconspiraţi”. 


În esenţă, cartea Comportă-te ca o doamnă, gândeşte 
ca un bărbat este un fel de caiet de reguli. Acum câţiva 
ani, echipa New England Patriots a fost implicată în cel 
mai mare scandal de înşelăciune din NFL. Investigatorii 
NFL au descoperit că respectiva echipă a înregistrat 
antrenamentele echipei adverse, în secret, şi a citit pe 
buzele jucătorilor pentru a-şi da seama care sunt 
strategiile lor de joc - beneficiind de un avantaj net asupra 
rivalilor. Cu siguranţă, metodele necinstite utilizate au fost 
în avantajul echipei New England. Şi cu acest avantaj, au 
reuşit să câştige jocul. 

Acelaşi lucru sper să se întâmple şi cu femeile care 
citesc această carte, îmi doresc ca fiecare femeie care vrea 
cu adevărat să aibă o relaţie solidă, dar care nu-şi dă 
seama cum s-o întreţină, sau care este deja într-o relaţie şi 
vrea s-o facă să meargă mai bine să uite tot ceea cea 
învăţat despre bărbaţi - uită de toate miturile, de erezii şi 
de tot ceea ce ţi-a spus mama sau prietena ta, de toate 
sfaturile pe care le-ai citit în reviste sau pe care le-ai auzit 
la televizor şi află din această carte cum sunt bărbaţii cu 
adevărat. Bărbaţii se bazează pe faptul că tu vei continua 
să primeşti sfaturi de la alte femei care nu ne cunosc 
tacticile sau felul de a gândi. Cartea Comportă-te ca o 
doamnă, gândeşte ca un bărbat te va ajuta să-ţi schimbi 
perspectiva. Dacă eşti în faza iniţială a unei relaţii şi vrei 
să afli cum să treci la nivelul următor, cartea aceasta este 
ideală. Dacă eşti implicată într-o relaţie serioasă şi vrei să 
fii cerută în căsătorie, cartea aceasta este ideală. Dacă eşti 
căsătorită şi vrei să recapeţi controlul şi să-ţi întăreşti 
relaţia sau dacă te-ai săturat să fii jucată pe degete, atunci 
vreau să foloseşti această carte ca pe un instrument - să 
iei fiecare principiu, regulă sau sfat din această carte şi să 
le foloseşti pentru a anticipa jocul bărbatului şi pentru a-l 
contracara cu tactici imbatabile. Crede-mă pe cuvânt când 
îţi spun că regulile jocului pe care le aplici tu sunt depăşite 


şi nu mai funcţionează. De fapt, cel mai mare joc pe care îl 
ai în arsenal, gândul că vei intra într-o nouă relaţie şi-ţi vei 
„schimba” bărbatul, este cel mai rău şi mai prostesc joc 
din toate timpurile. De ce? Deoarece, indiferent de ce 
proclamă celelalte femei de pe copertele revistelor, în 
cadrul emisiunilor TV şi pe toate blogurile de aici până în 
Timbuktu, există anumite trăsături fundamentale ale 
bărbaţilor care nu se vor schimba vreodată. Indiferent de 
cât de bună eşti cu un bărbat, de cât de bună eşti pentru 
el, până când vei înţelege felul în care este alcătuit 
bărbatul, ce îl motivează şi modul în care iubeşte, vei fi 
vulnerabilă în faţa dezamăgirilor pe care ţi le provoacă şi a 
jocurilor pe care le practică. 

Dar, cu ajutorul acestei cărţi, poţi înţelege cum 
gândesc bărbaţii şi-l poţi înţelege mai bine, astfel încât să 
fii capabilă să-ţi pui în aplicare planurile, visurile, 
dorinţele, şi, în primul rând, să-ţi dai seama dacă are de 
gând să fie cu tine sau doar să se joace cu tine. 

Aşadar, comportă-te ca o doamnă, dar gândeşte ca 
un bărbat. 


PARTEA ÎNTÂI 
CUM GÂNDESC BĂRBAŢII 


1 
CE-I MOTIVEAZĂ PE BĂRBAŢI? 


Afirmația următoare este un truism: bărbaţii sunt 
simpli. Reţine asta înainte de orice, pentru a ţine minte şi a 
înţelege mult mai uşor tot ce vei învăţa despre bărbaţi din 
această carte. După aceea, va fi nevoie să înţelegi câteva 
adevăruri esenţiale: bărbaţii sunt motivaţi de ceea ce sunt, 
de ceea ce fac sau de cât de mult câştigă. Indiferent că 
bărbatul este manager, puşcăriaş sau ambele, tot ceea ce 
face este filtrat prin prisma a ceea ce este el, a felului în 
care a ajuns să fie ceea ce este (adică ceea ce face) şi a 
recompensei pe care o primeşte pentru efortul depus (cât 
de mult câştigă). Aceste trei aspecte formează segmentul 
de bază al ADN-ului masculin şi reprezintă trei realizări 
necesare unui bărbat înainte de a simţi că şi-a îndeplinit cu 
adevărat destinul de bărbat. Şi până ce nu şi-a atins scopul 
în aceste trei domenii, bărbatul cu care te întâlneşti, căreia 
îi eşti credincioasă sau cu care te-ai măritat va fi prea 
ocupat ca să-şi concentreze atenţia asupra ta. 

Gândeşte-te că, de la naştere, primul lucru pe care i-l 
zic cei din jur unui băiat are legătură cu ceea ce trebuie să 
facă pentru a fi un bărbat adevărat. El este învăţat să fie 
puternic - să se lupte, să se caţere, să se ridice când este 
învins, fără să plângă, să nu lase pe nimeni să-l intimideze. 
El este învăţat să muncească din greu - să facă treburile 
casnice, să care pungile cu cumpărături din maşină, să 
ducă gunoiul, să curețe zăpada din faţa casei, să tundă 
iarba şi, atunci când este suficient de mare, să-şi găsească 
o slujbă. El este învăţat să-i protejeze pe ceilalţi - să aibă 
grijă de mama şi de fraţii lui mai mici, să aibă grijă de casă 
şi de bunurile familiei. 


Şi este, în mod special, încurajat să ducă mai departe 
numele familiei, să devină cineva astfel încât, atunci când 
intră într-o încăpere, toată lumea să ştie cine este, ce face 
şi cât de mult câştigă. Fiecare dintre aceste lucruri îi este 
insuflat în vederea unui singur lucru: să devină bărbat. 

Afirmarea bărbăţiei nu este abandonată după ce 
băiatul a crescut mare. De fapt, acest proces se amplifică. 
Atenţia bărbatului a fost mereu îndreptată spre acest lucru 
şi aşa va rămâne, el va fi mereu preocupat de cine este, ce 
face şi cât de mult câştigă, până ce-şi va fi îndeplinit 
misiunea. Şi până ce un bărbat nu se împlineşte din toate 
aceste puncte de vedere, femeile nu ocupă un loc 
important în viaţa lui. El nu se gândeşte să-şi creeze o 
situaţie stabilă, să aibă copii sau să-şi construiască o 
familie alături de cineva, până ce nu duce la bun sfârşit 
toate aceste planuri. Nu spun că trebuie neapărat să le 
finalizeze, dar că trebuie, cel puţin, să fie implicat în 
realizarea lor. 

Cu siguranţă aşa s-a întâmplat şi în cazul meu. Nu voi 
uita niciodată cât de dezamăgit, de frustrat şi de nefericit 
eram la 20 de ani, când am fost dat afară de la Ford Motor 
Company. Renunţasem deja la facultate şi, rămânând fără 
job, de-abia aveam bani să mă întreţin pe mine, ce să mai 
zic de familie. Asta m-a făcut să fiu foarte nesigur în 
privinţa viitorului meu - nu ştiam ce voi face, cât voi 
câştiga şi cine voi fi. Titulaturile de „licenţiat” şi „inspector 
la Ford” se duseseră pe apa sâmbetei; fără slujbă, şansele 
de a avea un salariu erau egale cu zero şi nu aveam nicio 
idee cum să fac bani. Mi-a trebuit ceva timp până să-mi 
găsesc un sprijin. Am avut mai multe joburi: am deschis o 
spălătorie de covoare, am vândut covoare, am vândut 
produse Amway, am promovat dieta bahamiană a lui Dick 
Gregory şi am jonglat cu tot felul de asigurări. Ceea ce 
încercam eu să fac, în tentativa de a-mi redresa viaţa, era 
o nebunie totală. lar a găsi pe cineva serios cu care să 
încep o relaţie de durată era ultimul lucru la care mă 


gândeam. 

Apoi, într-o seară, o femeie pentru care scriam glume 
m-a încurajat să merg la un club de comedie local şi să mă 
înscriu la noaptea amatorilor. Vezi, ştiam că sunt amuzant 
şi am făcut câţiva bani - foarte puţini - scriind materiale 
pentru comedianţii locali care încercau să-şi facă intrarea 
în acest domeniu. Dar nu aveam nicio idee cum să fac să 
intru chiar eu în această industrie. Cu toate acestea, 
femeia respectivă a văzut ceva în mine şi mi-a spus să urc 
pe scenă. 

Zis şi făcut. Şi i-am amuzat pe toţi. Am câştigat 50 de 
dolari - sumă care astăzi ar putea să nu însemne prea 
mult, dar, deoarece, la vremea respectivă eram falit, m-am 
simţit de parcă aş fi câştigat 5.000 de dolari - şi asta 
numai pentru că am spus glume. De asemenea, mai 
puteam câştiga încă 50 de dolari dacă, în calitate de 
câştigător, aş fi deschis seara următoare de amatori. În 
ziua următoare, am cheltuit 15 dolari din cei 50 câştigaţi 
pe cărţi de vizită pe care, alături de numărul meu de 
telefon, scria: Steve Harvey, comediant. Cărţile de vizită 
erau lipsite de culoare, subţiri şi nu aveau niciun semn 
distinctiv, dar pe ele stătea scris că eram Steve Harvey 
(adică cine sunt) şi că am un talent special la comedie 
(adică ceea ce fac). Cât de mult aveam să câştig rămânea 
de văzut, dar, cel puţin, stabilisem „cine eram” şi „ceea ce 
făceam”. 

Dacă bărbaţii nu-şi urmează visurile, dacă nu 
urmăresc să afle „ceea ce sunt”, „ceea ce fac” şi „cât de 
mult câştigă” sunt terminaţi. Morti. Dar, în momentul în 
care reuşim să rezolvăm puzzle-ul şi simţim că visurile 
noastre prind formă, simţim că trăim din nou - devenim 
mai plini de viaţă, mai entuziaşti şi avem mai multă 
energic. Din momentul în care am devenit un comediant, 
am urcat pe scenă cu gândul să devin cel mai bun. 

Chiar şi astăzi, indiferent cât de obosit sunt, 


indiferent ce se întâmplă în viaţa mea, nu întârzii niciodată 
la muncă şi nu am ratat niciodată o apariţie scenică. De 
ce? Deoarece, atunci când mă trezesc, îmi revizuiesc visul; 
îl trăiesc aievea şi în culori în fiecare zi, indiferent că sunt 
la radio, în timpul emisiunii Steve Harvey Morning sau la 
televiziune, în cadrul numeroaselor mele proiecte, ori pe 
scenă, în timpul showului Steve Harvey Live. Ştiu foarte 
bine cine sunt: sunt Steve Harvey. Şi ştiu foarte bine şi ce 
foc: comedie. Precum şi cât câştig: atât cât mi-am dorit 
pentru familia mea şi pentru mine. 

Acum, pot să-i acord familiei mele atenţia cuvenită. 
Toate picturile din casa mea, toate plafoanele metalice, 
scaunele de piele, câinii de afară, maşinile din curte, taxele 
de colegiu pentru copiii mei - torul este plătit, toţi sunt 
aranjaţi. Pot să le ofer tot ceea ce mi-am dorit întotdeauna 
să le ofer, pot să-i protejez în felul în care am fost protejat 
şi eu la rândul meu de familia mea şi în ochii familiei mele 
sunt, fără îndoială, un bărbat. Asta înseamnă că, atunci 
când merg seara să mă culc, sunt împăcat cu mine însumi. 

Asta îi mobilizează pe bărbaţi, indiferent că vorbim 
de cel mai bun jucător din NBA sau de cel mai bun 
antrenor de fotbal din zona rurală a Minnesotei; indiferent 
că este vorba de bărbatul care ocupă locul întâi în topul 
500 al persoanelor cu cele mai bogate companii sau de 
supraveghetorul de la brutăria locală; indiferent că are un 
mare grup de companii sau este şeful găştii din cartier. 
Faptul că noi, bărbaţii, trebuie să fim cei care protejează şi 
oferă Emiliei ceea ce are nevoie este înscris în ADN-ul 
masculin şi tot ceea ce facem este orientat spre acest scop. 
Dacă bărbatul îşi poate permite să aibă un acoperiş 
deasupra capului, arunci îşi poate proteja şi familia de 
factorii externi; dacă îşi permite să-i ia copilului o pereche 
de încălțări, atunci are destulă încredere că-i poate trimite 
la şcoală fără probleme şi cu bucurie în suflet; dacă-şi 
permite să cumpere mâncare în casă sau să meargă la 
supermarket, atunci este capabil să-şi hrănească familia. 


Asta îşi doresc bărbaţii; când nu pot îndeplini una dintre 
toate acestea, ei nu se vor mai simţi bărbaţi. 

Mai mult, noi vrem să simţim mereu că suntem pe 
primul loc. Vrem să fim cei mai buni la ceva. Ştim că nu 
vom fi primii în orice situaţie, dar, la un moment dat, în 
viaţa noastră, vom fi cei cărora lumea le va da socoteală, 
pentru că asta este foarte important pentru bărbaţi. Vrem 
să avem dreptul de a spune: „Sunt pe primul loc”. Femeilor 
nu pare să le pese atât de mult de asta. Dar cum stă treaba 
în ceea ce ne priveşte pe noi, bărbaţii? In cazul nostru, 
asta înseamnă totul. După ce am ajuns pe primul loc, este 
foarte important să le arătăm celorlalţi ce obţinem odată 
cu respectiva distincţie. Noi trebuie să fim capabili să 
etalăm ceea ce am obţinut şi femeile trebuie să fie capabile 
să vadă asta - altfel, ce folos în a fi pe primul loc? 

Trebuie să ştii toate acestea, pentru că trebuie să 
înţelegi care sunt motivațiile pentru care bărbatul nu este 
acasă, stă atât de mult timp la serviciu, are grijă de banii 
lui într-un anume fel. Deoarece în lumea aceasta el este 
judecat de ceilalţi bărbaţi pe baza a ceea ce este, a ceea ce 
face şi a cât câştigă Asta îi influenţează starea afectivă. 
Odată ce ştii că partenerul tău nu se află acolo unde îşi 
dorea să ajungă sau că nu se află pe drumul spre scopul 
acela, atunci schimbările lui de dispoziţie de acasă sunt 
explicabile pentru tine. Neputinţa ta de a-l face să-ţi 
vorbească are o explicaţie. Îţi este mai clar acum de ce îşi 
„munceşte” mintea. De fapt, totul se leagă de acele trei 
lucruri care-l mobilizează. 

Aşadar, dacă bărbatul este preocupat de toate 
acestea şi nu a reuşit încă să fie mulţumit de ceea este, 
ceea ce face şi de cât câştigă, el nu poate să fie aşa cum 
vrea să fie în raport cu tine. Asta înseamnă că încă nu poţi 
avea bărbatul pe care ţi-l doreşti. El nu poate să petreacă 
timn vorbind cu tine sau să viseze împreună cu tine la 
căsătorie şi familie, dacă nu se gândeşte decât la cum să 
facă bani, să obţină un post mai bun şi să devină bărbatul 


care ar vrea să fie pentru tine. 

Din experienţa mea, acestea nu sunt pe placul 
majorităţii femeilor. Multe dintre ele îşi imaginează că, 
dacă un bărbat iubeşte cu adevărat, cuplul ar trebui să fie 
capabil să urmeze aceleaşi visuri. Stabilitatea este 
importantă pentru tine, dar ai prefera să clădiţi împreună 
fundaţia relaţiei, indiferent de statutul bărbatului la 
momentul respectiv. Acest mod de a gândi este onorabil, 
dar, de fapt, bărbaţii nu gândesc deloc aşa. Bărbatul se 
concentrează doar pe premiu, iar acesta s-ar putea să nu 
fii tu, dacă el nu a ajuns acolo unde îşi doreşte. Bărbaţilor 
le este imposibil să se concentreze asupra a două aspecte, 
pur şi simplu nu sunt atât de dotați, cu toată părerea de 
Tău. 

Nu uita că nu este neapărat necesar ca bărbatul să 
câştige foarte mulţi bani la un moment dat; atâta timp cât 
visurile lui sunt pe cale de a se realiza - adică ştie foarte 
bine cine este, ca ocupă o poziţie care îl va duce în direcţia 
pe care şi-o doreşte şi ştie că, odată cu asta, vor veni şi 
banii - el o va lăsa mai uşor, ştiind că este pe punctul de a 
deveni aşa cum îşi doreşte să fie. Tu îl poţi ajuta să-şi 
atingă ţelurile făcându-l să se concentreze asupra ţelurilor 
lui, înţelegându-i viziunea şi ajutându-l să-şi implementeze 
planul. Dacă te vezi şi pe tine însăţi în acel plan (o să 
înţelegi mai bine despre ce vorbesc când vei ajunge la 
capitolul „Cele cinci întrebări pe care orice femeie trebuie 
să le pună”), atunci rămâi alături de el. Pentru că atunci 
când el va da lovitura la care visează, va deveni un bărbat 
mai bun şi mai fericit şi tu vei fi fericită alături de el. 


BĂRBAŢII NU IUBESC CA FEMEILE 
Nimic în lume nu se compară cu dragostea unei 


femei - bună, plină de compasiune, răbdătoare, generoasă, 
dulce şi necondiționată. Pură. Când o femeie iubeşte un 


bărbat, este în stare să meargă pe apă şi să despice munţii 
pentru el, indiferent de felul în care el se comportă, 
indiferent ce lucruri nebuneşti a făcut, în orice clipă şi în 
orice circumstanţe. Dacă îl iubeşte cu adevărat, ea îi va 
vorbi până va rămâne fără cuvinte, îl va încuraja atunci 
când el se va simţi neajutorat şi va avea impresia că nu 
poate merge mai departe, îl va ţine în braţe atunci când va 
fi bolnav şi va râde împreună cu el când îşi va reveni. Când 
femeia iubeşte cu adevărat un bărbat, îl va face să 
strălucească atunci când este ca vai de el, îl va încuraja 
când va avea nevoie, îl va susţine chiar şi atunci când nu 
va fi sigură că bărbatul are dreptate şi îi va sorbi fiecare 
vorbă, chit că el nu va spune ceva demn de ascultat. Şi 
indiferent ce va face el, indiferent de câte ori îi vor spune 
prietenii ei că nu este bărbatul potrivit pentru ea, 
indiferent de câte ori va întoarce el spatele relaţiei, ea îşi 
va da toată silinţa şi chiar mai mult de atât va face tot 
posibilul să-i câştige inima, chiar şi atunci când el se va 
comporta ca şi cum tot ceea ce face ea pentru a-l convinge 
că este cea mai bună pentru el nu este suficient. 

Aşa iubeşte o femeie şi această dragoste a trecut 
testul timpului, al logicii şi al tuturor împrejurărilor... 

Şi voi vă aşteptaţi ca noi, bărbaţii, să vă iubim exact 
în acelaşi fel. Poţi întreba orice femeie cum vrea s-o 
iubească partenerul ei şi îţi răspunde ceva de genul: vreau 
să fie blând şi inteligent, amuzant şi romantic, sensibil şi 
tandru şi, mai presus de toate, să mă sprijine. Vreau să se 
uite în ochii mei şi să-mi spună că sunt frumoasă şi că îl 
întregesc. Vreau un bărbat care să fie destul de vulnerabil 
astfel încât să poată plânge atunci când este rănit, care mă 
va prezenta mamei lui cu zâmbetul pe faţă, care iubeşte 
copiii şi animalele, care este dispus să schimbe scutece şi 
să spele vasele şi să facă toate acestea fără a-i cere eu. Şi, 
dacă se poate, să arate bine, să aibă mulţi bani şi să se 
îmbrace bine. Amin. 

Ei bine, să ştii că aşteptările tale faţă de iubirea - 


perfectă - a unui bărbat sunt total nerealiste. 


Cu cât bărbatul cedează/oferă mai mult, cu atât i se 
vor cere mai multe în viitor. Se dă cu biciul în boul care 
trage, nu în cel ce trage chiulul. 


Da, chiar aşa este, nu te vei bucura niciodată de aşa 
ceva. Deoarece dragostea unui bărbat nu este ca 
dragostea unei femei. 

Nu mă înţelege greşit, nu spun că bărbaţii nu sunt 
capabili să iubească, ci doar că dragostea lor este diferită, 
mult mai simplă, directă şi, probabil, mai greu de 
dobândit. Îţi spun doar atât: un bărbat care te iubeşte nu 
te va suna, probabil, la fiecare jumătate de oră şi nu-ţi va 
spune cât de mult te iubeşte la 5:30 după ce ţi-a zis asta şi 
la 5:00; el nu va sta să-ţi mângâie părul şi să-ţi pună 
comprese în timp ce tu sorbi din ceai şi nici să te 
îngrijească până ce te însănătoşeşti. 

Cu toate acestea, el te iubeşte. 

Doar că te iubeşte diferit faţă de cum iubesc femeile 
şi faţă de cum îşi doresc ele, în cele mai multe cazuri, să 
fie iubite. 

Eu cred că, dacă reuşeşti pur şi simplu să recunoşti, 
exact, felul de a iubi al unui bărbat, s-ar putea să descoperi 
că bărbatul de lângă tine îţi oferă, într-adevăr, toată 
dragostea lui şi chiar mai mult de atât. De unde ştii că te 
iubeşte un bărbat? Simplu: el va face unul dintre 
următoarele lucruri. 


AFIŞAREA 

Dacă un bărbat te iubeşte, este dispus să spună 
oricui: „Uite, frate, asta e femeia mea” sau „fata mea”, 
„iubita mea” sau „doamna mea”. 

Nu poate să zică "femeia mea de săptămâna asta". 


Cu alte cuvinte, vei avea un „titlu” - unul oficial, care 
înseamnă mult mai mult decât: „[i-o prezint pe amica 
mea” sau „ea este...” (pune numele tău aici). Asta 
deoarece un bărbat care te-a aşezat într-un loc foarte 
special în inima lui - un bărbat care are într-adevăr 
anumite sentimente pentru tine - îţi va da un titlu”. 
Expunerea acestui titlu este felul lui de a le spune tuturor 
care au urechi să-l audă că este mândru să fie cu tine şi că 
are planuri în ceea ce te priveşte. Este implicat alături de 
tine într-o relaţie de lungă durată şi afişează acest lucru 
faţă de toţi, pentru ca ceilalţi să ştie că are intenţii 
serioase cu tine - s-ar putea să fie începutul a ceva special. 

Un bărbat care te prezintă drept partenera lui vrea 
să comunice, de asemenea, în mai puţine cuvinte, că te 
revendică - eşti a lui. Acum i-a înştiinţat pe toţi. Orice 
bărbat care aude un alt bărbat spunând „aceasta este 
iubita mea” ştie că orice jocuri/şmecherii/planuri ar avea în 
minte în legătură cu femeia drăguță şi sexy care stă în faţa 
lui trebuie să se potolească până ce întâlneşte o femeie 
singură, pentru că bărbatul de lângă el tocmai a spus cu 
voce tare: „Această femeie este a mea şi nu este 
disponibilă”. Acesta este un semn special pe care noi, 
bărbaţii, îl recunoaştem şi îl respectăm ca pe un cod 
universal de „acces interzis”. 

Dacă te prezintă drept „amica” lui sau cu numele tău, 
nu te îndoi că doar asta eşti pentru el. Nu are nici un plan 
mai măreț în legătură cu tine decât cel pe care-l arată. În 
străfundul inimii voastre, doamnelor, toate ştiţi asta. Intr- 
adevăr, când i-am explicat asta unei prietene de-ale mele a 
izbucnit în râs, pentru că şi-a amintit de o întâmplare de la 
petrecerea de Crăciun la care merge de 12 ani cu familia 
ei şi cu câţiva prieteni apropiaţi. Mi-a povestit ca un tip 
apărea în fiecare an cu o altă femeie - una mai frumoasă 
decât cealaltă - şi cu o poveste nouă legată de concediul 
sau de afacerea lui sau despre orice altceva. In timp ce 
poveştile şi femeile se tot schimbau, singurul lucru care 


rămânea constant era următorul: niciuna dintre aceste 
femei nu a fost vreodată prezentată ca iubita lui. Ele au 
fost prezentate mereu, fără ezitare, pe numele lor. Punct. 
Şi apoi, el îşi petrecea restul nopţii delectându-se cu o 
băutură şi discutând cu prietenii şi colegii vechi şi lăsând-o 
pe ea să stea singură la masă, stingheră şi ridicolă în 
rochia ei elegantă şi străduindu-se din răsputeri să se 
integreze. Aproape toţi cei de la masă ştiau cu siguranţă 
că, după ce cuplul respectiv va ieşi pe uşă şi va pleca spre 
casă, nu-i vor mai vedea niciodată împreună. 

Apoi, la o petrecere mai recentă de Crăciun, el a 
apărut cu o femeie nouă pe care o ţinea de mână foarte 
tandru şi căreia îi zâmbea mereu. A prezentat-o drept 
„iubita” lui şi, dintr-odată, toţi şi-au dat seama ce se 
întâmplă. Dar nu din cauza „titlului” cu care o prezentase, 
ci din cauza faptelor care-l susțineau. O ţinea de mână, se 
uita în ochii ei când îi vorbea, o prezenta tuturor - de la 
partenerii de afaceri, la prietenii apropiaţi - se ducea la 
bar să-i aducă ceva de băut şi dansa cu ea de parcă n-ar 
mai fi vrut să se termine noaptea respectivă şi după ce, în 
seara respectivă, cei doi au plecat spre casă, toţi invitaţii 
erau convinşi că o vor mai vedea pe acea femeie pe care o 
ţinea de mână eternul cuceritor, un cuceritor care schimba 
femeile ca pe şosete. 

Şi, ca să vezi, la petrecerea din anul următor ea avea 
un nou titlu: era logodnica lui. Cu siguranţă, bărbatul 
respectiv avea planuri cu această femeie. 

Aşadar, dacă te-ai întâlnit cu un tip vreo 3 luni de zile 
şi încă nu te-a prezentat mamei lui, n-aţi fost împreună la 
biserică, n-ai petrecut timp cu familia sau cu prietenii lui şi 
l-ai însoţit la o întrunire iar el te-a prezentat cu numele 
tău, atunci nu are planuri în privinţa ta. Dar în momentul 
în care el îţi atribuie un titlu, în momentul în care te 
revendică în faţa oamenilor care înseamnă ceva pentru el, 
indiferent că este vorba de fiul, sora sau şeful lui, să ştii că 
bărbatul de lângă tine este implicat în relaţie. El îşi 


afişează intenţiile pe care le are faţă de tine şi face asta de 
faţă cu oamenii care merită să cunoască această 
informaţie. Acest lucru este un factor-cheie în a-ţi da 
seama dacă un bărbat are intenţii serioase în privinţa ta. 


ASIGURAREA TRAIULUI 

O dată ce ne-am exprimat intenţiile faţă de voi şi voi 
ne-aţi răspuns cu aceeaşi monedă, vom începe să vă oferim 
lucrurile de care aveţi nevoie. Cu alte cuvinte, un bărbat 
care te iubeşte va aduce acasă bani pentru a se asigura că 
atât tu, cât şi copiii, aveţi tot ceea ce vă trebuie. Acesta 
este rolul şi scopul nostru. Societatea ne-a băgat în cap 
timp de milenii că funcţia noastră principală este să ne 
asigurăm că familiile noastre au tot ce le trebuie; fie că 
trăim sau murim, oamenii pe care îi iubim nu trebuie să 
ducă lipsă de nimic. Aceasta este esenţa bărbăţiei, de a le 
oferi celorlalţi tot ceea ce este necesar. La asta se reduce 
tot. (Bine, mai sunt şi câteva alte lucruri; de exemplu, cât 
de bine eşti dotat - şi nu mă refer la aspectul financiar - şi 
cât de multe poţi oferi, şi abia acum mă refer la aspectul 
financiar). Dacă un bărbat se află în situaţia de a-i fi pusă 
la îndoială, de către cei pe care îi iubeşte, abilitatea de a le 
oferi cele necesare, mai bine îl îngropi de viu. Cu cât îi 
poate oferi mai multe familiei şi copiilor lui, cu atât se va 
simţi mai important şi va fi mai plin de viaţă. Sună 
simplist, dar asta este realitatea. 

Fiind cel care întreţine familia, bărbatul trebuie să 
achite facturile - chiria, căldura, lumina şi să acopere 
cheltuielile legate de maşină; să cumpere alimente; să 
plătească taxele şcolare şi să se îngrijească şi de alte 
cheltuieli domestice. El nu va cheltui banii pe fleacuri, 
după care să aducă acasă ce i-a mai rămas, nu-şi va opri 
partea cea mai mare din salariu ca să-ţi dea ţie ce mai 
rămâne. lar un bărbat care te iubeşte cu adevărat nu te va 
pune niciodată în situaţia de a-i cere bani pentru strictul 


necesar, ci se va asigura că deţii tot ce ai nevoie şi tot ce 
vrei, pentru că orice încurajare pe care o primeşte pentru 
faptul că aduce acasă mai mulţi bani şi fiecare sărut oferit 
pentru că este capabil să acopere cheltuielile şcolare, 
pentru jucării şi alte lucruri, împreună cu fiecare laudă 
pentru că lumina şi cablul funcţionează, toate acestea nu 
fac decât să-i întărească sentimentul de bărbăţie. De 
aceea, dacă ai de-a face cu un bărbat adevărat, acesta va 
pune pe primul loc cheltuielile legate de familie, iar pe 
locul următor pe cele legate de necesităţile lui. Dorinţa lui 
de a-şi lua un set nou de undiţe sau nişte încălțări scumpe 
ori o maşină pretențioasă, sau orice altceva pe care un 
bărbat vrea să-şi cheltuiască banii, va păli în comparaţie 
cu nevoia de a-şi întreţine familia, deoarece noul set de 
pescuit nu-i va putea da încrederea pe care i-o dă 
recunoştinţa şi aprecierea unei femei. În consecinţă, el se 
va asigura că femeia pe care o iubeşte are tot ceea ce-i 
trebuie. 

Ştiu că a fi întreţinută de un bărbat într-o vreme în 
care femeile au fost educate să fie independente din punct 
de vedere financiar e ceva care te pune pe gânduri; dacă 
toată viaţa ai fost învățată să plăteşti nemţeşte la întâlniri 
şi să-ţi achiţi singură facturile, şi ţi s-a spus în mod repetat 
că nu poţi depinde de un bărbat, că nu poţi aştepta să facă 
totul pentru tine, atunci este de înţeles de ce nu poţi tolera 
acest concept simplu. Dar nu uita de lucrurile care 
mobilizează un bărbat; bărbaţii adevăraţi fac ceea ce 
trebuie pentru a se asigura că persoanele la care ţin sunt 
îngrijite, îmbrăcate, au unde să stea şi sunt mulţumite. Şi 
dacă nu-şi dă silinţa în acest sens, nu este bărbat sau, mai 
bine zis, nu este bărbatul potrivit pentru tine, pentru că, în 
cele din urmă, el va face toate acestea pentru o altă 
femeie. 

Cu siguranţă, prea mulţi bărbaţi se eschivează de la 
această responsabilitate, fie din egoism, din prostie, din 
neputinţă sau din cauza unei combinaţii între toate acestea 


trei. Dar unii bărbaţi nu au pur şi simplu educaţia, 
resursele şi motivaţia necesare pentru a reuşi să câştige 
mulţi bani. Şi dacă un bărbat nu-şi poate întreţine familia, 
atunci nu se simte bărbat, aşa că fuge ca să scape de 
sentimentele groaznice de insuficienţă sau îşi va îneca 
amarul în droguri şi alcool. Într-adevăr, cred că poate fi 
identificată o întreagă serie de patologii manifestate prin 
comportamentele cele mai uşuratice ale bărbaţilor, 
cauzate de incapacitatea lor de a-şi întreţine familia. Unii 
recurg la crime pentru a se revanşa (cu siguranţă, faptul 
că după aceea ajung în închisoare este un semn clar că 
fapta lor nu reprezintă o soluţie la probleme), unii se 
droghează (oamenii prăpădiţi, pe la colţurile străzilor, 
indică faptul că nici asta nu funcţionează), unii fug pur şi 
simplu (numărul femeilor care-şi cresc singure copiii şi 
care ajung sărace din această cauză dovedeşte că nici asta 
nu funcţionează). Dar întreabă-i pe aceşti bărbaţi care nu 
fac ceea ce trebuie pentru ei înşişi sau pentru cei pe care îi 
iubesc ce regretă cel mai mult şi pun pariu că majoritatea 
dintre ei va spune acelaşi lucru: şi-ar fi dorit să fi reuşit să- 
şi întreţină familia. 

Bineînţeles, unii bărbaţi refuză pur şi simplu să 
împartă banii pe care îi au cu partenerele lor. Aşa cum se 
spune în unele melodii rap şi în unele reviste de hip-hop, 
aceşti bărbaţi se simt „păcăliţi”, dacă le oferă celor de sex 
opus ceva de natură financiară. Unii bărbaţi merg până la 
a eticheta femeile care se aşteaptă să fie întreţinute de 
bărbaţi drept nişte profitoare. Când vine vorba de femei, 
această sintagmă este frământată în prezent ca aluatul 
într-o pizzerie. De fapt, bărbaţii au răsucit-o atât de bine, 
încât femeile au ajuns să creadă că, dacă un bărbat le 
plăteşte cina, le oferă o băutură la bar sau, le ajută 
financiar în vreun fel, ele sunt nişte profitoare. 

Doamnelor, să ştiţi că termenul „profitoare” este una 
dintre capcanele pe care vi le întindem noi, bărbaţii, 
pentru a vă ţine departe de situaţia noastră financiară; am 


creat acest termen special pentru voi, astfel încât noi să ne 
putem păstra toţi banii şi să obţinem tot ce vrem de la voi, 
fără ca voi să ne prindeţi sau să vă aşteptaţi ca noi să ne 
îndeplinim această responsabilitate instinctuală, pe care 
bărbaţii din toată lumea sunt obligaţi să şi-o asume şi s-o 
urmeze. „Profitoare” este un termen defensiv, doamnelor - 
unul care are o premisă foarte legitimă (există, bineînţeles, 
şi femei care se întâlnesc şi se căsătoresc cu bărbaţii doar 
pentru bani) dar o premisă care a fost aplicată în mod 
greşit aproape oricărei femei care a dat de înţeles că se 
aşteaptă ca partenerul ei să-şi îndeplinească datoria de 
bărbat. Nu uita că este dreptul tău să te aştepţi ca un 
bărbat să-ţi plătească cina, biletul la cinematograf, taxa de 
intrare în club sau orice altceva trebuie să plătească el în 
schimbul timpului petrecut cu tine. Incetează să-ţi spui: 
„Trebuie să-mi plătesc consumaţia ca să înţeleagă că nu 
am nevoie de el”. Aşa cum voi evidenția în capitolul 
următor, „Cele trei lucruri de care are nevoie un bărbat: 
sprijin, loialitate şi sex”, un bărbat adevărat îşi doreşte cu 
adevărat să se simtă util. Şi cel mai simplu mod de a-l ajuta 
să se simtă astfel în modul cel mai intens este să-l laşi pe 
el să-ţi ofere ceea ce-ţi trebuie. Aşa este corect. 

Şi dacă te iubeşte? Va aduce acasă fiecare bănuţ pe 
care-l câştigă. Nu se va întoarce la tine de la jocuri de 
noroc fără niciun ban, spunânducţi: „Uite 100 de lei, asta-i 
tot ce am pentru săptămâna asta”. El va veni direct acasă 
cu salariul şi, dacă îi va mai rămâne ceva după ce îţi vei fi 
satisfăcut tu fiecare nevoie, ei bine, de-abia atunci se va 
duce la jocuri. Asta este treabă de bărbaţi, drăguţo. Aşa 
procedăm noi. 

Dar există şi alte modalităţi de a te întreţine, în afară 
de a-ţi asigura confortul financiar. Dacă este falit, bărbatul 
tău va face tot ce-i stă în putinţă pentru a rezolva situaţia, 
satisfăcându-ţi nevoile într-un mod tangibil. Dacă ai rămas 
fără alimente, poate că nu-ţi va putea da bani pentru a 
merge la cumpărături, dar s-ar putea să aibă el mai multă 


mâncare în frigiderul sau în cămara lui pentru a te ajuta să 
rezişti până ce-ţi va putea asigura banii necesari. Cu alte 
cuvinte, nu te va lăsa să rabzi de foame. Dacă ţi s-a stricat 
maşina, poate că nu va avea bani să plătească un mecanic, 
dar îşi va suna prietenii să vină să-l ajute să-ţi mute maşina 
din drum şi te va duce la serviciu până ce va găsi o cale să 
plătească pentru repararea automobilului. Dacă vrei să pui 
nişte tablouri pe perete sau dacă vrei să desfunzi chiuveta 
ori dacă vrei să-ţi instalezi o uşă nouă la garaj, bărbatul 
care te iubeşte se va urca pe o scară de 10 metri pentru a 
pune tabloul acela pe perete, va aşeza o găleată sub 
chiuvetă ca să nu se inunde casa, până ce va găsi ţeava 
defectă, şi va sta ore întregi să studieze manualul de 
instrucţiuni pentru a-ţi instala uşa de la garaj. Dorinţa 
bărbatului de a-i ajuta pe cei pe care-i iubeşte, financiar 
sau cine ştie cum altfel, ţine de ADN-ul masculin şi, dacă 
te iubeşte şi-i pasă de tine, el îţi va oferi toate aceste 
lucruri fără limite. 


OCROTIREA 

Atunci când un bărbat iubeşte cu adevărat, există 
riscul să radă de pe faţa pământului orice om care zice, 
face, sugerează sau gândeşte ceva ofensator la adresa 
partenerei lui. Bărbatul va distruge orice şi pe oricine care 
stă în calea lui, pentru a se asigura că persoana care nu-ţi 
acordă respect va plăti pentru asta. Acest lucru stă în firea 
lui. Dacă analizezi majoritatea masculilor de pe planetă, de 
diferite specii, vei descoperi că ceea ce am spus este 
adevărat: nimeni nu va trata cu lipsă de respect familia 
unui bărbat fără a fi pedepsit sau măcar fără a se expune 
unei lupte serioase. Acesta este un comportament 
înnăscut, recunoscut şi respectat încă de când se încheagă 
prima relaţie pe care o are un băiat - cea cu mama lui. 
Poate că respectivul băiat nu ştie încă ce este dragostea 
necondiționată, dar el niciodată (a) nu va admite că mama 
lui este capabilă să greşească sau (b) nu va lăsa pe nimeni 


să facă sau să spună ceva ofensator la adresa mamei lui. 
Incă de foarte mici, băieţii învaţă toate aceste lucruri - să- 
şi protejeze mama, să nu lase pe nimeni să facă sau să 
spună ceva rău despre ea şi, în cazul în care se întâmplă 
asta, el trebuie să le dea de înţeles persoanelor vinovate că 
nu vor rămâne nepedepsite. Eu, cel puţin, aşa am fost 
educat în familia mea. Îmi amintesc foarte bine de vremea 
când aveam 8 ani şi eram doar un băieţel, cum o aşteptam 
pe mama să se îmbrace pentru a merge cu autobuzul în 
centru. Tata a intrat în cameră şi a spus foarte simplu: „Tu 
şi cu mama veţi merge în centru. Ai grijă de ea”. In familia 
noastră, asta era regula numărul unu. N-aveam ce căuta 
acasă fără mama mea sau fără surorile mele. Mai bine mă 
sinucideam sau mă urcam într-un autobuz şi mă duceam 
unde vedeam cu ochii, decât să mă întorc fără mama sau 
fără surorile mele. Ştiam foarte bine că, dacă cineva ar fi 
ridicat un deget asupra mamei mele, n-aş fi fost în stare să 
fac nimic în privinţa asta, pentru că ea era cea care avea 
cu adevărat grijă de mine în autobuzul acela. Dar n-aş fi 
ezitat să-mi protejez familia, în autobuz sau la magazin. 

Pentru că asta trebuia să fac. 

Într-adevăr, asta este grija oricărui bărbat - şi asta 
este el dispus să facă - în raport cu toţi cei pe care îi 
iubeşte. 

Odată ce un bărbat spune că-i pasă de tine, înseamnă 
că eşti o comoară pentru el, iar el va face tot ce-i va sta în 
putinţă pentru e te proteja pe tine, comoara lui. Dacă te va 
auzi certându-te cu un recuperator de credite, te va 
întreba: „Cu cine vorbeşti? Lasă-mă pe mine să vorbesc cu 
el”. Dacă te sună fostul tău iubit şi-ţi dă viaţa peste cap, 
partenerul tău va vorbi cu el despre asta. Dacă vede că 
odraslele tale îşi dau în petec şi-ţi scapă din mână va vorbi 
şi cu ele. Cu alte cuvinte, el îţi va asigura protecţia şi te va 
ajuta să conduci familia, pentru că ştie că un bărbat 
adevărat este ocrotitor. Nu există bărbat pe faţa 
pământului care să nu protejeze ceea ce este al lui. Este 


vorba de respect faţă de el însuşi. 

Eu cred că aceasta este una dintre cele mai 
importante caracteristici pe care o femeie vrea să le 
regăsească la un bărbat, pentru că fetele au fost crescute 
să se aştepte la aşa ceva din partea bărbaţilor - sperând că 
pot conta pe bărbaţii importanţi din viaţa lor să se ducă să 
se lupte pentru ele şi să le ferească de orice rău care li s-ar 
putea întâmpla. Cred că toate femeile ştiu asta foarte bine, 
astfel încât să-i aducă la cunoştinţă acest fapt bărbatului 
care le iubeşte, atunci când se simt amenințate sau în 
pericol, pentru că ştiu că bărbatul de lângă ele - fie că este 
tatăl, fratele, unchiul, soţul sau iubitul - va face tot ce-i stă 
în putere pentru a le apăra onoarea. Poate chiar cu preţul 
vătămării celui vinovat, în ciuda consecinţelor. De 
exemplu, probabil că tu nu vrei să faci mare caz de ceea ce 
se întâmplă la serviciu, pentru că el s-ar putea să dea 
buzna acolo şi să schimbe vreo două vorbe cu şeful tău. Şi 
ştim cu toţii că asta n-ar fi un lucru bun. 

Îmi aduc aminte cum, într-un rând, mama mea a fost 
vizitată de domnul de la asigurări care venise să ia nişte 
bani pe care ea nu avea de unde să i-i dea. Tata era la 
serviciu, aşa că nu a fost acolo în momentul în care a venit 
acel om la uşă şi i-a spus mamei: „Data viitoare când mai 
vin aici, ai face bine să ai banii, altfel o vei încurca”. Tata a 
aflat de această situaţie de la fraţii mei şi, când a întrebat- 
o pe mama ce i-a spus acel bărbat mai exact, ea a ezitat 
înainte de a-i spune ce s-a întâmplat. Ea nu voia să-i spună 
ce s-a întâmplat cu adevărat, pentru că ştia că tatăl meu se 
va enerva. După ce a obţinut informaţiile de care avea 
nevoie, tata m-a întrebat pe la ce oră vine de obicei 
persoana care se ocupă de asigurări. l-am spus. 

Şi data viitoare când a apărut acel bărbat la uşă, tata 
l-a aşteptat. Nu voi uita niciodată acea imagine: bărbatul 
respectiv n-a apucat să treacă de partea din spate a 
maşinii. Când ne-am uitat pe fereastră, tata îl imobilizase 
cu mâinile la gât, spunându-i; „Dacă-i mai adresezi 


vreodată o vorbă lipsită de respect soţiei mele, te ucid”. 
Chiar dacă reacţia pare puţin exagerată, să ştii că aşa 
procedează bărbaţii adevăraţi când vine vorba de a-şi 
proteja familia. 

Protecţia nu presupune numai folosirea forţei brute, 
fizice, împotriva cuiva. Un bărbat care te iubeşte cu 
adevărat şi căruia îi pasă de tine te va proteja şi în alte 
feluri, fie că te va sfătui sau că va face ceva ce consideră el 
că este prea periculos pentru tine. De exemplu, dacă afară 
este întuneric, nu te va lăsa să parchezi maşina pe alee sau 
să plimbi singură câinele, deoarece îşi face griji pentru 
siguranţa ta; în acest caz, va muta singur maşina sau va 
plimba chiar el câinele, chiar dacă tocmai a ieşit din tura 
dublă de la muncă, doar ca să poţi rămâne tu în casă, unde 
eşti în siguranţă. Dacă treceţi pe lângă cineva care pare 
ameninţător, bărbatul care te iubeşte te va proteja 
interpunându-se între tine şi persoana respectivă, astfel 
încât, dacă aceasta va încerca să-ţi facă ceva, va avea de a 
face mai întâi cu el, înainte să apuce să te atingă cu un 
deget. 

Soţia mea, Marjorie, încă se distrează copios când îşi 
aduce aminte cum am „protejat-o” eu pe ea în timpul unei 
excursii recente de pescuit şi de scufundări pe care am 
făcut-o în Maui. Soţia mea are licenţă de scafandru. Eu nu. 
Când am ieşit în larg, în apele agitate din oceanul Pacific, 
nu puteam să scap de presimţirea că i se va întâmpla ceva 
rău soţiei mele în apă şi nu aveam nicio posibilitate s-o 
protejez. Oricum, ea a îmbrăcat echipamentul şi s-a 
scufundat în apă. Eu am devenit nervos şi am început 
imediat să fumez intens şi să mă plimb prin barcă 
explicându-le celor din apropiere că „soţia mea trebuie să 
se întoarcă”. În momentul în care era chiar sub apă, i-am 
spus bodyguardului meu, care nu ştie să facă scufundări, 
să-şi pună tubul cu oxigen şi să se scufunde pentru a o 
supraveghea. Le-am spus şi celorlalţi de la bordul bărcii - 
tuturor, de la managerul meu la căpitan - că, „dacă soţia 


mea nu se întoarce în 35 de minute, o să ne echipăm toţi şi 
mergem s-o căutăm”. Individul care conducea expediţia 
mi-a zis cât de frumos a putut: „Nu poate merge toată 
lumea să salveze o singură persoană”, dar cuvintele lui n- 
au însemnat nimic pentru mine. 

„Îţi spun”, i-am zis eu pe măsură ce mă enervam tot 
mai mult, „ori merge toată lumea s-o salveze, ori vă omor 
pe toţi. Această barcă nu pleacă nicăieri fără ea, iar în caz 
contrar, s-a zis cu toată lumea”. 

Probabil că soţia mea a simţit ceva pentru că, dintr- 
odată, a ieşit la suprafaţă. Ştia că voi deveni irațional. Şi 
decât să se scufunde din nou, mai bine s-a întors în barcă, 
pentru că ştia cât de agitat eram la ideea că era sub apă, 
unde eu nu puteam acţiona în conformitate cu instinctele 
mele naturale pentru a o proteja; ea s-a gândit că este mai 
bine să stea în barcă decât să se scufunde. Soţia mea 
înţelege nevoia aceea primară pe care o am, dea mă 
asigura că nu i se va întâmpla nimic rău. Marjorie este o 
femeie destul de aventuroasă, dar a renunţat la multe 
dintre aceste lucruri - la scufundări, la parapantă şi la 
altele asemenea - tocmai din această cauză. Am în sfârşit 
femeia visurilor mele şi, în timp ce ea se distrează, 
paraşuta se poate bloca, apoi ea se poate accidenta 
izbindu-se de stânci, sau, scufundându-se, este posibil ca 
tubul de oxigen să nu mai funcţioneze. Viaţa ei poate fi în 
pericol şi eu nu pot face nimic pentru a o ajuta. Nu, 
domnule. Nu. Gata cu asta. Concepţia mea, în ceea ce 
priveşte distracţia, este că trebuie să te distrezi şi să te 
întorci acasă întreg, ca să le poţi povesti tuturor ce bine te- 
ai distrat. Soţia mea nu se cramponează de asta; ea îmi 
spune doar: „Îţi mulţumesc iubitule, că-ţi pasă!” 

Şi chiar îmi pasă de ea, deci, instinctual, am tendinţa 
s-o protejez, să-i ofer tot ceea ce are nevoie şi să-i arăt 
dragostea mea în orice mod. Aşa au făcut şi taţii noştri, şi 
taţii taţilor noştri, şi străbunicii noştri, spre binele 
capacităţilor lor înnăscute şi cu ajutorul lui Dumnezeu, 


chiar şi în vremurile cele mai potrivnice, când protejarea 
celor iubiţi şi întreţinerea lor sau chiar afişarea dragostei 
nu erau sarcini uşoare, nici permise, în cazul bărbaţilor de 
culoare. Voi aţi pierdut din vedere aceste aspecte şi nu le- 
aţi cerut bărbaţilor toate astea. Poate pentru că acum sunt 
atâtea femei care-şi cresc singure copiii sau pentru că nu 
au existat suficient de mulţi bărbaţi care să-i înveţe pe 
băieţii noştri cum să se comporte ca nişte bărbaţi 
adevăraţi. Dar sunt convins că o femeie adevărată poate să 
scoată la iveală tot ceea ce este mai bun într-un bărbat; 
uneori, nu trebuie decât să întâlnim femeia adevărată, alta 
decât mama noastră, pentru a ne scoate în evidenţă 
calităţile. Oricum, asta presupune că o femeie adevărată 
trebuie să-i ceară bărbatului să fie puternic şi să-i ofere tot 
ceea ce are nevoie. În timpul emisiunii radio şi al 
interacțiunilor zilnice cu prietenii şi cu colegii mei, intru 
constant în contact cu femei care spun că nu mai există 
bărbaţi de treabă şi se plâng de toate lucrurile pe care nu 
le fac bărbaţii. Dar eu cred că ei, de fapt, nu fac ceea ce ar 
trebui să facă un bărbat adevărat, pentru că nimeni - în 
special, femeile - nu le cere să facă lucrurile respective 
(vezi capitolul „Bărbaţii respectă standardele: impune 
câteva reguli”). 


Pe scurt, doamnelor, trebuie să încetaţi să proiectaţi 
asupra bărbaţilor propria definiţie a dragostei şi să 
recunoaşteţi că bărbaţii iubesc diferit. Aşa cum am 
explicat, bărbaţii se concentrează pe cele trei aspecte ale 
dragostei: afişarea sentimentelor, asigurarea traiului şi 
ocrotirea. Poate că bărbatul nu va merge cu tine la 
cumpărături ca să-ţi iei o rochie nouă pentru petrecerea de 
la serviciu, dar, dacă este un bărbat adevărat, va sta lângă 
tine la petrecerea respectivă, te va ţine de mână şi te va 
prezenta tuturor persoanelor de la acea petrecere drept 
iubita lui (afişarea); poate că nu te va alinta şi nu va sta 
lângă tine în pat, să te ţină de mână atunci când eşti 


bolnavă, dar dacă este un bărbat adevărat şi te iubeşte, îţi 
va cumpăra medicamente, îţi va încălzi un castron de supă 
şi se va asigura că toţi ai casei sunt dispuşi să te ajute 
până te faci bine (asigurarea traiului); şi poate că nu va 
schimba scutece de bunăvoie, nu va spăla vasele şi nu-ţi va 
masa picioarele după o baie fierbinte, dar, dacă este un 
bărbat adevărat şi te iubeşte, cu siguranţă va muta munţii 
din loc şi va merge până în pânzele albe numai ca să nu-i 
permită nimănui să te rănească (ocrotirea). Fii sigură de 
asta. 

Dacă ai alături un bărbat care face toate acestea 
pentru tine, crede-mă, te iubeşte cu adevărat. 


3 
CELE TREI LUCRURI 
DE CARE ARE NEVOIE UN BĂRBAT 


Femeile sunt nişte creaturi complicate. Voi aveţi 
nevoie de tot felul de lucruri. De multe lucruri. Şi vă 
aşteptaţi ca partenerii voştri să vi le ofere, chiar dacă nu 
le-aţi explicat în prealabil de ce aveţi nevoie şi ce vreţi, şi 
chiar dacă lucrurile de care aveaţi nevoie şi pe care le 
voiaţi acum cinci minute sunt total diferite de ceea ce vreţi 
şi aveţi nevoie acum. De fapt, am spus asta de nenumărate 
ori, glumind pe seama faptului că, pentru ca o femeie să se 
simtă cu adevărat satisfăcută, trebuie să aibă patru 
bărbaţi; unul bătrân, unul urât, un actor porno şi un 
homosexual. De ce ai avea nevoie de toţi patru? Pentru a-ţi 
putea satisface toate nevoile. Bătrânul va sta cu tine acasă, 
va cheltui cu tine toată pensia, te va îmbrăţişa, îţi va 
induce un sentiment de siguranţă şi nu va avea pretenţia 
să faceţi sex, pentru că nu mai poate. Îţi va oferi siguranţă 
financiară. Cel urât se va face luntre şi punte ca să te 
ajute: va lua copiii de la şcoală, se va duce la supermarket, 
va spăla maşina în weekend, va sta cu pisica. Într-un 
cuvânt, va face tot ceea ce vrei, pentru că este fericit că o 
femeie aşa de frumoasă ca tine îi acordă atenţie. Datorită 
ajutorului lui, vei avea mult timp pentru tine. El te va 
despovăra de toate lucrurile, făcându-ţi pe plac. Apoi este 
actorul porno. Ai nevoie de unul experimentat. Ştii bine ce 
vei obţine de la el. Este bine făcut, nu foarte inteligent, nu 
poate să poarte o conversaţie plăcută, este plin de muşchi 
din cap până-n picioare şi, când îl vezi, ştii că o să te dea 
pe spate. Asta e tot ceea ce vrei de la el şi ştii că vei obţine 
acest lucru în stil mare. Sex de-ţi stă mintea în loc - asta 
vei obţine de la el. Apoi ai nevoie de un homosexual - 
cineva cu care să poţi merge la cumpărături, care să nu 
vrea de la tine decât să audă bârfe şi detalii legate de ce ti- 


a cumpărat bătrânul, la ce treburi l-ai mai pus pe tipul urât 
şi cum te-a făcut actorul porno să nu-ţi dezlipeşti ochii din 
tavan timp de o săptămână. Cu homosexualul poţi vorbi cât 
vrei (zâmbet). 

Aceşti patru bărbaţi care să-ţi satisfacă toate 
dorinţele ar trebui să te facă fericită. Spun „ar trebui” 
pentru că, pentru femei, nici măcar satisfacerea nevoilor 
nu reprezintă calea spre fericire. Noi recunoaştem faptul 
că voi v-aţi însuşit dreptul de a schimba în orice moment 
parametrii, condiţiile şi caracteristicile a ceea ce vă poate 
face fericite cu exactitate şi noi încercăm să ne adaptăm, 
dar, de obicei, nu reuşim. 

Bărbaţii, prin contrast, sunt nişte creaturi foarte 
simple. Nouă nu ne trebuie mult ca să fim fericiţi. De fapt, 
bărbaţii au nevoie doar de trei lucruri: sprijin, dragoste şi 
sex. Trei lucruri. Atât. Crede-mă, este foarte simplu. Ceea 
ce ne trebuie nouă nu se atenuează şi nici nu fluctuează, 
rar ne trebuie mai mult şi rar obţinem mai greu ceea ce ne 
trebuie. De fapt, cred că unei femei îi este uşor să-i ofere 
bărbatului ei sprijin, dragoste şi sex, pentru că toate 
acestea sunt în firea ei, sprijinul şi dragostea sunt 
sentimente pe care femeile le împart cu generozitate. Ele 
sunt născute să facă asta. Poţi să consideri că toate 
acestea sunt un proces de creştere (a copiilor). Şi dacă 
iubeşti un bărbat suficient de mult încât să-l creşti, cred 
că-l iubeşti destul de mult încât să fii intimă cu el. Aşadar, 
aceste trei lucruri sunt înnăscute în cazul femeilor. Şi 
bărbatul tău doar atât vrea de la tine. În continuare, voi fi 
mai explicit. 


NEVOIA NR. 1 - Sprijinul tău 

Noi, bărbaţii, vrem să ne simţim ca nişte regi, chiar 
dacă nu suntem. Trebuie să înţelegi că, în momentul în 
care ieşim pe uşă din casă, toată lumea este pregătită să 
ne doboare. Negru, alb, galben, vărgat, orice bărbat pleacă 


de acasă pregătit pentru luptă. S-ar putea să aibă un job 
nesigur, s-ar putea să fie concediat într-o clipă, iar viaţa să 
i se schimbe într-o fracțiune de secundă. Un bărbat care se 
află pe o poziţie inferioară faţă de partenerul tău de viaţă 
ar putea încerca să-l submineze, pentru a obţine un salariu 
mai mare, şi nu-l interesează dacă ceea ce face sau spune 
îl pune în pericol pe partenerul tău. La fel de bine, un 
bărbat poate conduce liniştit pe stradă, văzându-şi de 
treburile lui, pentru ca apoi să fie tras pe dreapta şi să i se 
întâmple ceva incontrolabil sau să fie jefuit. Cu alte 
cuvinte, bărbatul este în mod constant în alertă, fiind atent 
la persoana de lângă el şi pregătit să-şi apere toate 
bunurile (asta te include şi pe tine). 

Aşa că, atunci când ne întoarcem acasă, vrem să ne 
simţim capabili să lăsăm garda jos. Tot ce vrem cu 
adevărat este să te auzim spunând: 

„lubitule, ce ai făcut azi? Îţi mulţumesc că te 
străduieşti pentru noi. Avem cu toţii nevoie de tine şi 
suntem fericiţi că eşti lângă noi”. Noi, bărbaţii, trebuie să 
ne simţim ca nişte regi, chiar dacă nu ne comportăm 
regeşte. 

Crede-mă, cu cât faci un bărbat să se simtă mai 
special, cu atât îţi va oferi mai multe în schimb. Se va 
strădui mai mult. Pur şi simplu. la exemplu la mama mea: 
în fiecare duminică dimineaţa, tata mă tundea pentru a 
merge la biserică şi, după ce mă ridicam de pe scaun, mă 
îmbrăcam şi mă duceam în sufragerie unde mă aştepta 
mama, ea se uita la mine şi-mi spunea: „Ia uite ce frumos e 
tuns băiatul ăsta. Băiete, eşti curat!” sau: „Uită-te la tine, 
băiete! Eşti îngrijit când te duci la biserică. Am interiorizat 
acest mesaj şi, de fiecare dată când mă tund şi îmbrac un 
costum curat, ştiu că mama m-ar complimenta şi ies din 
casă cu umerii drepţi şi cu capul sus, pentru că mama mi- 
ar spune că arăt bine şi pentru că m-a încurajat să fiu 
prezentabil. Şi tata era la fel de mândru ca mine, 
deoarece, în fiecare duminică, mama îi amintea că numai 


datorită lui aveam tot ceea ce ne trebuia; îl săruta şi-i 
mulțumea în fiecare duminică. 

Un bărbat are nevoie să primească toate aceste 
lucruri din partea partenerei lui. El are nevoie ca ea să-i 
spună: „lubitule, n-am cuvinte să-ţi mulţumesc pentru ceea 
ce faci pentru mine şi pentru copii”. 

Aceste cuvinte simple ne dau puterea să mergem mai 
departe alături de femeia iubită şi de familie. Vom face 
multe lucruri mai des, dacă vom fi recompensaţi, chit că 
este vorba de a munci mai mult la serviciu, a aduce 
salariul acasă sau de lucruri mai simple, ca pregătirea 
grătarului sâmbăta, sau băgarea rufelor la spălat. Nu te 
costă nimic să-ţi recompensezi astfel bărbatul. E ceva care 
vine pur şi simplu din inimă: „Îţi mulţumesc, iubitule. 
Apreciez ceea ce faci”. Nici n-ai idee cât de importante 
sunt toate aceste lucruri pentru un bărbat; o mică 
încurajare îl face să-şi dorească să facă şi mai mult. Tu 
crezi că, deoarece suntem mai duri şi nu ne place să ne 
alintăm, nu avem nevoie de încurajări, dar, de fapt, avem. 
Şi femeia care vine şi spune: „Eşti mare şi puternic şi eşti 
tot ceea ce-mi doresc”, ne face să ne dorim s-o mulţumim 
şi mai mult. 


NEVOIA NR. 2 - Loialitatea ta 


Te rog, înţelege că dragostea noastră este total 
diferită de dragostea femeilor. Dragostea unei femei este 
emoţională, educativă, inimoasă - dulce, bună şi 
cuprinzătoare. Poţi s-o tai cu cuțitul, atât este de densă. Şi 
atunci când o femeie este îndrăgostită de tine, îţi este 
loială - nu se poate vedea lângă altcineva, fiindcă, pentru 
ea, nu este nimeni la fel de bun ca tine. Aşa iubesc femeile. 

Dar pentru bărbaţi, dragostea înseamnă loialitate. 
Noi vrem ca femeile să ne demonstreze că ne iubesc fiindu- 
ne loiale. Asta înseamnă că, indiferent de circumstanţe, voi 


trebuie să fiţi de partea noastră. Dacă sunt concediat, tu 
trebuie să rămâi lângă mine, chiar dacă nu mai câştig 
niciun ban. Atunci când eşti cu prietenele tale, trebuie să 
le spui entuziasmată: „Acesta este bărbatul meu şi îi sunt 
loială”. Dar ce faci când în încăpere intră un bărbat bogat, 
cu buzunarele doldora de bani, mergând de parcă ar pluti 
şi înconjurat de o aură strălucitoare? Atunci, trebuie să-l 
strângi de mână mai puternic pe bărbatul tău şi să-i spui 
din tot sufletul: „Nu vreau niciunul dintre bărbaţii ăştia 
bogaţi, strălucitori şi rafinaţi, deoarece tu eşti tot ceea ce 
îmi doresc”. (Bărbatul poate numai să spere că aşa îi vei 
spune - zâmbet). 

Asta înseamnă loialitatea - dragostea pe care punem 
preţ noi. Acest lucru este valabil pentru toţi bărbaţii. 
Iubirea la care vă aşteptaţi voi, femeile, este frumoasă, dar 
dragostea noastră nu este ca a voastră. Cu toate că este 
tot dragoste, este diferită. Şi dragostea unui bărbat este 
foarte puternică. Este o iubire fascinantă. Dacă loialitatea 
ta este reală şi curată, bărbatul tău va face orice pentru 
tine. 


NR. 3 - Sex 


E simplu ca bună-ziua. BĂRBAŢII AU NEVOIE DE 
SEX. Ne place la nebunie. Nu există nimic mai grozav în 
lumea asta, nu ne dorim să facem nimic altceva 
încontinuu, nu există nimic altceva ca sexul, fără de care 
să nu putem trăi. la-ne casa, ia-ne jobul, ia-ne maşina, dar 
te rugăm - TE RUGAM - nu ne lua „prăjiturica”. Nu ne 
pasă de nimic altceva: avem nevoie de prăjiturica noastră. 
Trebuie să fim implicaţi şi din punct de vedere fizic cu 
femeia pe care o iubim, femeia care ne este loială şi ne 
sprijină, şi felul în care putem realiza asta este făcând 
dragoste cu ea. Aspectele emoţionale - discutatul, 
alintatul, ţinutul de mână şi relaţionarea, acestea sunt 


chestiuni care vă privesc pe voi, femeile. Noi facem toate 
aceste lucruri pentru că ştim că sunt importante pentru 
voi. Dar vă rugăm să înţelegeţi: felul în care relaţionează 
bărbaţii este făcând sex. Punct. În felul acesta, ne 
conectăm, ne reîncărcăm bateriile şi relaţionăm. Nu 
cunosc niciun bărbat care să nu aibă nevoie de asta. 
Întreabă orice bărbat din lumea asta dacă sexul este 
important într-o relaţie. Cel care neagă este un mincinos. 
Pur şi simplu, eu încă n-am întâlnit un astfel de bărbat. 
Dacă dai tu peste el, du-l la muzeu, că este o specie rară. 
Dar cum rămâne cu ceilalţi bărbaţi? Noi avem nevoie de 
sex de aer. 

Un bărbat poate rezista fără sex în jur de o lună. 
După aceea, va căuta în altă parte (în cazul în care nu eşti 
însărcinată). Crede-mă când îţi spun: găştile sunt formate 
pe principiile sprijinului şi al loialității; fraţilor, integraţi-vă 
în găşti ca să aveţi parte de cele două aspecte menţionate 
mai sus. Singurul lucru care lipseşte de aici este sexul şi 
aici intervin în ecuaţie fetele din gaşcă. La fel este şi în 
cadrul cluburilor de motociclişti, al sectelor masonice etc. 
- lumea unui bărbat este construită pe aceste trei principii. 
Nu există zi din săptămână în care noi să nu umblăm după 
aceste lucruri. Să spunem că nu faci parte din nicio frăţie 
sau că faci parte dintr-o frăţie atotputernică, iar cineva 
care doreşte să intre în frăţie nu şi-a manifestat sprijinul şi 
dragostea necondiționate timp de şase săptămâni - ce-ar fi 
ca acesta să poarte însemnele frăţiei respective, iar ceilalţi 
să afle că n-a aderat la principiile lor, că nu este frate de 
cruce cu ei? Îţi dai seama ce s-ar putea întâmpla dacă acei 
băieţi ar afla că respectivul nu face parte din nicio frăţie? 
Ce-ar însemna să se pună cu loialitatea, cu simbolurile lor? 
Frate, nu te juca cu lucrurile astea. Du-te într-un club de 
care nu aparţii şi vezi ce se întâmplă. Loialitate, sprijin. 
Astea sunt principiile bărbaţilor. 

Şi niciun bărbat nu poate supravieţui fără sex. Va 
rămâne alături de tine, în cazul în care va fi privat timp de 


o săptămână de sex - dacă te iubeşte, va înţelege. Dacă nu 
i-ar păsa, nici nu s-ar strădui să te aştepte, ar pleca pur şi 
simplu şi s-ar simţi bine cu alta. Dar dacă te iubeşte cu 
adevărat şi tu îl ţii la distanţă, adică nu faci ceea ce făceai 
când v-aţi cunoscut, la început, atunci va căuta pe cineva 
care să-i poată oferi ceea ce-şi doreşte; Te rog, crede-mă 
pe cuvânt: bărbatul tău le va spune tuturor: „Aceasta este 
iubita mea”, dar, între timp, se poate ca altă femeie să fie 
pregătită şi dornică să-i ofere ceea ce vrea şi îi trebuie - 
„prăjiturica”. 

Nu mă înţelege greşit: nu suntem animale. Ştim că 
lucrurile se schimbă, că, după naştere, doctorul spune că 
nu ai voie să faci sex timp de şase săptămâni, că eşti în 
perioada menstruației, că hormonii tăi îşi fac de cap şi că 
n-ai chef de sex. Dar nu poţi să te scuzi la nesfârşit. Poţi 
să-ţi ţii din scurt bărbatul, dacă asta vrei. Dar, indiferent 
cât şi-ar iubi soţia, familia, casă, rolul de cap al familiei - 
de om care asigură bugetul familiei şi poate chiar şi de om 
care îţi întreţine contul de economii - dacă exagerezi şi 
refuzi cu încrâncenare să-i oferi „prăjiturica”, situaţia 
voastră va deveni problematică. 

De curând, am împlinit 50 de ani şi, din propria mea 
experienţă, îţi spun pe şleau că nu-mi convine să fiu ţinut 
din scurt în această privinţă. La vârsta mea, sunt alături de 
tine, soţia mea, muncesc puţin mai mult pentru că sunt 
mai ocupat, am o companie de condus, am o agendă de 
respectat, sunt pe drum, pe scenă, la radio, scriu cărţi, joc 
roluri, îmi susţin propriile campanii de caritate şi lucrez cu 
ceilalţi. Sunt mereu pe fugă. Şi, la vârsta mea, nu-mi 
permit să încurc lucrurile din punct de vedere mental, 
emoţional sau spiritual. Haosul nu mai este o opţiune 
pentru mine. Fac tot ce pot pentru a ajunge la capăt şi asta 
s-ar putea întâmpla de la o zi la alta. Dacă încurc lucrurile, 
s-ar putea să sufăr un atac şi să ratez întoarcerea acasă. 
Dar adevărul este că, dacă, atunci când ajung acasă, nu 
pot să mă relaxez, apare o problemă. Dacă am vorbit cu 


Cel de Sus şi i-am cerut să te motiveze pentru a-mi oferi 
„Prăjiturica” şi tu încă mai vii cu motive, care mai de care 
legate de imposibilitatea de a fi intimă cu mine, se va 
produce o schimbare. 

Şi pot să pun pariu că lucrurile stau cam la fel şi în 
familia ta. Poate că n-ai putut să dormi o săptămână 
pentru că a fost copilul bolnav, poate că te-ai trezit cu 
noaptea în cap pentru a-l duce pe cel mic la şcoală, poate 
că ai dat fuga la muncă în aglomeraţia din trafic, poate că 
te-ai dat peste cap alături de colegii tăi de muncă şi de şef 
timp de 8 ore, făcând numai o pauză de 15 minute pentru a 
lua o masă nesănătoasă şi nesăţioasă şi apoi te-ai grăbit 
din nou spre casă numai ca să te apuci în grabă de cel de- 
al doilea „job” - hrănirea şi îngrijirea copiilor. Fă de 
mâncare, ajută-i pe cei mici la teme, spală rufe şi tot aşa. 
Când vine soţul tău acasă, ultimul lucru la care te gândeşti 
este să răspunzi afirmativ la „bătaia pe umăr”. „Ştii despre 
ce vorbesc”, a spus ea. „Este vorba de acel moment când 
cazi extenuată în pat, emisiunea ta preferată este abia la 
jumătate, iar tot ce vrei este să te deconectezi şi iată că 
apare el, bătându-te pe umăr şi cerându-ţi să faceţi sex. 
Este chiar enervant”. 

Ceea ce nu ştia prietena mea aflată în situaţia 
descrisă mai sus era că şi soţul ei era sătul s-o tot „bată pe 
umăr”. Şi el muncise toată ziua, la fel de mult ca şi ea. 
Chiar dacă nu făcuse exact aceleaşi lucruri pe care le 
făcuse ea acasă, în timpul serii. Şi el dereticase prin jurul 
casei şi, ca şi ea, avea nevoie să se relaxeze în timpul serii. 
Ei îi plăcea să se uite la televizor. Lui îi plăcea să facă sex. 
Ea era întotdeauna prea obosită pentru a face sex. El se 
săturase să nu facă sex. Şi dacă ea nu s-a putut dezlipi de 
televizor, căci rula emisiunea ei preferată, s-a dezlipit el de 
casă - şi s-a lipit de altă femeie. 

Nu vreau să spun că ceea ce a făcut acest bărbat este 
bine. Dar, fiind şi el bărbat, înţelege ce l-a determinat să 
procedeze aşa. Dacă aş fi fost în dormitorul lor înainte să 


aibă loc toată această poveste cu înşelatul, le-aş fi dat un 
sfat care am descoperit că este foarte înţelept: 
„Mulţumeşte-i pe cei care îi iubeşti”. Asta înseamnă că, 
dacă bărbatul vede că partenera lui a avut o zi grea şi că i- 
ar prinde bine puţin mai mult ajutor prin jurul casei pentru 
a fi mai relaxată seara, el trebuie să intre în jocul ei. Dacă 
ea găteşte, el spală vasele. Dacă ea pregăteşte hainele 
copiilor pentru a doua zi, el îi ajută pe copii la teme. Dacă 
ea bagă copiii în pat, el îşi bagă soţia în pat creând o 
atmosferă propice - comunică cu ea, pregăteşte-i o baie 
relaxantă, las-o să savureze un pahar de vin în cadă, fă 
orice pentru a-i da de înţeles că a face sex cu femeia pe 
care o iubeşti nu este numai un act de eliberare, ci o 
dovadă de dragoste. Şi poate că atunci ea va fi mai dispusă 
să-ţi răspundă cu aceeaşi monedă, nu din plictiseală, ci cu 
toată inima, ştiindu-se dorită. 

Dar trebuie să înţelegi că niciun bărbat nu te va trata 
în fiecare seară cu vin şi nu-ţi va pregăti cina pentru a face 
sex cu tine. Este absurd. Uneori el va vrea pur şi simplu să 
te aibă, fără fandoseli, fără a simţi că a adăugat pe lista ta 
o nouă „treabă domestică”. Orice bărbat are nevoie de asta 
din partea femeii lui. 

În concluzie, noi bărbaţii avem nevoie de aceste trei 
lucruri din partea unei femei: sprijin, loialitate şi sex. In 
caz contrar, plecăm de lângă ea. Poţi să faci cumpărături 
pentru noi, poţi să găteşti în fiecare seară şi să te asiguri 
că mâncarea noastră preferată este în frigider pentru a ne 
demonstra că eşti atentă la nevoile noastre şi că-ţi pasă. 
Dar noi nu avem cu adevărat nevoie de la tine, când ne 
este greu, decât de cele trei lucruri pe care le-am 
menţionat mai devreme. Tu îmi oferi aceste lucruri când 
vin acasă şi eu mă duc apoi în lume să mă lupt pentru tine. 
În momentul în care o femeie nu îndeplineşte aceste trei 
lucruri pentru bărbatul ei, îţi garantez că el va găsi pe 
altcineva care să le facă. Nu putem supravieţui fără aceste 
lucruri, cel puţin nu 3 luni. 


Poate nu-ţi place ceea ce citeşti, dar poţi întreba 
orice bărbat ca să te convingi că afirmaţiile mele sunt 
adevărate. Toţi vor confirma spusele mele. Sprijin. 
Loialitate. Sex. Dacă îi oferi aceste trei lucruri partenerului 
tău, vei avea un bărbat care va face orice pentru tine, pur 
şi simplu. 


4 


„TREBUIE SĂ DISCUTĂM” ŞI ALTE VORBE PE 
CARE BARBAȚII LE EVITA 


„Trebuie să discutăm”. 

Pentru bărbaţi, există puține vorbe mai 
amenințătoare ca acestea trei, mai ales când sunt spuse de 
o femeie care nu este în cele mai bune toane. Aceste trei 
cuvinte pot însemna doar două lucruri pentru un bărbat: 
fie a făcut ceva greşit, sau, mai rău, ea chiar vrea să aibă o 
discuție cu el. Noi ştim că nu suntem perfecțiunea 
întruchipată şi că, uneori, femeile se supără foarte tare pe 
noi având grijă să ne şi înştiinţeze; înțelegem asta, aşa că 
nu ţinem neapărat să-i mai dăm înainte şi cu o ceartă de o 
oră, despre felul în care am dat-o în bară. Însă, mai mult, 
niciun bărbat nu vrea să stea în preajma unei femei cu 
care trebuie să trăncănească ca şi cum ar fi una dintre 
prietenele ei. Niciodată. Acest tip de comportament nu 
este înscris în ADN-ul nostru, nu ne stă în fire să lenevim, 
să bem cafea şi să ne tamponăm ochii cu batiste, de parcă 
am fi la întâlnirea Alcoolicilor Anonimi sau pe canapea, la o 
întâlnire cu un psiholog care încearcă să ne despovăreze 
sufletele. Atunci când bărbaţii vorbesc, dar mai ales atunci 
când ascultă, o fac cu un scop. 

Noi nu vorbim ca să ne descărcăm. 

Noi doar vrem să rezolvăm problema şi să 
reinstaurăm echilibrul. 

Înţelegem că această stare de lucruri te frustrează la 
nesfârşit, pentru că, uneori, vrei să vorbeşti ca să-ţi poţi 
împărtăşi sentimentele în faţa cuiva care te ascultă. Tucţi 
expui problema şi prietena ta te  compătimeşte 
exprimându-se astfel: „Da, dragă” sau „Ştiu că aşa e 
corect” şi dă din cap aprobator, te susţine şi îţi spune 
poveşti asemănătoare care i s-au întâmplat şi ei. Ba chiar 


îţi va da şi exemple concrete despre alte femei din istorie 
care au trecut prin ceva asemănător şi, după câteva ore, vă 
veţi ridica amândouă de pe canapea, fără să fi rezolvat 
nimic, dar mult mai uşurate sufleteşte. Iată proba A: 


Tu: „Am fost azi la serviciu şi, până să mă aşez la 
biroul meu, am văzut-o pe Tania ducându-se spre 
automatul de cafea şi, să vezi şi să nu crezi, avea o bluză 
exact ca a mea!” 

Prietena ta: „Stai puţin! Care dintre ele?” 

Tu: „Cea albastră, o ştii cu imprimeul cu floarea 
portocalie. Am luat-o de la magazinul din partea cealaltă a 
oraşului. Era la reduceri”. 

Prietena ta: „Adică aia de 50 de lei care era dosită în 
spate? Pe care ţi-ai luat-o atunci când mi-am cumpărat şi 
eu pantofii ăia de la magazinul de vizavi?” 

Tu: „Exact aia! Am purtat-o acum câteva săptămâni 
la serviciu şi Tania mi-a făcut complimente, după care hop- 
top! la magazin, ca să-şi ia una exact la fel, pe care acum o 
poartă la serviciu! Îţi vine să crezi? Ştii cum m-am simţit?” 

Prietena ta: „Ce aiurea! Pe bune? Este îngrozitor. Da' 
ce tupeu are...” 

Cu siguranţă, o astfel de conversaţie ar putea dura 
câteva ore bune, pe seama a diferite subiecte care nu au 
nicio legătură cu problema în cauză: că o femeie purta 
aceeaşi bluză ca a ta în aceeaşi zi, în acelaşi birou. 


O conversaţie cu un bărbat ar dura 10 secunde 
şi s-ar termina cu o soluţie. Iată proba B: 


Tu: „Am fost azi la serviciu şi, până să mă aşez la 
biroul meu, am văzut-o pe Tania ducându-se spre 
automatul de cafea şi, să vezi şi să nu crezi, avea o bluză 
exact ca a mea!” 


Bărbatul tău: „Pe bune? Atunci n-o mai purta la 
serviciu!” 


Şi gata. Pentru noi este foarte simplu. Noi putem 
rezolva o problemă mult mai repede de atât, în foarte 
multe situaţii ca aceasta. Pentru noi este irelevant felul în 
care te-ai simţit la serviciu, fiind nevoită să stai în aceeaşi 
încăpere cu femeia care purta aceeaşi bluză ca tine. În 
ceea ce ne priveşte, problema a fost deja rezolvată atunci 
când ai venit acasă, pentru că acasă n-o mai vezi pe femeia 
care avea aceeaşi bluză ca tine. Şi, dacă nu vei mai purta 
bluza respectivă la serviciu, nu va trebui să te mai 
confrunţi cu această problemă. În concepţia noastră, 
problema e rezolvată şi nu mai nevoie să discutăm. 


Toate acestea dovedesc că noi, bărbaţii, nu ne 
pricepem să discutăm; noi ne pricepem să rezolvăm. Din 
clipa în care ne-am născut, am fost învăţaţi să-i protejăm 
pe ceilalţi, să ne afişăm sentimentele şi să le asiguram 
traiul celor dragi. Comunicarea, educarea, ascultarea şi 
înţelegerea problemelor, fără obligaţia de a le rezolva, nu 
reprezintă aspecte pentru care sunt crescuţi băieţii. Noi 
nu-i lăsăm pe copii să plângă, nu-i întrebăm cum se simt în 
legătură cu anumite lucruri, nu-i încurajăm să se exprime 
în anumite feluri, în afara situaţiilor în care trebuie să 
arate cât sunt de „bărbaţi”. Dacă un băieţel cade de pe 
bicicletă şi se zgârie la genunchi, toată lumea îi va spune 
să se ridice, să se scuture şi să înceteze cu plânsul. Noi îi 
cerem „să fie bărbat”. Nu-l întrebăm cum s-a simţit copilul 
când a căzut şi nici dacă îi este frică să se urce înapoi pe 
bicicletă şi să încerce să meargă din nou. Reacţia noastră 
automată este să-i spunem să depăşească problema, să 
urce înapoi pe bicicletă şi să încerce să meargă în aşa fel 
încât să nu mai cadă iar. 

Apoi, după ce băieţelul va creşte şi va avea o relaţie, 


te aştepţi ca acelaşi băiat căruia i s-a spus să tacă şi să-şi 
vadă de drum să fie unul liniştit, ascultător, comunicativ şi 
educativ? Iţi spun sincer, aşteptările tale sunt deplasate. 
Femeile au diferite stări afective şi idei în mintea lor şi 
toate se aşteaptă ca bărbaţii să corespundă aşteptărilor 
lor, în caz contrar ele au o problemă şi se destăinuiesc 
prietenelor lor: „Nu vrea să discute cu mine” sau: „Nu-l 
pot face să-mi spună ce are pe suflet”. Dar noi nu facem 
asta. Muncim - urâm şi protejăm - toată viaţa, pentru că 
aşa am fost noi, bărbaţii, încurajați să facem. Aşa ni s-a 
spus că trebuie să-şi arate dragostea un bărbat. Şi 
rezolvarea problemelor este o formă de asigurare a 
traiului. Cu siguranţă, a asigura nu presupune numai a 
asigura bani; din punctul nostru de vedere, a asigura 
înseamnă a îndrepta ceea ce este greşit şi a încerca să faci 
pe toată lumea fericită. Deoarece orice bărbat cu capul pe 
umeri ştie că, atunci când femeia este fericită, toţi sunt 
fericiţi. Şi atunci când tu eşti fericită, pe noi ne aşteaptă o 
recompensă substanţială. Aşa că noi îţi asigurăm anumite 
lucruri şi acţionăm. 

Cu alte cuvinte: dacă te duci la bărbatul tău cu o 
problemă care poate fi rezolvată, iar el nu încearcă s-o 
rezolve, înseamnă că nu este bărbatul potrivit, deci nu te 
iubeşte. Te provoc să încerci asta chiar pe pielea ta! 
Spune-i: „Ştii, nu mai suport bucătăria asta. Zugrăveala 
mă enervează, dulapurile sunt rele, nu se asortează cu 
aragazul şi nu-mi place deloc să gătesc în condiţiile astea”. 
Dacă el este implicat cu adevărat în relaţie, te va întreba 
fără ezitare: „Şi ce culoare vrei să aibă bucătăria, iubito?” 
Spune-i că vrei să aibă culoarea roz şi-ai să vezi cum, până 
sâmbăta viitoare, pereţii şi dulapurile sunt toate roz. El va 
vedea că eşti tristă şi înţelege că, dacă nu-ţi plac pereţii, 
dulapurile sau felul în care funcţionează aragazul, vei intra 
în bucătărie fără nicio tragere de inimă şi vei comanda 
mâncare, pentru că tu nu eşti în stare să găteşti aşa cum 
vrei într-o bucătărie în care nu-ţi face plăcere să intri. Şi 


cu siguranţă că bărbatul tău nu vrea asta. Chiar dacă nu 
are suficienţi bani pentru a face o reamenajare completă, 
va găsi el ceva nou pentru dulapuri, poate nişte mânere 
noi şi nişte glaspapir, mult glaspapir, pentru a îndepărta 
vopseaua aceea care nu-ţi place, ca să le vopsească exact 
în culoarea care-ţi place. Bărbatul care te iubeşte cu 
adevărat abia aşteaptă să facă toate aceste lucruri pentru 
tine, pentru că, în mintea lui, te vede mereu cu zâmbetul 
pe buze, pregătindu-i masa şi servindu-i o mâncare 
deosebită, în noua bucătărie pe care ţi-a amenajat-o. (Dar 
să nu înţelegi greşit: noi, bărbaţii, vrem să vă vedem 
fericite, însă esenţialul stă în recompensă, doamnă. Te rog 
să înţelegi şi să respecţi asta.) 

Bineînţeles că noi  acţionăm  bazându-ne pe 
presupunerea că metoda noastră de a rezolva lucrurile nu 
ne va fi întotdeauna de folos. Stăm în expectativă, 
deoarece, deşi ştim că acţionăm într-un mod care ni se 
pare logic, femeile au inevitabil o reacţie emoţională - care 
ne dejoacă toate planurile de a remedia situaţia. In 
majoritatea timpului, se pare că reacţia feminină nu este 
determinată de ceva raţional, ci de felul în care se simte 
femeia într-o anumită zi sau clipă. Un exemplu perfect 
pentru asta: într-o seară, bărbatul te sărută pe sân într-un 
fel care te face să gemi de plăcere, iar în seara următoare, 
la acelaşi stimul, tu reacţionezi spunându-i ceva de genul: 
„Ce faci? Nu-mi place aşa”. Acum el este cu totul confuz. 
Dacă tu îl săruţi pe el în acelaşi loc azi, mâine şi peste o 
săptămână, îi va plăcea la fel de mult. Dar, în cazul tău, 
lucrurile nu stau mereu aşa. Ceea ce-ţi place şi modul în 
care-ţi place ceva se poate schimba de la o zi la alta, 
uneori chiar de la un moment la altul; Şi asta pentru noi nu 
are logică, n-o putem scoate la capăt. Dacă înţelegem ce se 
întâmplă, este extraordinar. Dar, uneori, înţelegem exact 
pe dos. De foarte multe ori, cei mai puţin experimentați 
bărbaţi o vor da în bară cu brio. De exemplu, să ne gândim 
la o femeie care intră într-o încăpere având un acces de 


furie; un tip tânăr şi prea puţin experimentat în ceea ce 
priveşte relaţiile ar putea s-o întrebe pe femeia respectivă 
ce s-a întâmplat şi ea i-ar răspunde: „Nimic”. Naivul ar 
putea răspunde pur şi simplu: „Ok, super!” Dar tot el va fi 
cel care se va expune riscului următoarelor spuse ale 
femeii: „La naiba! Ai văzut că şchiopătez. Ai de gând să 
pleci pur şi simplu fără să-ţi pese de mine?”. Da, cu 
siguranţă că tipul respectiv va avea multe probleme de 
rezolvat. 

Dar un bărbat mai experimentat - unul care ştie să 
descifreze stările afective ale unei femei şi să-şi dea seama 
când ceva nu merge bine - o va întreba ce s-a întâmplat şi, 
indiferent de câte ori îi va spune ea că nu are nimic, el o va 
întreba iar şi iar ce are, până ce ea se va descărca, deşi în 
adâncul sufletului lui, bărbatul se roagă la Dumnezeu să 
nu se fi întâmplat nimic cu adevărat. Iar în cazul în care 
ceva chiar este în neregulă, el speră să fie capabil să 
rezolve problema respectivă, pentru că nu vrea s-o vadă pe 
ea bosumflată. Chiar şi atunci când crede că ea a terminat 
de vorbit, el va insista până ce problema va fi rezolvată, 
pentru că bărbatul nu poate să se rezume doar la: „Oau, 
îmi pare rău că s-a întâmplat asta”. El va face imediat ceea 
ce ştie el mai bine: va rezolva problema. 

Asta nu înseamnă că nu vei avea niciodată o 
conversaţie cu bărbatul tău mai lungă de două minute. 
Înţelegem că, uneori, va trebui să ne străduim mai mult în 
ceea ce priveşte comunicarea cu femeile, că, din când în 
când, va trebui să spunem lucrurilor pe nume şi să vă 
arătăm ce se petrece în mintea noastră. Ştiu, de asemenea, 
că uneori vrei doar să te ţin în braţe, să te alinţi şi să-mi 
vorbeşti despre ceea ce te apasă, fără a vrea neapărat să 
găseşti o rezolvare. Noi bărbaţii suntem capabili să facem 
şi asta. 

Nu este uşor. Dar nici imposibil. Ştim că este necesar 
şi inevitabil să stăm să vă ascultăm şi să participăm la o 
conversaţie mai lungă despre sentimentele voastre. Dar să 


nu te surprindă dacă aceste conversații sunt puţine şi rare. 
Discuţii detaliate trebuie să porţi cu prietenele tale. 
Bărbaţii nu vor decât să audă care este problema şi s-o 
rezolve. Soluţia constă în menţinerea unui echilibru: 
trebuie să înţelegeţi amândoi exact de ce are nevoie 
celălalt pentru a fi fericit şi apoi să încercaţi să vă oferiţi 
unul altuia măcar puţin din ceea ce are fiecare nevoie, 
astfel încât ambii să fiţi implicaţi în relaţie. 

În cazul bărbaţilor, asta înseamnă că, din când în 
când, trebuie să mai stea şi liniştiţi şi doar să asculte la ce 
are de zis femeia. Femeia în schimb, ar trebui să depună 
un efort imens şi să respecte codul bărbaţilor conform 
căruia suntem prea concentrați pe ceea ce suntem, pe 
ceea ce facem şi pe cât de mult câştigăm pentru a mai 
petrece timpul discutând despre lucruri care nu pot fi 
rezolvate. 

Bineînţeles, ar fi suficient ca femeile să nu mai 
înceapă o conversaţie prin formula: „Trebuie să vorbim”. 
În momentul în care spui asta, instinctul masculin de 
apărare se activează, instrumentele de apărare ies la 
iveală, eu, ca bărbat, încep să transpir şi să trec în revistă 
întâmplările de săptămâna trecută, încercând să-mi dau 
seama cu ce am greşit, când am greşit şi cum să rezolv 
problema pentru a scăpa de necaz. 

De fapt, cred că ar fi bine ca, în cazul în care vrei cu 
adevărat să te despovărezi, să începi conversaţia cu ceva 
simplu de genul: „Uite, iubitule, nu s-a întâmplat nimic 
rău, doar că simt nevoia să vorbesc cu cineva”. 

Asta este o replică foarte potrivită pentru a începe o 
conversaţie; îi permite bărbatului să se relaxeze, să 
coboare din boxa acuzatului, să uite de rezolvarea 
problemelor şi să asculte ce ai de spus. 


PARTEA A DOUA 
De ce fac bărbaţii ceea ce fac? 

PENTRU ÎNCEPUT, VREA SĂ SE CULCE CU 
TINE 


Pe când făceam emisiunea Steve Harvey Morning 
Show în direct în Detroit, o femeie a urcat pe podium 
pentru a mă saluta pe mine şi pe echipa mea. Era o femeie 
foarte atrăgătoare, bine îmbrăcată, avea pielea închisă la 
culoare, era superbă, avea o dantură frumoasă, un corp 
splendid, per total arăta foarte bine. Şi când a început să 
vorbească, chiar m-a uimit, pentru că se simţea în vocea ei 
că era o persoană matură, dar nu arăta deloc aşa. Aşa că 
am întrebat-o ce vârstă avea; mi-a spus că avea 42 de ani. 
Am rămas cu gura căscată. N-aş fi zis că are mai mult de 
30 de ani. Apoi am întrebat-o câţi copii avea. „Cinci”, mi-a 
spus zâmbind cu toată gura. „Am trei copii ai mei şi doi 
adoptați”. 

Acum stau şi mă gândesc că situația ei este cu 
adevărat alunecoasă. Femeia are peste 40 de ani, are grijă 
nu numai de copiii ei naturali, dar de încă doi pe care i-a 
luat din bunătate de la orfelinat, şi arată cu mult mai 
tânără decât este - femeia se simte cu adevărat bine. Să fie 
clar: nu mă gândeam la nimic indecent în privinţa ei, 
pentru că ghici ce? Sunt un om însurat şi fericit, mai ales 
fericit. Dar, cu câţiva ani în urmă, această conversaţie ar fi 
decurs cu totul altfel şi eu n-aş fi întrebat-o nimic despre 
copiii ei, unde lucrează sau din ce trăieşte - absolut nimic 
din toate acestea. 

Dar cu tipul care-i dădea târcoale în timp ce noi ne 
făceam emisiunea este o altă poveste. El cu siguranţă avea 
planuri cu această femeie. Îţi puteai da seama de asta doar 
după felul în care se apleca asupra ei şi în care îi sorbea 


fiecare cuvânt. Vorbea cu ea de parcă ar fi fost singuri, 
fără nimeni şi nimic în jurul lor. Ştiam ce urmărea el, dar, 
în mod evident, ea n-avea nici cea mai vagă idee. 

În faţa tuturor, în timpul unei reclame, am întrebat-o: 
„Ce vrea tipul ăla de la la tine?” 

Ea a râs şi s-a uitat la mine confuză. „Nimic”, a 
chicotit. „Facem conversaţie”. Tipul care vorbea n-a scos 
niciun cuvânt. El ştia că ştiu ce vrea de la ea. Şi, după încă 
vreo două reclame comerciale şi multe avansuri evidente 
din partea lui, i-am spus, în sfârşit, femeii că individul voia 
mai mult decât să discute pur şi simplu cu ea. 

„Să ştii că vrea ceva de la tine”, i-am zis. „Îţi pot 
dovedi asta”. 

Atunci, mulţimea adunată, în majoritate femei, mă 
aţâţa. „Uite cum facem”, i-am spus. „Întoarce-te chiar 
acum, uită-te la el şi nu-ţi lua ochii de la el. Apoi spune-i 
câţi copii ai şi vezi cum reacţionează”. Bărbatul a rămas 
calm până ce a auzit cuvântul cinci. S-a tras înapoi ca un 
cal speriat; i s-a schimbat mimica în întregime şi, chiar 
dacă şi-a acoperit gura, n-a putut ascunde exclamaţia de 
surpriză care i-a scăpat printre buze. 

Nu ştia cum să dispară mai repede de lângă ea. În 
pauza următoare era în celălalt capăt al mulţimii, băgat în 
sufletul altei femei. Vezi, el voia ceva de la ea, dar acel 
ceva nu includea şi cinci copii. El avea o slujbă bună şi 
părea inteligent. Îmi spusese că avea un salariu frumuşel; 
cu siguranţă, nici nu se gândea să cheltuiască banii pe cine 
ştie ce lucruri. Flirtând cu această femeie, nu se gândea 
decât la ei doi, împreună, fără alte obligaţii. 

Partenerul meu de emisie a râs de toată această 
situaţie şi m-a întrebat cum de mi-am dat seama. Este 
simplu: atunci când un bărbat te abordează, are un plan. Şi 
în centrul acestui plan este dorinţa de a se culca tine sau 
de a afla ce trebuie să facă pentru a se culca cu tine. 

Aceasta este o generalizare, dar, din experienţa mea, 


este adevărată! Femeilor le place să stea şi să vorbească 
fără niciun motiv anume, doar să vorbească, dar nouă, 
bărbaţilor, nu ne place pur şi simplu să stăm de vorbă cu 
cineva, nu avem timp pentru asta. Noi, bărbaţii, suntem 
nişte fiinţe simple: dacă ne place ceea ce vedem, venim la 
tine. Dacă nu vrem nimic de la tine, nu venim la tine. 
Punct. Te rog să reţii acest lucru pentru a ţi-l aminti de 
fiecare dată când te va aborda un bărbat. El vrea 
întotdeauna ceva. Intotdeauna. Şi când vine vorba de 
femei, planul lui implică mereu aflarea a două lucruri: (1) 
dacă eşti dispusă să te culci cu el şi (2) dacă eşti, cât de 
mult îl va costa faptul că faci asta. 

Aceasta este misiunea lui în club. 

Aceasta este sarcina lui când luaţi prânzul la serviciu. 

Asta pune la cale atunci când, la biserică, se aşază 
chiar lângă tine. Dacă un bărbat care te-a remarcat te 
întreabă ce faci, de ce crezi că face asta? N-a venit până la 
tine pentru a afla ceva despre tine, pentru a afla care sunt 
pasiunile şi interesele tale. Asta fac femeile atunci când 
vor să cunoască pe cineva. În cazul unui bărbat, lucrurile 
sunt mult mai simple: i-a plăcut ce a văzut din colţul 
celălalt al camerei şi acum se duce exact într-acolo ca să 
pună mâna pe ceea ce l-a încântat. Nu-i pasă de 
personalitatea ta sau din ce trăieşti; prietenii tăi sunt egali 
cu zero pentru el; nu-i pasă nici dacă eşti credincioasă. El 
vrea să ştie doar dacă poate să se culce cu tine şi îţi 
vorbeşte tocmai pentru a-şi da seama exact cât de mult 
trebuie să investească pentru a obţine ceea ce vrea. 

Când spun „să investească”, nu mă refer numai la 
bani; mă refer la valorile tale, la solicitările tale. El vrea să 
vadă dacă „preţul” tău este prea mare, dacă şi-l poate 
permite, dacă poate obţine un „credit” şi eventual dacă se 
poate bucura de toate acestea chiar în seara respectivă. 
Dacă tu nu-ți exprimi nişte solicitări, atunci eşti disponibilă 
- jocul continua. El ştie vei ajunge în patul lui cu un efort 


minim. Dar, dacă îi spui în faţă ce pretenţii ai - că ai 
nevoie să-ţi acorde timp, respect şi atenţie - atunci va şti 
că eşti costisitoare şi că va trebui să depună eforturi 
pentru a primi prăjiturica”. Pentru unii bărbaţi, preţul s-ar 
putea să fie prea mare, deoarece ei nu vor decât să se 
simtă bine şi n-au niciun interes „să investească” timp, 
respect şi atenţie. Există bărbaţi care judecă astfel: 

„Frate, trebuie să mă duc la ea de două-trei ori pe 
săptămână, benzina este 4 lei pe litru şi o mai am şi pe tipa 
cealaltă pe care trebuie s-o văd, s-o sun şi tot aşa. Nu, nu- 
mi permit asta”. În schimb, există şi bărbaţi care consideră 
ca preţul tău nu este deloc mare. 

Pentru tine, acestea sunt nişte informaţii foarte 
folositoare, pentru că acum vei şti exact ce ai de făcut 
când te abordează un bărbat: treci direct peste aburelile 
de rigoare, expune-ţi pretenţiile (despre care vom vorbi 
mai târziu) şi o să vezi imediat dacă el este dispus să 
plătească pentru ceea ce caută. Deci, doamnelor, acum 
ştiţi care-i secretul şi puteţi acţiona în consecinţă. Dacă nu 
conştientizaţi că toţi bărbaţii au planuri în privinţa 
femeilor, dacă nu vă expuneţi pretenţiile şi dacă nu 
stabiliţi nişte reguli de bază, atunci îi comunicaţi celuilalt 
că sunteţi dispuse să jucaţi după regulile Jui. Aţi stabilit 
deja implicit că nu vă pasă cât de des vă sună, când vine; 
să vă viziteze, cât de des vorbiţi şi dacă vă deschide sau nu 
uşa; asta înseamnă că el va suna atunci este pregătit, că 
nu-ţi va deschide nicio uşă şi că chiar dacă i-ai spus să vină 
la 19:00, nu va veni mai devreme de 20:00 şi toate acestea 
din cauză că (a) n-ai luat la cunoştinţă faptul că un bărbat 
are întotdeauna un plan în privinţa ta, ca femeie, şi (b) nu 
te-ai comportat în consecinţă. 

Tocmai la asta s-a gândit şi socrul meu, când una 
dintre fiicele mele l-a adus acasă la cină pe aşa-zisul ei 
„iubit”. Trebuie să spun că socrul meu este unul dintre cei 
mai inteligenţi oameni pe care i-am întâlnit în viaţa mea: 
este un bărbat pe care îl admir, şi eu admir foarte puţini 


oameni. Cuvintele pe care le rosteşte sunt, de obicei, dacă 
nu chiar întotdeauna, pline de sens, şi mă pun pe gânduri. 
Acelaşi lucru s-a întâmplat şi în acea seară, când l-a invitat 
pe tânărul respectiv să ia loc pe canapea şi l-a întrebat pe 
şleau: „Care sunt planurile tale în legătură cu nepoata 
mea?” 

Tânărul, care avea în jur de 30 de ani, l-a întrebat 
simplu: „Ce vreţi să spuneţi cu asta?” 

„Exact ce ai auzit”, i-a răspuns socrul meu. „Ce 
planuri ai?” 

„Nu am niciun plan”, i-a răspuns el. 

„Atunci ce faci?”, l-a întrebat socrul meu. 

„Încerc s-o cunosc mai bine pe nepoata 
dumneavoastră”, a insistat el. 

„Dar care este planul tău? Unde va duce asta?”, i-a 
răspuns socrul meu. În cele din urmă, sub presiunea 
întrebărilor, a circumspecţiei şi a doi bărbaţi de culoare 
care încercau să-l facă să înţeleagă că-i cunosc jocul, 
băiatul a clacat şi a îngânat acele cuvinte fatale: „Pierdem 
şi noi timpul”. 

Socrul meu s-a oprit şi l-a privit timp de un minut, 
satisfăcut că, în final, obținuse ceea ce-şi dorise. Jubila. 
„OK, atunci”, a spus socrul meu încet. „Hai să-i spunem şi 
ei asta. Că pierdeţi vremea unul cu altul şi nimic mai mult. 
Hai să vedem ce părere are. Hai să aflăm ce crede”. 

După câteva minute, când i-am prezentat planurile 
iubitului ei în legătură cu ea, fiica mea a părut şocată. 
Pentru că ştie din discuţiile noastre constante despre 
bărbaţi că, atunci când vine vorba de relaţii, acestea sunt 
fie o pierdere de vreme, fie ceva serios. Una din două. Cu 
siguranţă, planul ei era total diferit de cel al iubitului ei. 

Din fericire, fiica mea ne-a avut pe bunicul ei şi pe 
mine pentru a o ajuta să descifreze planurile prietenului el. 
Dar nu toate femeile au un tată gata să le ajute să se 
descurce în astfel de situaţii. Acum, când un bărbat va veni 


la tine zâmbind seducător şi vorbindu-ţi de parcă chiar i-ar 
păsa de ţine, comportă-te aşa cum te-am învăţat. Pentru că 
acum ştii că tot ce vrea este să se culce cu tine. 

Care este preţul tău? 

Dacă îi spui pe şleau ce pretenţii ai, şi el îţi va da de 
înţeles că preţul tău este prea mare pentru el, ştii ce ai de 
făcut. Poţi să-i întorci spatele. 


6 
FUSTANGIII VS. SIATORNICII: 


Cum diferenţiază bărbaţii între femeile cu care vor să 
aibă o relaţie serioasă şi cele cu care vor doar să se 
distreze. 

Toţi cei care mă cunosc ştiu cât sunt de pasionat de 
pescuit. Întotdeauna am iubit momentele de linişte pe care 
ţi le aduce acest sport - să stai într-o barcă, în mijlocul 
unei întinderi de apă. Nu există linişte mai desăvârşită ca 
asta. Dar tânjesc, de asemenea, şi după explozia de 
adrenalină pe care o resimt atunci când se zbate un peşte 
la capătul undiţei. Nu-ţi poţi imagina încântarea pe care o 
încerc atunci când trebuie să-mi folosesc toată 
îndemânarea şi iscusinţa pentru a ţine peştele în undiţă şi 
pentru a-l trage în barcă. 

Şi acum vine partea cea mai grea: să hotărăsc dacă 
să păstrez peştele sau dacă-l arunc înapoi în apă. Aşa că, 
pe lângă momitul peştilor, prinderea lor în cârlig şi 
tragerea lor în barcă, apare încă o provocare, când trebuie 
să mă uit la ei, să văd cum sunt şi să realizez dacă merită 
să-i păstrez. Şi crede-mă: peştele trebuie să fie cu adevărat 
special ca să-l păstrez. Altfel, îl arunc înapoi în apă, pentru 
a putea pescui în continuare. 

Un bărbat pescuieşte din două motive: ori pentru că-i 
place să practice acest sport, ori pentru a-şi asigura hrana, 
ceea ce înseamnă că va încerca să prindă cel mai mare 
peşte, îi va face o fotografie, îl va admira împreună cu 
prietenii lui şi apoi îl va arunca înapoi în apă sau va lua 
peştele acasă, îl va măsura, îl va curăța, îl va da prin făină, 
îl va frige şi îl va pune pe farfurie. 

Aceasta, cred eu, este o foarte bună analogie cu felul 
în care bărbaţii tratează femeile. 

Vezi tu, prin natura lor, bărbaţii sunt nişte vânători, 
iar femeile se află în situaţia de a fi prada. Gândeşte-te la 


asta: se zice că bărbatul „şi-a ales” o nevastă, „a invitat-o” 
Ia cină, că el trebuie să obţină „permisiunea” tatălui fetei 
pentru a-i cere mâna în vederea căsătoriei şi chiar, în 
anumite cazuri, să iasă cu ea la „vedere”. Noi am fost 
învăţaţi toată viaţa că faptul de a „vâna” femeile este ceva 
bun, şi natural. Chiar femeile ne-au adus în situaţia asta; 
de câte ori nu te-ai auzit rostind următoarele cuvinte sau 
de câte ori nu ţi le-a spus o prietenă de-a ta: „Imi place 
când te ţii după mine” sau „Vreau ca el să fie romantic, să- 
mi dăruiască flori şi să mă facă să mă simt dorită”. Flori, 
bijuterii, telefoane, întâlniri, complimente - toate acestea 
fac parte din arsenalul nostru de vânătoare, atunci când 
vrem să te cucerim. 

Dar mai rămâne mereu o problemă: după ce te-am 
prins în capcana noastră, ce facem cu tine? Trăgând 
învăţăminte din pasiunea personală pe care o am pentru 
pescuit, filosofia mea este că bărbaţii le tratează pe femei 
ca într-una dintre următoarele două situaţii: se amuză cu 
ele sau le păstrează! Felul în care decurge întâlnirea, în 
care evoluează conversaţia, în care se dezvoltă relaţia şi 
pretenţiile tale faţă de un anumit bărbat, toate vor 
determina felul în care vei fi tratată: fie ca o femeie pentru 
distracţie, fie ca o relaţie pe termen lung, adică eşti genul 
de femeie cu care acel bărbat îşi imaginează că se poate 
stabili la casa lui. Şi modul în care facem diferenţa între 
cele două tipuri de femei este foarte simplu, după cum îţi 
voi explica în continuare. 


AVENTURILE 

Dacă femeia nu are nicio regulă, pretenţie, respect 
pentru ea însăşi sau principii, noi, bărbaţii, îi luăm urma de 
la o poştă. Este acel gen de femeie petrecăreaţă care 
soarbe liniştită din ceaiul ei sau din cocteil, apoi îi spune 
însoţitorului că nu vrea decât „să se întâlnească şi să vadă 
cum merge treaba”. Această femeie se îmbracă într-un 


mod conservator la birou şi este maestră în socializare, dar 
nu are nicio idee despre cum să abordeze un bărbat. Nu 
are niciun plan în privinţa relaţiilor de durată, nu se 
aşteaptă la nimic în mod deosebit de la un bărbat şi nu-i 
impune absolut nicio condiţie sau restricţie celui aflat în 
faţa ei, ci îi dă de înţeles foarte clar că este dispusă să se 
preteze la orice i se cere. Cu siguranţă, imediat cum ea îi 
dă de înţeles bărbatului prin vorbele şi acţiunile ei că o 
poate trata cum îi pofteşte inima, el va face exact întocmai. 
Bărbaţii se vor conforma imediat, crede-mă. 


RELAŢIILE DE DURATĂ 


Există şi un tip de femeie care nu cedează niciodată 
uşor şi care îşi expune standardele/pretenţiile din clipa în 
care deschide gura. Ea înţelege foarte clar ce putere are 
asupra bărbaţilor şi o mânuieşte ca pe o sabie de samurai. 
Ea impune - nu cere - respect, doar prin felul în care se 
comportă. Poţi să te apropii de ea şi să pui în practică cea 
mai bună strategie de abordare; cu toate că s-ar putea să 
fie impresionată de ceea ce spui, nu există nicio garanţie 
că veţi trece la etapa următoare după conversaţie, cu atât 
mai puţin că-ţi va da numărul ei de telefon sau că-ţi va 
acorda o mică parte din timpul ei atât de preţios. În clipa 
în care au de a face cu o astfel de femeie, bărbaţii ştiu că, 
dacă o vor, vor trebui să se conformeze standardelor şi 
pretențiilor ei sau să meargă mai departe, pentru că pe ea 
n-o impresionează jocurile şi nu-i place să se joace. Dar, în 
acelaşi timp, ea îţi va da de înţeles că este capabilă să fie 
loială unui bărbat şi că ştie cum să aibă grijă de el, să 
aprecieze ceea ce aduce el într-o relaţie şi că este 
pregătită pentru o relaţie de durată, bazată pe dragoste 
adevărată. 


Ştiri de ultimă oră: nu bărbatul este cel care 


stabileşte dacă eşti indicată pentru o aventură sau pentru 
o relaţie de lungă durată, ci tu. (Nu uri jucătorul, ci jocul). 
Când te abordează un bărbat, tu eşti cea care controlează 
total situaţia, fie că el doar vorbeşte cu tine, îţi oferă ceva 
de băut, te invită la dans, îţi cere numărul de telefon, te 
invită la el acasă, vă vedeţi din nou şi tot aşa. Cu 
siguranţă, noi vrem de la femei toate aceste lucruri; de 
aceea le şi abordăm de la bun început. Dar tu eşti cea care 
decide dacă îi vei oferi bărbatului unul dintre lucrurile pe 
care le vrea şi cum, mai exact, le va putea obţine. Felul în 
care te percepe el este dictat de modul în care controlezi 
tu situaţia. Orice cuvânt pe care îl spui, fiecare mişcare pe 
care o faci, orice semnal trimis bărbatului îl vor ajuta să 
stabilească dacă este cazul să se joace cu tine, să fie sincer 
sau să treacă la următoarea femeie. 

Îmi place să-mi imaginez că modul în care trebuie să 
faci faţă acestei situaţii este asemănător cu felul în care 
avansezi în ierarhie la locul de muncă. Gândeşte-te la asta. 
O întâlnire amoroasă seamănă destul de mult cu o afacere; 
cel mai bun mod de a face faţă unei situaţii este să 
stăpâneşti şi să controlezi lucrurile care ţin de tine. Atunci 
când am debutat în show biz, ştiam că vreau să devin un 
comediant de primă mână. Dar, deoarece patronii clubului 
nu mă ştiau foarte bine, tot ceea ce am obţinut a fost 
dreptul de a spune o poantă la începutul spectacolului - să 
fiu primul tip care urcă pe scenă, să am 15 minute să-mi 
fac numărul şi apoi gata, jos de pe scenă. Cu toate acestea, 
ştiam că, dacă mi-aş fi văzut de treabă - dacă aş fi apărut 
la timp, aş fi socializat şi, cel mai important, aş fi ţinut 
nişte spectacole distractive, atunci proprietarii clubului şi 
auditoriul m-ar fi ţinut minte - şi eu aş fi putut deveni cap 
de afiş pentru spectacole şi aş avut 45 de minute ca să-i 
fac să se tăvălească de râs. În acele prime 15 minute, m- 
am controlat foarte mult şi i-am făcut pe oameni să râdă 
atât de tare încât să-şi aducă aminte de mine. Apoi, făceam 
pariu în glumă că voi fi următorul comediant care va 


obţine 30 de minute pe scenă. Şi la fel am făcut şi în cele 
30 de minute, oamenii au râs atât de tare încât proprietarii 
clubului n-au avut ce face şi m-au lăsat să mă desfăşor pe 
toate durata spectacolului. 

Vezi? Succesul meu în ceea ce priveşte faptul că am 
ajuns unul dintre regii comediei s-a bazat pe dorinţa şi 
capacitatea mea - spectacolul meu - care, în cele din 
urmă, m-au adus acolo unde voiam să ajung. Astfel am 
obţinut eu exact ce mi-am dorit: succes. Aceleaşi principii 
se aplică şi în cazul unei femei care vrea să fie „de cursă 
lungă”, iar nu o simplă aventură. Trebuie să controlezi 
ceea ce poţi controla - imaginea ta, felul în care te 
comporţi, felul în care le permiţi bărbaţilor să-ţi vorbească 
şi să te abordeze - şi te poţi folosi de asta pentru a avea 
relaţia pe care ţi-o doreşti. 

Lasă-mă să-ţi explic mai bine ce vreau să zic: 
imaginează-ţi că eşti la o sală de sport şi că alergi pe 
bandă, îmbrăcată într-o bustieră roşie şi cu nişte pantaloni 
asortaţi, strălucitoare toată, lac de sudoare, făcânducţi 
treaba concentrată şi arătând foarte bine şi sexy. Şi iată că 
în sală intră un bărbat arătos - chipeş, în formă, fără 
verighetă pe deget. În momentul în care începe să lucreze 
la un aparat situat aproape de tine, se manifestă chimia 
dintre voi doi: el îţi zâmbeşte, tu îi răspunzi; tu te muţi la 
un alt aparat, se mută şi el cât mai aproape de tine; el îţi 
aruncă priviri, tu faci la fel. În momentul în care aţi 
terminat amândoi de lucrat la aparate, el vine la tine şi 
sparge gheaţa: 

„Se pare că ai muncit cu spor”, îţi spune privindu-te 
în ochi şi apoi coborându-şi privirea către şoldurile tale. „O 
femeie care are grijă de ea... Frumos”. 

Modul în care îi răspunzi - felul în care controlezi 
acest schimb de implici este esenţial şi determină felul în 
care te va considera: o partidă de lungă durată sau o 
aventură. Dacă spui ceva de genul: „Ştii, o femeie trebuie 


să fie atrăgătoare” şi apoi te întorci pentru ca el să te 
poată privi mai bine, atunci acel bărbat va face un calcul 
mental pentru a-şi da seama cât de repede poate să se 
culce cu tine şi dacă poate să-şi schimbe programul de 
antrenament ca să nu mai dea peste tine la sală după ce te 
va avea. Un bărbat îşi poate da seama doar după câteva 
cuvinte şi dintr-un simplu gest dacă eşti o femeie care 
poate fi cucerită cu uşurinţă - adică o femeie căreia îi 
place să se distreze şi care se menţine în formă doar 
pentru a arăta trăsnet, astfel încât bărbaţii care o privesc 
să se poată realmente bucura de ceea ce văd. Te asigur că 
ceea ce va spune ulterior reprezintă nişte tentative 
serioase de a te vrăji şi, dacă te laşi sedusă, te va domina 
cu uşurinţă. Şi apoi va merge mai departe. 

Dar dacă îi răspunzi în felul următor: „Mulţumesc, 
sănătatea este importantă pentru mine şi antrenamentul 
este un mijloc extraordinar de a mă menţine în formă”, 
atunci bărbatul ştie că trebuie să-şi dea mai multă silinţă 
pentru a afla mai multe despre tine. Asta nu este o 
garanţie că te va considera o partidă de lungă durată - va 
trebui să schimbaţi mai mult de o replică pentru a ajunge 
la o astfel de concluzie - dar, cel puţin, nu te va cataloga 
imediat ca pe o femeie cu care poate avea o aventură. 
Comentariile tale l-ar putea face şi pe el să-ţi spună de ce 
se antrenează, fapt ce ar putea duce la o conversaţie mai 
profundă despre o preocupare comună pe care o aveţi 
amândoi, în ceea ce priveşte condiţia fizică. Iar asta l-ar 
putea face să-ţi pună şi mai multe întrebări, la care o 
femeie demnă de o relaţie de lungă durată are o groază de 
răspunsuri pe care le va formula în aşa fel încât să-i dea de 
înţeles că este o persoană serioasă, care caută un bărbat la 
fel de serios... 

Chiar dacă îi dai de înţeles că eşti o femeie serioasă, 
asta nu înseamnă că el va fi interesat de tine. Unii bărbaţi 
nu vor decât aventuri şi nu au nicio intenţie de a construi o 
relaţie cu femeile cu care ajung în pat. Dacă ai întâlnit un 


astfel de bărbat, nu-l ţine lângă tine, lasă-l să-şi vadă de 
drum. N-ar trebui să-ţi pese de el. Nu este bărbatul pe 
care-l cauţi. Ştii că, de-a lungul timpului, femeilor li s-a 
spus să nu rateze nicio ocazie atunci când un bărbat se 
arată interesat de ele, pentru că el ar putea fi „alesul”. Dar 
să ştii că această mentalitate este o mare prostie. Femeile 
sunt deştepte - fiecare dintre voi îşi poate da seama când 
este minţită de un prieten, când copiii au făcut vreo poznă 
şi când colegii de muncă nu se descurcă. Vă pricepeţi să le 
daţi de înţeles tuturor că nu sunteţi proaste, că-i mirosiţi 
de la o poştă şi că nu-i veţi lăsa să vă ducă de nas. Dar 
când vine vorba de relaţiile cu sexul opus, toate aceste 
cunoştinţe ale voastre parcă dispar în eter; uitaţi de 
puterea pe care o aveţi şi pierdeţi controlul asupra 
situaţiei, cedând în faţa oricărui moşneag care se uită la 
voi de două ori. Şi asta numai pentru că s-a uitat la voi de 
două ori. 

Toc ceea ce vă îndemn să faceţi este să rămâneţi 
stăpâne şi pe astfel situaţii. Dacă ştiţi că un bărbat nu 
caută o relaţie serioasă nu înseamnă că acesta se va 
schimba pentru că, vezi Doamne, ieşiţi împreună şi sunteţi 
intimi. Poţi fi tu până şi singura femeie perfectă lăsată de 
Dumnezeu pe acest pământ - poţi fi cât se poate de 
capabilă să porţi o conversaţie interesantă, să pregăteşti 
micul dejun, să faci masaje la fel de uşor cum faci 
sandviciuri, poţi fi tu cât vrei de independentă (ceea ce 
înseamnă, pentru el, că nu vei atenta la portofelul lui) - 
dacă el nu este pregătit pentru relaţie serioasă, te va trata 
doar ca pe o femeie cu care vrea să aibă o aventură. Un 
exemplu perfect pentru această situaţie este ilustrat într-o 
scrisoare trimisă de o ascultătoare pentru emisiunea Steve 
Morning Show - este vorba de o femeie care începuse să-şi 
dea seama că nu era mai mult decât o distracţie pentru 
partenerul ei: 

Mă întâlneam cu acest bărbat de şase luni şi totul a 
fost extraordinar, până în luna ianuarie a acestui an. Am 


mers împreună să ne vizităm familiile, dar, dintr-odată, el a 
încetat să mă mai sune şi, atunci când îl sunam eu, părea 
încântat, dar apoi a început să fie foarte laconic. Plănuia 
excursii, iar apoi le contramanda. Şi când l-am întrebat 
dacă ar trebui să întrerupem legătura, a refuzat. Dar nici 
nu se comporta ca şi cum i-ar plăcea să îl bag în seamă. Nu 
ştiu ce s-a întâmplat şi încă îmi place de el, dar mă 
deranjează să ştiu că îl incomodează ceva despre care nu- 
mi spune nimic sau poate că şi-a găsit pe altcineva şi pe 
mine mă ţine de rezervă. 

Bărbatul acesta este un aventurier şi, în sufletul ei, 
femeia respectivă ştie asta. Dar încă vrea să persiste în 
raport cu această relaţie şi să vadă dacă el se va comporta 
corect cu ea. Orice femeie într-o astfel de situaţie ar trebui 
să-l lase în pace pe bărbatul respectiv. În loc să investeşti 
timp şi energie într-o relaţie cu un bărbat care nu poate şi 
nu vrea să se ridice la nivelul aşteptărilor tale, mai bine 
lasă-l să plece. Iar când o să ai un alt bărbat în viaţa ta, 
preia controlul şi fă-i cunoscute regulile tale de bază încă 
de la început (vezi capitolul „Bărbaţii respectă 
standardele: impune câteva reguli”): „Nu-mi place să fiu 
sunată după 22:00, pentru că dorm copiii şi eu mă 
odihnesc”. Sau: „Apreciez un bărbat care vine atunci când 
spune că vine şi care anunţă atunci când întârzie”. Sau: „Şi 
nu fac sex cu nicio persoană până nu sunt sigură că avem o 
relaţie serioasă şi că omul respectiv este implicat - nu fac 
sex ocazional”. Toate acestea pot fi reguli de bază 
acceptabile pentru orice bărbat care este interesat de tine. 
Dacă aceste reguli sunt prea aspre pentru el, va pleca de 
lângă tine, pentru că este un aventurier. 

Dar dacă bărbatul este înzestrat cu nişte calităţi 
deosebite şi ştie că, pentru a avea o viaţă împlinită, are 
nevoie de o femeie care este şi ea, la rândul ei, înzestrată 
cu nişte calităţi deosebite, el va rămâne în preajma ta şi va 
continua conversaţia. Acest gen de bărbat este dispus să 
se implice într-o relaţie cu tine, nu doar să te vrăjească, să 


obţină ceea ce-şi doreşte şi apoi să plece mai departe. Cum 
rămâne cu el? Este bărbatul pe care îl cauţi. El caută o 
relaţie de lungă durată şi, după ce ai constatat că merită 
să-i dedici din timpul tău, îl poţi lăsa să te ia acasă, să te 
pregătească, să te asezoneze, să te prepare la foc scăzut şi 
apoi să se înfrupte din tine de pe o farfurie splendidă. 

Crezi că mai ai nevoie să afli nişte diferenţe între 
femeile făcute pentru o relaţie de lungă durată sau pentru 
o aventură? Citeşte în continuare: 

1. O femeie care impune respect este serioasă; o 
femeie care îi permite unui bărbat s-o trateze cu lipsă de 
respect nu merită osteneala. 

2. O femeie care este îmbrăcată cum trebuie - are 
părţile incitante acoperite, dar este sexy în acelaşi timp, 
este serioasă; o femeie care este îmbrăcată sumar şi care 
sugerează o atitudine sexuală nu merită osteneala. 

3. O femeie care nu te lasă s-o pipăi peste tot în timp 
ce dansează este serioasă; o femeie care se comportă ca şi 
cum ar fi cea mai tare şi dansează ca o starletă nu merită 
osteneala. 

4. O femeie care cere numărul de telefon al unui 
bărbat, fără să i-l dea pe al ei este serioasă; o femeie care 
îi dă unui bărbat care de-abia i-a oferit o băutură toate 
numerele ei de telefon nu este serioasă. 

5. O femeie care poate să întreţină o conversaţie 
respectabilă cu un bărbat şi cu mama acestuia este 
serioasă; o femeie care se strâmbă la ideea că trebuie să 
vorbească cu mama unui bărbat nu este o partidă de lungă 
durată. 

6. O femeie care se poate adapta în orice situaţie - 
poate să se descurce la o şedinţă cu părinţii, la o întâlnire 
de afaceri, la restaurant sau la un eveniment sportiv - este 
o partidă de lungă durată; o femeie care nu poate lega 
două propoziţii sau te face să înţelegi că n-o interesează să 
se facă înţeleasă nu merită osteneala. 


7. O femeie care ştie că vrea să se mărite şi să aibă o 
familie şi îi face cunoscut acest lucru bărbatului de lângă 
ea este serioasă; o femeie care nu are niciun plan pentru 
relaţia ei dincolo de weekendul următor nu este o partidă 
de lungă durată. 

8. O femeie demnă de prezentat prietenilor şi familiei 
este o partidă de lungă durată; o femeie pe care nu ne 
obosim s-o prezentăm familiei şi prietenilor nu este 
serioasă. 

9. O femeie care zâmbeşte şi are grijă de ea şi, în 
general, este fericită cu viaţa pe care o duce este o partidă 
de lungă durată; o femeie care nu are grijă de ea şi este 
pesimistă tot timpul, are o atitudine negativistă şi nu ezită 
să lase baltă pe cineva la cea mai mică ezitare nu este o 
partidă de lungă durată. 

10. O femeie care-şi manifestă recunoştinţa pentru 
tot ceea ce faci pentru ea este o partidă de lungă durată; o 
femeie care se comportă ca şi cum orice ai face n-o face 
fericită nu merită osteneala. 

11. O femeie loială este o partidă de lungă durată; o 
femeie care este mereu în căutarea unui partener mai bun 
nu este de lungă durată. 

12. O femeie care înţelege că un bărbat îşi validează 
bărbăţia prin ceea ce este, ceea ce face şi cât câştigă şi 
ştie cum să manevreze relaţia astfel încât să-i dea impresia 
că el este stăpân pe situaţie este o partidă de lungă durată; 
o femeie care îşi mânuieşte banii şi influenţa ca pe o sabie 
şi îşi minimalizează cariera şi contribuţia financiară nu 
este o partidă de lungă durată. 


__CUM SĂ-ŢI DAI SEAMA DACĂ CEL PE CARE L- 
AI ÎNTÂLNIT CAUTĂ O RELAŢIE DE LUNGĂ DURATĂ 
SAU NU: 


1. Dacă bărbatul poartă cu tine discuţii foarte 


superficiale, care nu par să treacă prea curând de 
suprafaţă, atunci el vrea doar o aventură; dacă pare cu 
adevărat interesat de nevoile, viaţa, dorinţele şi viitorul 
tău, atunci este în căutarea unei relaţii de lungă durată. 

2. Dacă bărbatul râde de cerinţele şi de standardele 
tale, atunci caută o aventură; dacă pare dispus să se 
conformeze şi să respecte regulile tale, caută o relaţie 
serioasă. 

3. Dacă-ţi cere numărul de telefon, dar nu te sună în 
maximum 24 de ore, nu vrea decât o aventură; imediat îţi 
arată este cu adevărat interesat de tine şi, deci, că este în 
căutarea unei relaţii de lungă durată. 

4. Dacă te scoate în oraş şi te lasă pe tine să plăteşti 
sau îşi plăteşte doar propria consumaţie, bărbatul nu 
doreşte mai mult decât o aventură; dacă plăteşte el 
consumaţia, îţi arată că este dispus să-ţi ofere mai mult, 
ceea ce înseamnă că este în căutarea unei relaţii de lungă 
durată. 

5. Dacă-ţi spune să vă întâlniți într-un anumit loc la o 
anumită oră şi întârzie fără ca măcar să-ţi fi dat un telefon 
înainte, probabil că vrea o aventură; dacă apare atunci, la 
ora stabilită este o persoană serioasă. 

6. Dacă nu-i întâlneşti niciodată prietenii, familia, 
colegii de muncă sau alte persoane care sunt importante 
pentru el, atunci nu doreşte decât o aventură; dacă te 
introduce în anturajul lui, s-ar putea să fie interesat de o 
relaţie de lungă durată. 

7. Dacă inventează tot timpul scuze privind motivul 
din cauza căruia nu-i poţi cunoaşte prietenii şi familia, nu 
vrea decât o aventură; dacă este de acord să participe la 
întrunirile sociale sau de familie unde va fi prezentat 
prietenilor, familiei, colegilor tăi, s-ar putea să se 
gândească la tine ca la o relaţie de lungă durată. 

8. Dacă se strâmbă numai la auzul cuvântului „copii”, 
atunci nu vrea decât o aventură; daca este dispus să-ţi 


întâlnească copiii, apare cu cadouri şi relaţionează cu ei 
într-un mod care-i face să se simtă în largul lor, atunci s-ar 
putea să te considere o relaţie de lungă durată. 

9. Dacă nu este stăpân pe situaţia lui financiară, 
emoţională şi spirituală, s-ar putea să nu caute decât o 
aventură. Dacă este capabil să asigure necesarul pentru o 
familie şi să te protejeze ca un bărbat adevărat, atunci s-ar 
putea să fie în căutarea unei relaţii de lungă durată. 

10. Dacă pledează pentru o relaţie deschisă şi spune 
că nu-l deranjează să vă vedeţi şi cu alţi oameni, atunci nu 
doreşte decât o aventură; dacă doreşte o relaţie exclusivă 
şi este de acord să se întâlnească numai cu tine, te 
consideră o femeie demnă de o relaţie de lungă durată. 


7 
BĂIATUL MAMEI 


În fiecare zi la Steve Harvey Morning Show, colega 
mea de emisie, Shirley, şi cu mine avem o rubrică foarte 
populară care se numeşte Strawberry Letter 23, în timpul 
căreia îi invităm pe ascultătorii noştri să ne lase să-i 
ajutăm în rezolvarea problemelor lor. Primim tot felul de 
emailuri şi scrisori de la oameni disperaţi, care doresc 
sfaturi pentru a şti cum să se descurce cu copiii lor 
obraznici, cu şefii foarte solicitanţi, cu partenerii infideli, 
cu copiii foarte alintaţi, cu rudele ahtiate după bani, cu 
prietenii îngrozitori şi cu câte şi mai câte. Da' ce n-a ajuns 
la urechile noastre?! Unele întrebări sunt foarte triste, 
altele sunt atât de surprinzătoare încât rămâi mut şi mai 
sunt unele dintre ele te fac să dai din cap şi să te întrebi 
cum a rezistat persoana respectivă în situaţia respectivă. 
Oamenii care scriu aceste scrisori nu sunt singulari; 
fiecare problemă povestită în cadrul rubricii noastre este 
împărtăşită de alte mii de ascultători. Noi ne spunem 
părerea în legătură cu situaţia respectivă, în speranţa că 


sfatul nostru va ajunge la toţi cei în căutare de soluţii. 

Multe dintre scrisorile trimise la această rubrică mă 
emoţionează, dar una care m-a marcat recent era trimisă 
de o femeie; scrisoarea mi-a atras atenţia, avea până şi un 
motto: „M-am măritat cu un bărbat sau cu un băiat?”. În 
scrisoare, ea spunea că are 35 de ani şi că este căsătorită 
cu un bărbat de 30 de ani cu care a stat împreună 10 ani 
înainte de a se căsători, pas pe care îl făcuseră cu şase luni 
în urmă. Ea susţinea că, deşi relaţia lor este extraordinară, 
mama lui „dominatoare” o scotea din minţi. lată o parte 
din ceea ce ne-a scris: 

Mama lui îl controlează de parcă ar fi un copil mic. Îl 
sună şi-i spune să facă tot felul de lucruri. Sună la noi 
acasă seara târziu şi o aud cum urlă la el în telefon în 
legătură cu ceva cu care ea nu este de acord. Îl sună să-i 
ceară bani, să-i văruiască în casă, s-o ducă de la film, să 
gătească la ocazii speciale şi chiar să-i spele şi hainele. 
Ceea ce m-a determinat să vă scriu această scrisoare a fost 
că, acum, la 22:42, eu sunt singură acasă, pentru că mama 
soţului meu l-a chemat să se ducă s-o ajute să facă nişte 
prăjituri pentru o strângere de fonduri care va fi 
organizată mâine. Eu plănuisem să petrec seara cu soţul 
meu, dar, încă o dată, mama lui ne-a dat planurile peste 
cap. Nu mă înţelegeţi greşit, îmi place că el o respectă şi o 
ajută, dar, uneori, mă simt lăsată pe dinafară. Eu şi copiii 
noştri suntem puşi, câteodată, pe locul al doilea, pentru că 
el are mereu de făcut câte ceva pentru mama lui. În toţi 
aceşti ani, n-am vorbit cu nimeni despre asta, dar nu ştiu 
cât mai pot rezista... mama lui ne dezbină constant familia. 
Câteodată, am impresia că nu m-am măritat cu un bărbat... 
am nevoie ca el să se comporte ca un bărbat şi să preia 
controlul asupra situaţiei. 

Eu o înţeleg pe autoarea acestei scrisori. Am auzit 
despre foarte multe femei care se confruntă cu această 
problemă: partenerii sunt foarte ataşaţi de mamele lor, la o 
vârstă la care te aştepţi ca bărbaţii să fie total 


independenţi; această legătură puternică dintre mamă şi 
fiu le permite mamelor să controleze viaţa fiilor, de obicei 
în detrimentul relaţiilor romantice al bărbaţilor. Mama 
spune: „Sari!”, iar fiul întreabă: „Cât de sus şi când vrei să 
cobor?”, iar iubita/nevasta stă într-un colţ şi-şi dă ochii 
peste cap fără spună nimic, întrebându-se: (a) de ce nu ştie 
acest bărbat s-o mai şi refuze din când în când, (b) de ce 
are această femeie atât de multă putere asupra lui, (c) ce 
fel de instrument ar putea ea cumpăra/închiria/inventa 
pentru a-i despărţi pe cei doi, astfel încât el să se poată 
concentra pe ideea construirii unei vieţi împreună cu ea. 
Indiferent ce spune o astfel de femeie, indiferent ce face, 
indiferent de partea pe care ar întoarce problema, simte că 
nu poate concura cu Cealaltă Femeie - mama. Ea va 
descoperi mai multe motive pentru care bărbatul ei 
acceptă poziţia de băiat al mamei: mama refuză să taie 
cordonul ombilical şi să-l lase să devină bărbat; mama nu 
crede că există, pe lumea asta, o femeie destul de bună 
pentru băiatul ei; mama are ceva împotriva partenerei lui; 
el nu vrea să se maturizeze; îi face mereu pe plac mamei 
lui, pentru că aceasta îl răsfaţă foarte tare şi face tot ce 
vrea el. Motive sunt cu duiumul. 

Pentru toate femeile care se confruntă cu această 
problemă: nu vă mai căutaţi tot felul de scuze şi 
recunoaşteţi că bărbatul de lângă voi este băiatul mamei 
pentru că voi îi permiteţi să fie astfel. 

Hai să te fac să înţelegi de ce alege bărbatul să plece 
dintr-un pat cald în care se află o femeie frumoasă şi 
dezbrăcată, de ce se îmbracă, îşi ia cheile şi se urcă în 
maşină la 22:42, lăsându-şi soţia şi copiii singuri pentru a 
pleca în celălalt capăt al oraşului, să facă prăjituri în 
miezul nopţii pentru mama lui: pentru că mama i-a pus 
nişte condiţii de bază şi a stabilit nişte standarde pentru 
bărbatul respectiv, iar partenera lui n-a făcut asta. 

Am spus deja cum funcţionează asta: bărbatul care te 
iubeşte devine bărbatul de care ai tu nevoie, dacă pui nişte 


condiţii de bază, nişte standarde, astfel încât relaţia să 
meargă aşa cum vrei tu. Un bărbat adevărat este fericit şi 
dornic să trăiască după regulile tale, atâta timp cât el ştie 
care sunt aceste reguli şi că, respectându-le, o face fericită 
pe femeia iubită. Singurul lucru pe care-l ai de făcut este 
să stabileşti nişte reguli, să le spui răspicat la începutul 
relaţiei şi să nu te abati de la ele. 

Dar dacă nu ai niciun fel de standarde sau de reguli, 
ghiceşte ale cui reguli le vei urma? Exact, pe ale mamei 
lui. Ea a fost prima femeie care i-a spus ce să facă şi ce nu; 
dacă ea i-a spus să se spele pe mâini înainte de a se aşeza 
la masă, să se întoarcă acasă înainte să se întunece, să se 
ducă la biserică duminica, să aibă grijă de sora lui când ies 
împreună afară şi întotdeauna - întotdeauna - s-o asculte 
şi să aibă încredere în ea, în mama lui, ia ghici ce va face 
bărbatul respectiv? El va respecta întocmai regulile mamei 
(în cea mai mare parte), pentru că nu vrea să suporte 
consecinţele faptului că nu-şi ascultă sau nu-şi respectă 
mama. De asemenea, el urmează aceste reguli pentru că-şi 
iubeşte mama, iar regulile ei (în mare) nu se schimbă; oh, 
se adaptează la vârsta fiului şi la împrejurări, dar o mamă 
are întotdeauna nişte reguli pentru fiul ei, indiferent de 
vârsta lui care presupun respect şi iubire necondiționată 
faţă de ea, precum şi protejarea şi asigurarea strictului 
necesar de care are nevoie femeia care i-a dat viaţă. Ea nu 
va abandona niciodată aceste standarde şi condiţii de 
bază, fiul ei, dacă este responsabil, atent şi iubitor nu le va 
încălca niciodată. Asta până când va găsi o femeie pe care 
s-o iubească şi care să-l iubească şi să aibă destulă tărie ca 
să stabilească nişte reguli de bază şi nişte standarde ale 
relaţiei lor. Printre regulile de bază trebuie să se 
regăsească următoarele: 

1. Trebuie să mă respecţi. 

2. Eu şi copiii tăi trebuie să fim pe locul imediat 
următor după Dumnezeu şi înaintea tuturor celorlalţi. 


3. Toţi cei care fac parte din viaţa ta trebuie să 
respecte relaţia noastră. 

Dacă nu ai stabilit clar aceste reguli, iar mama lui nu 
renunţă deloc la ale ei, mai este de mirare că el te va lăsa 
singură în pat goală, noaptea, ca să se ducă să facă 
prăjituri pentru mama lui? Nu este vorba despre faptul că 
ea îl ţine din scurt pe bărbatul tău, ci că tu nu ţi-ai dat 
suficientă osteneală să iei frâiele relaţiei în mână. 
Gândeşte-te la ce a spus doamna care mi-a scris respectiva 
scrisoare: că ea se află într-o relaţie cu soţul ei de zece ani 
şi jumătate şi nici măcar o dată n-a pus piciorul în prag 
pentru a-şi exprima nemulţumirea, atunci când mama lui 
suna la ei acasă să-l cheme pe băiatul ei s-o ajute. „In toţi 
aceşti ani, n-am vorbit cu nimeni despre asta”, a scris ea. 
Aşadar, dacă ea nu i-a spus niciodată bărbatului ei că nu-i 
plăcea când îi lăsa singuri pe ea şi pe copii, dând fuga la 
mama lui, şi că nu-i plăcea când mama tipa la el ca la un 
copil mic şi că nu îşi dorea ca el să gătească, să 
zugrăvească sau să-i spele rufele mamei, cum, mai exact, 
putea el să-şi dea seama că modul în care interacționează 
cu mama lui violează standardele soţiei lui? Bărbaţii nu pot 
citi gândurile femeilor. Suntem incapabili să ne dăm seama 
dinainte de ceea ce vă doriţi. 

Aşa că trebuie să-ţi expui dorinţele răspicat. 

Doamna respectivă n-a menţionat nimic despre asta 
în scrisoare, dar eu bănuiesc că ea a ezitat să vorbească 
despre asta cu soţul ei, din cauză că-i era teamă că, dacă 
ar face-o, el ar părăsi-o, adică, dacă ar fi încercat să 
limiteze relaţia dintre el şi mama lui, el ar fi ales-o pe 
aceasta din urmă în detrimentul ei. Dar trebuie să-ţi spun 
că bărbaţii nu acţionează astfel; dacă soţul tău te iubeşte 
cu adevărat şi dacă este un bărbat adevărat, va găsi o cale 
de a o împăca atât pe mamă, cât şi pe soţie, astfel încât 
relaţia voastră să funcţioneze bine. În primul rând, trebuie 
să înţelegi că nu poţi concura cu această femeie: că i-a 
schimbat scutecele, ştie să gătească mâncarea lui 


preferată exact aşa cum îi place, îi cunoaşte pe majoritatea 
prietenilor lui - dacă nu chiar pe toţi - şi îl cunoaşte chiar 
pe el mai bine decât oricine. Sângele ei curge prin venele 
lui. Dacă bărbatul îşi iubeşte mama şi se înţeleg bine, nu 
are rost să te bagi între ei. (Sincer, este mai bine să fii într- 
o relaţie cu un bărbat care îşi iubeşte mama, decât să fii 
lângă un bărbat care n-o suportă pe femeia care i-a dat 
naştere; voi face pe răutăciosul şi voi spune că acest tip de 
bărbat care-şi dispreţuieşte mama probabil că nu va fi 
capabil să se implice într-o relaţie stabilă şi bazată pe 
iubire alături de o femeie, dacă nu este apt să se descurce 
în cea mai importantă, evidentă şi uşoară relaţie dintre un 
bărbat şi o femeie, adică cea dintre mamă şi fiu; prin 
contrast, un bărbat care-şi iubeşte mama şi care o tratează 
cu respect va şti cum să se comporte şi cu tine.) Dar, în 
mod sigur, poţi manipula relaţia dintre partenerul tău şi 
mama lui, controlând-o atât cât poţi şi folosinducţi 
capacităţile pentru a stabili reguli de bază şi standarde pe 
care el trebuie să le respecte, astfel încât voi doi să puteţi 
să formaţi o familie. Femeia care mi-a scris acea scrisoare, 
pe care am reprodus-o anterior, în loc să compună scrisori 
pline de furie pe care să le trimită la diverse emisiuni în 
mijlocul nopţii, când bărbatul de lângă ea s-a strecurat 
afară din casă pentru a-şi ajuta mama, ar fi trebuit să se 
proptească în uşa de la dormitor şi să-i spună individului 
ceva de genul: „Uite, ştiu că-ţi iubeşti mama şi că ai face 
orice pentru ea, dar mie nu-mi convine să pleci şi să mă 
laşi singură cu copiii, acasă, pentru a-i face ei prăjituri. 
Dacă te hotărăşti să pleci la ea, atunci acolo să rămâi toată 
noaptea”. 

Dacă vei proceda aşa nu înseamnă că eşti rea sau 
neînţelegătoare. Este inacceptabil să-i laşi pe copii şi pe 
mama lor singuri în casă, la ora 23:00 - chit că te duci să-i 
faci prăjituri mamei tale sau că mergi într-un club de 
striptis - dacă partenera ta este nemulțumită. Spunându-i 
bărbatului ei ce gândeşte, ea îi aduce la cunoştinţă 


standardele pe care trebuie să le respecte pentru a 
rămâne în relaţia respectivă. Odată cu pronunţarea 
standardelor, mingea este în terenul femeii. Partenerul 
poate fie să se ducă să facă prăjituri, fie să acţioneze ca un 
bărbat şi s-o sune pe mama lui pentru a stabili nişte lucruri 
- să-i spună că nu poate veni în seara respectivă, dar că 
poate cumpăra în dimineaţa următoare, la prima oră nişte 
prăjituri pe care să i le aducă acasă. Poate că mama lui nu 
va fi mulţumită cu acest răspuns, dar ce-ţi pasă ţie? Tu nu 
poţi controla sentimentele ei în legătură cu acţiunile fiului 
ei şi nu poţi controla nici acţiunile fiului ei, dar poţi 
controla ceea ce simţi tu şi aşteptările tale de la partenerul 
tău. 

Doamna care mi-a scris scrisoarea respectivă a 
aşteptat aproape unsprezece ani până să spună ceea ce 
simte, dar, dacă tu intri de-abia acum într-o relaţie cu un 
bărbat, va trebui să-i spui de la început ce te deranjează. 
Spune-i că nu ai de gând să intervii în relaţia dintre el şi 
mama lui, dar că nici nu vrei să concurezi cu ea, aşa că el 
va trebui să facă ceea ce trebuie făcut pentru a se asigura 
(a) că nevoile iubitei/logodnicei/ soţiei lui nu vor fi sub 
nicio formă pe locul doi şi (b) că mama lui înţelege că el 
trebuie să fie alături de femeia faţă de care şi-a declarat 
dragostea, pentru a o proteja. Nu-ţi face griji, el va 
înţelege că trebuie să facă asta; niciun bărbat adevărat nu 
are nevoie de mama lui mai mult decât de femeia pe care o 
iubeşte. El îşi dă seama destul de devreme că trebuie să se 
termine cu sprijinul pe care-l primeşte de la mama lui - 
haine, adăpost, educaţie, hrană etc. - atunci când ajunge la 
maturitate. În plus, este conştient că, dacă vrea să aibă o 
relaţie adevărată, bazată dragoste şi de durată alături de o 
femeie, trebuie să taie proverbialul cordon ombilical, astfel 
încât să poată trăi alături de noua lui familie, de propria lui 
familie. 

Tot ceea ce trebuie să faci este să spui răspicat ce 
vrei de la el. 


Spune-i pe şleau: „Am nevoie de tine aici ca să ai 
grijă de noi, să ne protejezi, să mă ajuţi la creşterea 
copiilor, să fii un exemplu pentru fiul nostru, care trebuie 
să vadă cum se comportă un bărbat adevărat, şi pentru 
fiica noastră, care trebuie să ştie ce înseamnă un bărbat 
adevărat, ca să îşi poată găsi şi ea unul într-o bună zi. 
Trebuie să fii capul familiei”. 

Dacă îţi vei expune cerinţele în aceşti termeni, atunci 
cerinţele tale vor prevala în faţa celor ale mamei lui. 


8 
DE CE ÎNŞALĂ BĂRBAŢII? 


Din punctul de vedere al bărbaţilor, răspunsul la 
întrebarea „De ce înşală bărbaţii?” este limpede ca 
lacrima. Nu aşa stau lucrurile şi din punctul de vedere al 
femeilor. Indiferent de cât de bune şi îndreptăţite sunt 
motivele lor, bărbaţii ştiu că femeile nu vor spune 
niciodată: „Ah! Acum am înţeles!”. Nu există cuvinte 
suficient de cuprinzătoare, nici experţi suficient de 
credibili pentru a putea dezbate şi prezenta această 
problemă într-un mod acceptabil pentru femei; în mod 
inevitabil, răspunsurile la această întrebare de milioane 
vor părea de doi bani. 

Şi cine ar putea contrazice asta? Pentru (o mare 
parte dintre) femei, infidelitatea este de neconceput şi (la 
prima vedere) de neiertat... Voi nu puteţi înţelege de ce ar 
putea fi un bărbat infidel şi nici măcar nu pretindeţi că aţi 
înţelege. Te gândeşti că i-ai spus că-l iubeşti; i-ai oferit 
mintea ta, corpul şi timpul tău; te-ai mutat cu el; ai 
împărţit cheltuielile cu el; i-ai spălat rufele; i-ai gătit; i-ai 
născut copiii şi i-ai acceptat cu entuziasm cererea în 
căsătorie în faţa Domnului, a preotului, a mamei tale şi a 
tuturor prietenilor voştri, astfel încât tot ceea ce poate să 
facă bărbatul tău este să respecte una dintre cele mai 
sacre dorinţe ale tale: să-ţi fie credincios. El poate minţi 
(din când în când), poate trece peste anumite treburi 
gospodăreşti şi peste îngrijirea copilului, poate aduce mai 
puţini bani, poate fi mai atent cu prietenii lui şi cu mama 
lui decât cu tine şi poate fi mediocru atunci când sunteţi în 
intimitate, poate chiar să ia şi numele Domnului în deşert 
din când în când. 

Dar stai să calce greşit faţă de partenera lui, atunci 
să vezi dezastru, nu glumă. 

Acesta e felul meu de a spune că femeile suportă 


multe lucruri. 

Infidelitatea nu se numără printre ele. 

Cât despre noi, bărbaţii? Noi înţelegem asta. Ştim ce 
trebuie să facem când vărsăm găleata cu lapte, suntem 
capabili să calculăm pagubele colaterale care vin odată cu 
faptul că am fost prinşi în fapt şi ştim că, pentru a reintra 
în grațiile unei femei pe care am înşelat-o - şi într-ale 
mamei, ale prietenilor ei şi ale oricui altcuiva care i-a 
împărtăşit sentimentele, încercând s-o ajute, să-şi revină 
după un eveniment atât de devastator - trebuie să facem 
un efort supraomenesc. 

Cu toate acestea, suntem infideli. 

De ce? 

Scopul meu nu este de a justifica infidelitatea unui 
bărbat. Mai degrabă aş încerca să explic umil de ce ar 
putea ar fi tentat un bărbat să calce pe alături şi ce poţi 
face pentru a reduce şansele de a fi înşelată. Aşa că hai să 
lămurim puţin lucrurile. Bărbaţii înşală... 


Pentru că pot. 

Indiferent de ceea ce crezi tu despre sex, bărbaţii pur 
şi simplu nu văd în sex acelaşi lucru ca femeile. Pentru 
majoritatea dintre voi, femeile, actul sexual este unul 
emoţional - este un act de iubire. Asta este de înţeles, 
considerând fizica intrinsecă a actului; trebuie să te întinzi 
pe spate şi să laşi un obiect străin să intre în corpul tău. 
De-a lungul vieţii, ai fost învățată că acest lucru trebuie să 
fie foarte intim, că actul trebuie împlinit cu cineva care 
înseamnă foarte mult pentru tine. 

Prin contrast, când vine vorba de bărbaţi şi sex, nici 
emoţiile, nici însemnătatea actului nu trebuie să intre 
neapărat în ecuaţie. Este uşor şi foarte uşor - pentru un 
bărbat să facă sex, să revină acasă, să se spele bine cu apă 
şi săpun şi să se comporte ca şi cum nu s-ar fi întâmplat 
nimic. Pentru noi, bărbaţii, sexul poate fi un act pur fizic 


care nu are nimic de a face cu dragostea. Ia în considerare 
această scrisoare primită pe adresa aceleiaşi rubrici, 
Strawberry Letter, de la o femeie care s-a autocaracterizat 
ca fiind „îngrijorată”: 

În timpul unei conversații pe care am avut-o cu soţul 
meu cu care sunt căsătorită de 20 de ani, l-am întrebat 
dacă va fi mereu satisfăcut făcând dragoste numai cu 
mine. A ezitat atât de mult înainte de a răspunde, încât 
ştiam că va răspunde negativ. Apoi a început să-mi explice 
că mă iubeşte şi că n-ar face nimic care să mă rănească, 
dar că, dacă i-aş da voie să facă sex cu alte femei, fără a 
intra în vreo relaţie cu ele, ar face-o. A spus că, pe măsură 
ce s-a maturizat, s-a tot întrebat dacă mai este atractiv din 
punct de vedere sexual şi că atenţia primită de la o femeie 
mai tânără i-ar creşte stima de sine. Apoi m-a întrebat 
dacă aş fi dispusă să-i dau voie să facă sex cu alte femei 
cărora le-ar putea spune de la bun început că îl 
interesează doar să facă sex, iar nu să aibă o relaţie cu ele. 
S-a oferit chiar să-mi răspundă la orice întrebare pe care 
aş fi putut să i-o pun, legată de întâlnirile lui, sau, în cazul 
în care n-aş vrea să ştiu nimic, să facă totul pur şi simplu, 
fără a-mi da detalii. Evident, soţul meu are o problemă cu 
monogamia. Ar trebui să consimt, astfel încât să elimin din 
start eventualitatea unor acţiuni pe ascuns? Ce-aş putea 
face pentru ca el să se răzgândească - dacă aş putea face 
ceva? 

Răspunsul la ultima întrebare din această scrisoare 
este: „Nu prea multe”. Un bărbat poate să-şi iubească 
soţia, copiii, casa şi viaţa pe care a construit-o împreună cu 
cei dragi şi să se simtă foarte bine alături de soţia lui din 
punct de vedere fizic şi, cu toate acestea, să accepte să fie 
intim şi cu o altă femeie, fără să aibă măcar vreo 
remuşcare, pentru că sexul cu cealaltă n-a însemnat nimic 
pentru el. A fost ceva ce l-a făcut să se simtă bine din 
punct de vedere fizic, dar, din punct de vedere emoţional, 
în inima lui - declararea sentimentelor, asigurarea traiului 


şi protecţia faţă de femeia pe care o iubeşte - nu s-a 
schimbat nimic, îi aparţine cu totul soţiei lui. 

Acum treci această informaţie prin filtrul unui bărbat 
foarte puternic care, să zicem, are o soţie cu un serviciu la 
fel de prestigios şi de solicitant ca al lui. Nu susţin că ştiu 
ce se întâmplă în intimitatea unei astfel de căsnicii, dar, 
din afară, persoanele din cuplul respectiv ar putea părea 
cât se poate de fericite, îndrăgostite, sprijinindu-se 
reciproc. Cu toate acestea jobul soţiei ar putea presupune 
călătorii, soţul fiind nevoit să rămână singur şi să aibă grijă 
de casă, de copii şi, pe lângă asta, să mai respecte şi 
programul lui de lucru foarte încărcat, iar pentru a avea 
puterea să facă toate acestea se bucură doar de o 
conversaţie telefonică fierbinte care-l ajută să treacă peste 
întreaga perioadă în care n-are parte de sex. Crede-mă, în 
astfel de situaţii, multor bărbaţi li se pare just să fie 
infideli. Nici acest bărbat, nici altul în locul lui, nu poate 
rezista prea mult fără sex. Nu e vorba că nu-şi iubeşte 
nevasta. Insă bărbatul se întoarce acasă după o zi 
epuizantă, pregăteşte cina, are grijă ca cei mici să-şi facă 
temele. Este stresat. Mulţi bărbaţi gândesc în felul 
următor: mă duc la femeia cutare ca să mă relaxez, dup-aia 
mă întorc acasă, fac tot ce este de făcut şi îmi văd de 
treabă până ce se întoarce acasă femeia pe care o iubesc. 

Pentru tine, acest fapt este ca un duş rece, dar, 
pentru un bărbat, este cât se poate de rezonabil. El trebuie 
să se simtă mai bine într-un fel sau altul şi, prin urmare, 
dacă nu poate face sex cu tine, va face cu altcineva! Tu 
vezi asta drept o trădare. Bărbaţii o văd ca pe un mod dea 
se relaxa, mai ales dacă... 


Cred că pot scăpa basma curată. 

Bineînţeles că bărbaţii vor lua în considerare ce riscă 
dacă sunt prinşi că-şi înşală nevasta. Dar, în majoritatea 
cazurilor, ei iniţiază o aventură extraconjugală încrezători 


că vor scăpa neprinşi asupra faptului şi, în caz contrar, 
încrezători că, negând totul, vor scăpa basma curată. 

— Eu obişnuiam să fac o poantă cu ajutorul căreia îi 
încurajam pe bărbaţi să mintă până la capăt. Le spuneam: 
„Nu mă interesează dacă cineva îmi fotografiază fundul 
într-o poziţie indecentă, cu numărul asigurării sociale 
ştampilat pe el, eu tot îi voi spune neveste-mii: „N-am fost 
eu - nu ştiu al cui o fi fundul ăsta care mai are şi numărul 
asigurării mele sociale imprimat pe el, şi tipul are şi 
aceiaşi pantofi ca mine, dar nu-s eu.»” 

Glumă, glumă, dar majorităţii bărbaţilor nu le mai 
arde de glumă atunci când sunt prinşi. Un bărbat care 
înşală a calculat pagubele colaterale care rezultă de pe 
urma faptului că va fi prins - pierderea femeii pe care o 
iubeşte, a copiilor, a casei şi a liniştii sufleteşti - şi ştie că 
asta ar putea arunca în aer cu toate lucrurile care 
contează pentru el în viaţă. Ştim foarte bine ce înseamnă 
furia unei femei, bărbaţii ştiu asta mai bine ca femeile. 
Ştim că va cobori iadul pe pământ şi că vom avea mult de 
suferit dacă suntem prinşi înşelând. 

Cu toate acestea, bărbaţii cred că n-au cum să fie 
prinşi. De fapt, noi credem că suntem foarte şmecheri şi că 
ne pricepem foarte bine să ascundem faptul că am fost 
infideli, gândindu-ne mereu că ceea ce nu ştii nu te poate 
afecta. Suntem destul de încrezători că dorinţa ta, ca 
femeie, de a fi într-o relaţie cu mine, bărbatul tău, este mai 
importantă decât orice lucru pe care îl fac şi care ar putea 
părea dubios, pentru că ştiu că tu vei face în aşa fel încât 
să-ţi înlături bănuiala - deoarece, pentru tine, este mai 
bine să fii cu mine, aşa imperfect cum sunt, decât să mă 
părăseşti şi să fii singură. Cel puţin noi, bărbaţii, asta 
sperăm. Şi cel puţin la început, aşa vei proceda. Dar, în 
momentul în care bănuiala devine realitate, bărbatul va 
minţi şi va nega. 

Asta dacă îi pasă de tine. 


În caz contrar - dacă bărbatul nu te vede alături de el 
în viaţa lui - nici măcar nu se va osteni să-şi acopere 
urmele sau să discute cu tine după ce l-ai prins. Iți va 
spune pur şi simplu că s-a culcat cu altcineva pentru că... 


Încă nu a devenit aşa cum vrea şi cum trebuie să 
fie, sau că încă n-a găsit cu adevărat ceea ce căuta. 

S-ar putea să crezi că asta este o fugă de 
responsabilitate, dar poate fi realitatea. Are legătură cu 
felul în care bărbaţii se judecă pe ei înşişi în relaţie cu 
ceilalţi bărbaţi: am mai spus asta în introducere şi am mai 
repetat-o şi pe parcursul cărţii: noi suntem definiţi de ceea 
ce suntem, de ceea ce facem şi de cât de mult câştigăm. Şi 
dacă nu ajungem acolo unde ne dorim şi nu ne realizăm 
aşa cum vrem, atunci nu suntem pregătiţi să ne dăm 
seama cum vom reuşi, stând doar cu o singură femeie, să 
ne realizăm planurile, acelea de a deveni bărbaţi 
independenţi, maturi şi eficienţi. Doar ai auzit şi tu că 
bărbaţii zic încontinuu: „Când o să câştig destui bani, o să 
mă gândesc şi la luarea unor angajamente” sau „Întâi 
trebuie să obţin promovarea aceea, apoi o să-mi întemeiez 
şi o familie”. Bărbatul care spune asta încă încearcă să se 
desăvârşească şi în timp ce lucrează la asta, nu-şi 
organizează viaţa, astfel încât să aibă şi o relaţie serioasă. 
Îşi spune mereu că n-are timp pentru asta, că nu este o 
prioritate pentru el. 

Acelaşi lucru poate fi valabil şi în cazul unui bărbat 
căsătorit, chiar şi când are copii. Un bărbat matur, care şi- 
a dat seama cine este, şi care este fericit cu ceea ce face şi 
cu cât câştigă, probabil că şi-a aranjat destul de bine viaţa; 
a devenit bărbatul care şi-a dorit să fie şi şi-a pus 
priorităţile în ordine: Dumnezeu, familia, educaţia, 
afacerea şi apoi orice altceva. Dar, dacă familia nu este pe 
locul al doilea, este o problemă, deoarece el se va dedica 
priorităţilor lui, oricare ar fi acestea, în ordinea stabilită de 


el. Chiar dacă este deja căsătorit, are copii şi a făcut tot 
ceea ce trebuie să facă un bărbat pentru a-şi proteja 
familia şi a-i oferi tot ceea ce are nevoie, dar a decis că 
este mai important pentru el să facă altceva, atunci asta va 
face. Şi nu se va sincroniza cu nevoia ta de a-ţi fi fidel. Nici 
nu-ţi va spune asta în faţă şi va face tot ce-i va sta în 
putinţă să păstreze; relaţia cu tine, dar va avea ceva lăsat 
deoparte şi pentru el. Insă asta nu; are nicio legătură cu 
tine. 

Am un prieten care este o persoană de succes, are 
mulţi bani, o familie frumoasă - cu alte cuvinte, are o viaţă 
ideală. Şi, într-o seară pe care o petreceam în compania 
câtorva prieteni, discutând despre gradul de satisfacţie pe 
care îl avem în ceea ce priveşte viaţa noastră, prietenul 
meu zice cu rânjet şiret: „Imi iubesc soţia, frate, dar mai 
am una proaspătă lângă mine”. Toţi am rămas surprinşi - 
nu mă înţelege greşit. Dar am acceptat lucrul acesta din 
partea prietenului nostru, pentru că ştiam că încă nu-şi 
pusese în ordine priorităţile şi nici nu puteam face sau 
spune nimic ca să-l ajutăm. El este conştient că, din 
momentul în care o va fi înlăturat pe nevasta lui de pe lista 
de priorităţi, înseamnă că va fi pus altceva înaintea lui 
Dumnezeu şi a familiei. Dar măcar de şi-ar pune familia în 
ordine. Mă rog, dacă este tânăr, asta poate veni odată cu 
maturizarea mentală; cei în vârstă, spun că experienţa este 
de nepreţuit, dar e păcat că trebuie s-o plăteşti cu 
tinereţea. Desigur că maturizarea şi vârsta merg mână în 
mână, dar şi împrejurările au un cuvânt de spus; dacă un 
bărbat este spiritual şi are o relaţie cu Dumnezeu, el se va 
maturiza mult mai repede, deoarece credinţa îl va face să 
adopte şi să păstreze un cod moral mult mai strict. Şi acest 
cod moral îl va face automat să pună familia pe locul al 
doilea, pe primul fiind Dumnezeu. Astfel, prioritatea lui va 
fi să găsească o femeie care să-i desăvârşească viaţa, 
cineva care să poată fi mama copiilor lui - care îl poate 
face să se simtă complet. 


Uneori, bărbaţii se maturizează şi fără prezenţa lui 
Dumnezeu în viaţa lor. Am un prieten care a avut tot felul 
de femei care făceau tot felul de lucruri pentru el şi, în 
cele din urmă, el a ajuns la un punct în care a zis: „Frate, 
am toate femeile astea şi pot să le determin să facă câte şi 
mai câte pentru mine şi să-mi ofere câte-n lună şi-n stele, 
dar tot nu sunt fericit. Nu am niciun pic de linişte 
sufletească şi nici nu-mi pot pune viaţa în ordine”. Şi, în 
acel moment, a luat hotărârea să nu mai trateze femeile ca 
până atunci şi să-şi întemeieze o familie. Gata cu 
aventurile! Şi n-a avut cine ştie ce revelaţie divină. Pur şi 
simplu, şi-a dat seama că trebuie să facă altceva ca să fie 
fericit şi a realizat că putea deveni fericit numai alături de 
cineva foarte special. 

Când un bărbat se bucură de această fericire, şansele 
lui de a fi infidel sunt minime, numai dacă... 


Relaţia voastră nu mai este ca altă dată. 

Da, s-ar putea să aibă legătură cu tine. S-ar putea că 
bărbatul pe care-l ai alături să-ţi spună că relaţia voastră 
nu mai are acea scânteie de la început, că nu-l mai atragi 
aşa cum se întâmpla odată - că nu te mai apropii de el aşa 
cum făceai atunci când eraţi îndrăgostiţi. Ştii cum e: vă 
simţiţi confortabil unul cu altul, aveţi o situaţie stabilă, 
copii, o casă şi apoi vă treziţi prinşi în rutina vieţii: plata 
facturilor, creşterea copiilor, mersul la serviciu şi 
menţinerea familiei. Apoi, bărbatul îşi dă seama că femeia 
care obişnuia să se îmbrace şi să se îngrijească pentru a fi 
atrăgătoare şi incitantă, nu mai are chef să facă nimic din 
tot ceea ce făcea pe vremea când erau îndrăgostiţi. De 
fapt, sexul a devenit plictisitor; ea vine acasă de la 
serviciu, unde a fost îmbrăcată frumos, unde a purtat 
tocuri şi a fost aranjată şi, când ajunge acasă, este 
epuizată. Şi acum, după o zi lungă de muncă şi după şi mai 
multă trudă prin casă, ea se bagă în pat îmbrăcată într-un 


tricou şi cu prosopul în cap. Aproape că e nevoie de 
ameninţarea cu plutonul de execuţie doar ca să te poţi uita 
la ea. 

Cu alte cuvinte, ceea ce se întâmplă acasă a devenit 
rutină. Şi bărbatului respectiv îi lipseşte scânteia care era 
acolo odinioară. Tu te-ai schimbat. 

(Ştie că şi el s-a schimbat, dar nu vorbim despre el, ci 
despre tine.) Poate asta se conjugă şi cu faptul că are 
sentimentul că nu-l mai apreciezi cum o făceai pe vremuri. 
Mulţumirile sunt mai rare, discuţiile în contradictoriu mai 
dese - grijile par să se trezească odată cu voi dimineaţa şi 
să se bage în pat alături de voi, seara. Şi casa voastră nu 
mai seamănă cu ceea ce v-aţi dorit. Şi dacă bărbatul nu 
obţine acasă ceea ce îşi doreşte, are mari şanse să caute în 
altă parte, pentru că, ghici ce? El ştie că poate oricând se 
ducă la alta, în special când... 


Cel mai important motiv dintre toate: 
întotdeauna se găseşte o femeie care vrea să se culce 
cu el. 

Acesta este un adevăr pe care nicio femeie nu vrea 
să-l înfrunte. Imaginează-ți că orice femeie ar spune: „Eşti 
însurat, nu pot să mă culc cu tine”. Ştii câte relaţii şi 
mariaje ar mai exista încă în prezent? Bărbaţii pot înşela 
pentru că există atât de multe femei dispuse să se ofere 
bărbatului altei femei. Desigur, din când în când se 
întâmplă ca femeile să fie păcălite şi să nu ştie că bărbatul 
cu pricina este deja luat. Dar, în general, ele ştiu că au de- 
a face cu un bărbat însurat. Da, există şi femei care n-au 
niciun fel de standarde sau de cerinţe şi care au probleme 
majore în ceea ce priveşte respectul de sine, predispuse, 
astfel, la a fi înşelate şi dispuse, la rândul lor, să înşele. 
Dacă aceste femei ar abandona tendinţa spre infidelitate, 
incidenţa acesteia ar scădea semnificativ. Şi modul de a 
ieşi din acest cerc vicios al înşelăciunii este să faci exact ce 


te-am învăţat în această carte: stabileşte-ţi nişte standarde 
şi condiţii, explică-le bărbatului şi respectă-le (vezi 
capitolul 9), învaţă să-l cunoşti cu adevărat pe cel de lângă 
tine adresându-i cinci întrebări esenţiale, pentru a şti dacă 
trebuie să avansezi în relaţie (vezi capitolul 10) şi urmează 
regula celor 90 de zile (vezi capitolul 11). Şi apoi, spune-i 
toate aceste lucruri şi fiicei tale. Dacă nu vei reuşi, 
infidelitatea va fi în continuare o problemă. 

Aşadar, doamnelor, motivele pe care vi le-am 
prezentat aici sunt principalele motive din cauza cărora 
bărbaţii vă înşală, dar credeţi-mă că mai sunt multe altele. 
Un bărbat va găsi întotdeauna un motiv pentru a-şi 
justifica greşeala şi justificările vor diferi de la bărbat la 
bărbat şi de la femeie la femeie. Ceea ce este important să 
înţelegi tu este că, indiferent de motivele pentru care un 
bărbat este infidel, el ştie ceea ce ştii şi tu: că este greşit 
să te implici într-o relaţie, să promiţi să-i rămâi fidel 
partenerului şi apoi să-ţi încalci promisiunea, mai ales 
dacă aceasta a fost una dintre cerinţele partenerului tău. 
Femeile pot întoarce problema pe foarte multe părţi şi pot 
face asta mult timp, găsindu-şi tot felul de scuze: „N-am 
făcut ce trebuia” sau „N-am fost suficient de bună”, „Nu l- 
am iubit aşa cum ar fi trebuit”, „Cealaltă femeie era mai 
bună ca mine”, dar adevărul este că el n-ar fi trebuit să-şi 
înşele iubita. Aşa că femeile trebuie să scape de vina de a 
se considera responsabile pentru infidelitatea bărbatului, 
şi trebuie să facă asta pentru binele lor. Deoarece este 
paralizant să te simţi vinovată pentru tot; asta te poate 
împiedica să evoluezi în următoarea relaţie. Pur şi simplu, 
nu poţi merge înainte, dacă te uiţi tot timpul în urmă. 

Chiar şi aşa, poţi limita riscul viitoarelor infidelităţi 
masculine. Impune nişte standarde mai ridicate decât în 
relaţia anterioară. Vezi tu, de fapt ai mult mai multă putere 
decât crezi pentru a controla ceea ce ţi se întâmplă - ai 
puterea convingerii, a intuiţiei, a sugestiei, toate acestea 
sunt standarde care te ajută să te protejezi. Dacă îi spui 


unui bărbat dinainte că-i tolerezi multe lucruri, dar că 
înşelatul nu este unul dintre ele, atunci lui îi va fi foarte 
clar că, dacă te va înşela, te va pierde. Şi dacă, oricum, va 
face asta? Va trebui să fii pregătită să-l laşi să plece şi să 
mergi mai departe. Nu se poate să afli că partenerul tău 
te-a înşelat, să-l tragi la răspundere, să rămâi alături de el 
pentru ca apoi să-i pui la îndoială orice mişcare şi să-l 
cicăleşti în legătură cu ceea ce face mereu. Asta ar 
însemna că, de fapt, nu l-ai iertat cu adevărat şi nu faci 
decât să-l împingi să te înşele din nou. Va trebui ori să-l 
laşi să plece, ori să ai puterea să-l ierţi cu adevărat şi să 
găseşti o cale să mergi mai departe alături de el. 

Uneori, un bărbat apreciază o femeie doar după ce o 
pierde. Dar nu ni se întâmplă aşa tuturor? Unii bărbaţi 
înşală pentru că nu i-a pedepsit nimeni înainte pentru asta. 
Nu uita că un bărbat care te-a înşelat şi care te vede 
plecând, dacă îi pasă de tine, în acel moment este foarte 
vulnerabil şi pregătit să înveţe. Dacă vrea să te recâştige, 
o va lua pe calea cea dreaptă şi va face orice pentru că a 
fost la un pas de a-şi pierde iubita şi familia, ceea ce 
înseamnă că va face aproape orice pentru a-ţi reintra în 
graţii. Va munci să-ţi recâştige încrederea, îţi va respecta 
cerinţele pentru a reintra în echipă. Asta înseamnă că, 
dacă va trebui să vină acasă la o anumită oră, să sune dacă 
întârzie, să-ţi aducă flori în fiecare săptămână, să găsească 
o bonă pentru a putea ieşi cu tine seara în oraş, chiar să se 
ducă şi la psiholog sau să-ţi spele rufele, dacă trebuie să 
facă toate aceste lucruri până ce tu vei fi convinsă că s-a 
schimbat, atunci chiar asta va face. Odată ce se confruntă 
cu o pedeapsă şi îşi spune conştient: „Vai de mine, era cât 
pe ce să pierd aproape tot ce am mai de preţ pe lumea 
asta”, bărbatul va face orice pentru a deveni un om mai 
bun. 

Asta înseamnă că-ţi va fi uşor să-l ierţi şi că nu vei fi 
bănuitoare? Nu. Dar, în cele din urmă, el îţi va recâştiga 
încrederea şi va fi dispus să facă asta cu ajutorul tău. Nu-i 


va conveni să-l întrebi tot timpul unde a fost, nu-i va plăcea 
că nu veţi mai putea fi intimi atâta timp cât tu vei fi 
furioasă şi îi va fi foarte greu să meargă la psiholog cu 
tine. Dar în adâncul lui, el ştie că şi în sufletul tău se duce 
o luptă. Ştie că din cauza lui s-au întâmplat toate astea - 
ştie ce a făcut şi înţelege mult mai bine decât crezi care 
sunt consecințele, implicaţiile şi repercusiunile. Noi 
înţelegem că trebuie să ne purtăm povara şi ştim că ne va 
fi foarte greu. Crede-mă, ştiu asta. Pentru că mi s-a 
întâmplat şi mie. Şi li s-a întâmplat multor bărbaţi. Oricât 
de puternic ai fi, n-ai cum să nu calci strâmb. Nu cunosc 
niciun asemenea caz. Poate că există, dar eu n-am auzit de 
aşa ceva. Dar cunosc câţiva bărbaţi puternici care au 
învăţat să se îndrepte, să meargă acasă, să aibă grijă de 
familia lor. Toți pot face asta în cele din urmă. Eu unul am 
reuşit; acum mă duc direct acasă. Am reuşit. Şi ghici ce? 
Mai ştiu o mulţime de astfel de bărbaţi - oameni de 
divertisment, sportivi, directori etc, - care s-au transformat 
în cei mai buni soţi şi taţi din lume şi şi-au asumat toate 
responsabilităţile aşa cum trebuie; Dumnezeu, familia, 
educaţia şi afacerea. Şi soțiile lor? Au devenit şi ele mai 
bune în timpul acestui proces, încercând să recreeze puţin 
din acea magie pe care o aveau la începutul relaţiei. 
Femeia vine de la serviciu şi, în loc să se descalţe de 
pantofii cu toc, îi ţine în picioare şi-i şopteşte soţului la 
ureche să vină după ea în dormitor pentru un desert 
înainte de cină. Sau îi zâmbeşte mai mult, pare ceva mai 
fericită, este un pic mai spontană, îşi apreciază mai mult 
partenerul şi-i şi arată asta. 

Aşa a păţit unul dintre prietenii mei cei mai buni. 
Soţia lui a aflat că el o înşela şi l-a părăsit. S-a mutat la 
mama ei timp de 7 luni şi l-a luat cu ea şi pe fiul lor. Tipul 
era distrus. Adică slăbise îngrozitor. Ne duceam să-l 
scoatem în oraş şi el niciodată nu avea chef. Intotdeauna 
ne-am oferit să-l ducem la amanta lui, măcar să se simtă 
mai bine, dar o refuza şi pe ea. „Am terminat-o cu ea”, 


spunea el. „Mi-am ratat căsnicia, fiul meu a plecat - i-am 
pierdut pe oamenii pe care îi iubeam cel mai mult şi-i 
vreau înapoi”. 

I-a trebuit un an şi jumătate ca să-şi recâştige soţia. 
Nu ştiu ce se întâmplă acum în casa tor, dar ştiu sigur că 
soţul ei a devenit unul ideal. Orice bărbat însurat poate lua 
lecţii de la el. Dar pentru asta a trebuit să i se întâmple 
două lucruri: primul, a trebuit să-şi dea seama ce este cu 
adevărat important pentru el şi ce înseamnă să pierzi asta; 
al doilea, a trebuit să-şi dea seama că trebuie să-şi 
restructureze priorităţile: mai întâi Dumnezeu, apoi 
familia. Acum se duce acasă în fiecare seară. Câştigă bani, 
este foarte fericit şi familia lui n-are nicio grijă. Şi am 
auzit-o pe soţia lui spunând: „Noul meu soţ este total 
diferit”. 

Ei trăiesc aşa fericiţi de 33 de ani. Acum, el este un 
tip extraordinar, iar ea, o femeie fericită. 


PARTEA A TREIA 
Regulile jocului 


Cum să câştigi 

BĂRBAŢII RESPECTĂ STANDARDELE: 
IMPUNE CÂTEVA REGULI 


Trebuie să-ţi spun câteva lucruri despre soţia mea, 
Marjorie. Este foarte talentata şi mă sprijină foarte mult. 
Este la fel de frumoasă în interior pe cât este la exterior. 
Este credincioasă. Este o mamă extraordinară. Este 
elegantă. li pasă de mine, mă respectă şi mă adoră. 

Dar trebuie să ştii că are nişte standarde de care 
sunt conştient şi pe care le respect din prima zi în care am 
cunoscut-o. 

Totul a început pe vremea când ţineam spectacole în 
Memphis. Ea a venit însoţită de o altă femeie foarte 
atrăgătoare. Nu m-am putut abţine. M-am oprit la mijlocul 
poantei şi am zis: „Scuză-mă, ştiu că nu mă cunoşti, dar 
într-o bună zi, am să mă căsătoresc cu tine”. Ea a râs şi mi- 
a spus: „Nu mă cunoşti”. Dar nu-mi păsa şi i-am zis asta şi 
ei. Am ştiut în momentul acela că, într-o bună zi, ne vom 
căsători (desigur, asta era mai degrabă o dorinţă decât o 
certitudine). 

Poate că şi ea ştia asta sau, cel puţin, poate i-a plăcut 
ce a auzit, chiar dacă în seara în care i-am adus la 
cunoştinţă acel plan al meu ea a dispărut, pentru ca, apoi, 
să reapară două seri mai târziu, la un alt spectacol de-ale 
mele, prilej cu care am rugat-o să vină în culise şi să 
discutăm puţin. Ea a fost de acord, ne-am împrietenit 
repede şi am început să ne întâlnim. Dar apoi fiecare a 
pornit pe drumul lui. Cu toate acestea, niciunul dintre noi 


nu uitase prietenia care ne legase şi, din când în când, 
luam legătura unul cu celălalt. 

În cele din urmă, ne-am reîntâlnit şi am început să ne 
vedem din nou. Relaţia a devenit serioasă destul de 
repede, amândoi dându-ne seama că am irosit timp preţios 
la un moment dat şi că nu voiam să mai riscăm din nou. 
Totuşi, chiar dacă eram conştient că eram îndrăgostit de 
această femeie şi ea de mine, încă mai păstram legătura cu 
unele iubite pe care le avusesem după divorţ, când am 
început să mă văd iar cu diverse femei, Ei bine, într-o 
seară, când Marjorie era în vizită la mine, în New York de 
Sf. Valentin, una dintre acele femei m-a sunat pe mobil. N- 
am discutat noi multe, i-am spus că vom vorbi altă dată 
când voi trece pe la ea prin oraş, apoi am închis. Nici 
măcar nu m-am gândit că Marjorie a auzit conversaţia, cel 
puţin nu părea s-o fi auzit. Cu toate acestea, ar fi trebuit 
să-mi fi dat seama că nu era aşa. Avea un simţ care o ajuta 
să nu piardă nimic, şi, în acea noapte, când m-am întors de 
la baie, la ora 3:00, Marjorie stătea îmbrăcată în hol, cu 
valiza în mână. Voia să mă părăsească, să renunţe la 
relaţie. 

„Unde pleci?”, am întrebat-o. Răspunsul ei m-a făcut 
să-mi dau seama atunci şi acolo, în mijlocul holului şi în 
toiul nopţii, că ea era aleasa inimii mele. 

„N-am de gând să fiu distracţia nimănui”, mi-a spus 
ea pe şleau, cuva Liza în mână. „Nu cred că eşti pregătit 
pentru ceea ce am eu să-ţi ofer. Am copii, am o viaţă bună 
şi-mi doresc un bărbat care să-mi desăvârşească familia. 
Dacă îţi doreşti şi tu asta: mă găseşti în Memphis”. 

După ce mi-am ridicat privirea, am rugat-o să-mi mai 
dea o şansă, i-am luat geanta din mâna şi mi-am rupt 
telefonul în două. O mai pierdusem o dată - pe această 
femeie frumoasă, inteligentă, dulce - şi niciuna nu era mai 
potrivită pentru mine, pentru noi, pentru copiii mei. În acel 
moment mi-am dat seama că nu-mi doream pe nimeni 


altcineva în viaţa mea. 

Cu alte cuvinte, am devenit bărbatul de care avea 
nevoie pentru că ea avea destul de mult bun-simţ încât să 
impună nişte condiţii pentru a face să meargă relaţia în 
care se afla. Ştia că voia o relaţie monogamă, un 
parteneriat cu un bărbat care să fie un soţ şi un tată 
dedicat. Ştia, de asemenea, că acest bărbat trebuie să-i fie 
fidel, credincios şi să fie dispus să facă tot ceea ce trebuie 
pentru a ţine familia unită. Totodată, mi-a spus clar că vrea 
să fie tratată ca o doamnă tot timpul - adică să i se 
deschidă portiera la maşină, să i se tragă scaunul când se 
aşază la masă, să fie sărbătorită la aniversări, de Ziua 
Mamei, să primească daruri cu aceste ocazii. Aceste 
cerinţe sunt importante pentru că de ele depinde 
comportamentul celorlalţi; ele sunt importante şi pentru 
mine, pentru că mă ajută să-mi formez o hartă virtuală 
legat de ceea ce trebuie să fac pentru a mă asigura că ea 
primeşte tot ceea ce-i trebuie. De altfel, toată lumea ştie 
că, dacă mama e fericită, toată lumea e fericită. Şi 
misiunea mea în viaţă este să ştiu că Marjorie este fericită. 

Bărbaţii nu pot îndeplini această misiune fără 
ajutorul vostru, al femeilor; noi nu putem să bănuim care 
sunt nevoile şi dorinţele unei femei, pentru că ele se 
schimbă de la femeie la femeie. Bărbaţii sunt foarte simpli 
şi logici; dacă ne spui, pur şi simplu, ce-ţi place şi ce nu-ţi 
place, vom face tot ce putem pentru a ne ridica la nivelul 
aşteptărilor tale, mai ales dacă vrem să construim o 
relaţie. (Dar ai grijă să nu-i spui unui bărbat de la prima 
întâlnire tot ce-ţi place; îţi voi spune de ce pe parcursul 
acestui capitol.) 

Sincer, noi nu suntem programaţi să ne dăm seama 
singuri de aceste lucruri. Chiar suntem fericiţi când ne 
spui pe şleau care sunt dorinţele tale. Şi trebuie să ni le 
spui de la început ca să ne dăm seama dacă suntem 
pregătiţi pentru provocare, nu după două săptămâni de 
relaţie, nu la două luni după ce am făcut sex, nu la doi ani 


după ce ne-am căsătorit. Vrem să le auzim atunci, la bar, 
când savurăm împreună un cocteil. Pentru că astfel vom şti 
cum trebuie să ne comportăm, mai ales dacă suntem cu 
adevărat interesaţi de relaţie. 

Trebuie să înţelegi că acest capitol nu este o 
autorizaţie pentru a începe să-ţi prezinţi lista de dorinţe 
imediat ce un bărbat se apropie de tine. Ne place puţină 
atmosferă. Vrem o situaţie anume, adică să-i spui unui 
bărbat ce-ţi doreşti fără a-i lăsa impresia că îi prezinţi o 
listă de revendicări. Totul constă în modul de livrare; dacă 
îi spui solicitările tale în mijlocul unei conversații şi ele par 
acceptabile şi le prezinţi în cuvinte calde, unui bărbat îi va 
fi mai uşor să le înţeleagă şi să le respecte. 

Gândeşte-te ce nedumerit o să se uite bărbatul la 
tine, dacă tu îl vei apostrofa spunând: „Nu voi tolera un 
bărbat care nu-mi înţelege rolul de mamă, dacă ai o 
problemă cu copiii mei şi cu restul familiei mele, atunci ai 
o problemă cu mine!”. Asta e ca şi cum ai asculta o bandă 
stricată; în cel mai fericit caz, el se va gândi că eşti 
supărată sau, în cel mai rău caz, că eşti nebună şi că 
probabil aşa este şi familia ta. Dar imaginează-ţi cum s-ar 
simţi bărbatul, dacă te controlezi şi-i spui ceva de genul: 
„Ştii, am doi copii şi ei sunt pe primul loc în viaţa mea, 
pentru că părinţii mei m-au învăţat cât de importantă este 
familia”. Atunci, el va şti că tu eşti una dintre acele fete 
bune - drăguţe, responsabile şi orientate spre o familie. 
Dacă nu este tipul potrivit pentru tine, va trece la 
următoarea femeie - una fără standarde, care este dispusă 
la orice. Dar dacă este vorba de un bărbat care îţi 
împărtăşeşte convingerile în ceea ce priveşte importanţa 
unei familii, va continua să vorbească cu tine şi să asculte 
care sunt şi celelalte cerinţe ale tale. 

În continuare, vei găsi alte câteva exemple pe care 
le-am scris pentru tine, pentru a-ţi da seama cum trebuie 
să-ţi expui cerinţele în faţa unui bărbat care te atrage: 


În loc să-i spui unui bărbat că „nu suporţi” să 
întârzie, spune-i ceva de genul: „Toată lumea este 
ocupată în prezent - cu siguranţă, timpul este preţios, nu-i 
aşa? Eu încerc să-mi respect promisiunea de a ajunge 
undeva la o anumită oră. Dacă întârzii, întotdeauna anunţ 
dinainte”. 

În traducere: tocmai i-ai spus unui bărbat că ai 
pretenţia ca partenerul tău să ajungă undeva la ora 
stabilită şi să fie destul de politicos să te sune înainte, dacă 
întârzie. Acum, el ştie că trebuie să plece mai devreme 
pentru a ajunge la tine la timp şi că este necesar să aibă 
telefonul încărcat, căci poate va trebui să dea un telefon de 
urgenţă. 

În loc să-i spui unui bărbat: „Dacă tu te întâlneşti şi 
te culci şi cu alte femei, atunci eu nu sunt potrivită pentru 
tine”, mai bine spune-i ceva de genul: „Întotdeauna sunt 
sinceră cu bărbatul cu care mă întâlnesc; dacă simt că 
vreau să mă văd şi cu alţi oameni în afară de el, îi spun 
dinainte, pentru ca el să poată hotări dacă vrea să 
continuăm relaţia aşa cum este sau să-mi ceară să mă 
întâlnesc numai cu el”. 

În traducere: tocmai i-ai spus unui bărbat că ai 
pretenţia ca partenerul tău să fie cinstit şi deschis în ceea 
ce priveşte parametrii unei relaţii - dacă are de gând să se 
joace, trebuie să-ţi spună acest lucru pentru a putea să iei 
decizii inteligente şi raţionale în legătură cu situaţia 
respectivă. De asemenea, i-ai spus că puteţi discuta 
această problemă, că puteţi decide împreună ceea ce vreţi 
de la relaţia respectivă, în loc să impuneţi cu forţa anumite 
lucruri. 

În loc să-i spui unui bărbat: „Dacă partenerul meu 
nu-mi este credincios, nu are ce să mai caute lângă mine”, 
mai bine i-ai spune ceva de genul: „Duminica este ziua 
mea preferată din săptămână, pentru că merg la biserică şi 


mă întâlnesc cu oameni care au aceleaşi convingeri ca 
mine. După slujbă, mă simt foarte împlinită, ştiu că o să am 
o săptămână extraordinară”. 

În traducere: tocmai i-ai dat de înţeles bărbatului că 
te temi de Dumnezeu, că eşti o femeie care merge la 
biserică şi care ia credinţa în serios şi, în felul acesta, îi 
oferi şi ocazia de a-şi exprima părerea în legătură cu acest 
subiect. 

În loc să-i spui unui bărbat: „Am trei copii şi două 
joburi, pentru că tatăl copiilor nu face nicio para chioară, 
aşa că orice bărbat care vrea să aibă de-a face cu mine ar 
trebui să aibă bani şi să fie dispus crească nişte copii aşa 
cum trebuie sau, dacă nu, să-şi vadă de treabă” mai bine îi 
spui: „Este foarte important pentru mine să fiu o mamă 
bună şi datoria mea, în parte, este să mă asigur că şi copiii 
au un tată bun. Sunt o persoană independentă, dar îmi dau 
seama ce bine ar fi pentru copiii mei să fie şi un bărbat 
bun în viaţa lor”. 

În traducere: tocmai i-ai spus foarte clar că, deşi eşti 
capabilă să ai grijă singură de copiii tăi, îţi dai seama de 
importanţa de a avea un bărbat bun în peisaj - un bărbat 
care să fie dispus să se implice în relaţie alături de tine şi 
care va fi apreciat în calitate de tată şi soţ bun, şi asta e tot 
ce-şi doreşte un bărbat, puţină apreciere din când în când. 

Ai prins ideea? Procedând astfel, ne oferiţi informaţii 
valoroase despre femeia de care suntem interesaţi. Dar, 
cel mai important, ne spuneţi care sunt standardele 
voastre, chiar dacă le deghizați într-o conversaţie plăcută. 

Aşa e şi cu siropul de tuse; este, indubitabil, un 
medicament, dar are, în plus, şi un gust bun. 

Trebuie să spun că, deşi bărbaţii apreciază o femeie 
care le spune de la început ce pretenţii are de la o relaţie, 
cred cu tărie ca femeile trebuie să mai şi cedeze din când 
în când şi să-i dea bărbatului libertatea de a face ceea ce 
crede. Cred că una dintre cele mai mari greşeli pe care le 


fac femeile la începutul unei relaţii este să-i spună 
bărbatului care sunt toate lucrurile pe care îi place să le 
facă pentru ea, fără a-i da vreo şansă să-i arate că este 
dispus să facă toate acele lucruri; adică este frumos că-ţi 
place să faci plimbări lungi pe plajă, să primeşti ciocolată 
de Sf. Valentin şi crini vara. Dar cum îţi vei mai da seama 
cât de creativ, imprevizibil şi generos este un bărbat, dacă 
tu îi spui tot timpul ce trebuie să facă pentru ca tu să 
zâmbeşti, fără a-i lăsa libertatea de-a încerca să-şi dea 
singur seama de asta? Să fii sigură că, dacă îi spui unui 
bărbat că-ţi place să-ţi trimită trandafiri roşii la serviciu, să 
luaţi cina la restaurantul tău de suflet şi să-ţi ia produse 
Chanel de ziua ta, el exact asta îţi va oferi - nimic mai 
puţin, dar, cu siguranţă, nici nimic mai mult. Şi tu te vei 
bucura de toate acestea la început. Dar, după un timp, el 
nu va mai face ceea ce i-ai spus, pentru că ţi-a oferit ceea 
ce ai vrut. Şi tu vei crede că, odată ce a încetat să-ţi ofere 
acele lucruri, s-a schimbat. Şi parcă te văd cum le vei 
spune prietenelor tale: „Nu ştiu ce s-a întâmplat, înainte 
făcea tot ceea ce-mi plăcea”. 

Făcea tot ceea ce îţi plăcea pentru că tu îi ziceai să 
facă aşa. 

Filosofia mea? în loc să-i spui ce-ţi place, spune-i ce 
nu-ţi place şi apoi vezi cum reacţionează. Lasă-l să-şi dea 
singur seama cum să te încânte. Spune-i pe şleau: „Nu-mi 
place să stau în casă în weekend”. Sau: „Nu-mi place când 
un bărbat nu mă tratează ca pe o doamnă”. Sau: „Nu-mi 
place să merg mereu la acelaşi restaurant”. Apoi, pe 
măsură ce relaţia va înainta, vezi cum acţionează. Cu 
siguranţă că îţi vei da seama cum gândeşte şi ce este 
dispus să facă de unul singur. Nu-ţi place să mergeţi 
mereu la aceleaşi restaurante? El va trebui să caute locuri 
noi şi interesante în care să te ducă. Nu-ţi place să stai 
acasă sâmbăta? El va învăţa să te ducă la un concert sau la 
o expoziţie sau se va uita în ziar să vadă ce evenimente 
sunt în oraş în perioada respectivă, astfel încât să-ţi poată 


face nişte propuneri. Ştie că nu-ți plac oamenii care nu pun 
preţ pe familie? Atunci el le va aduce cadouri copiilor sau 
se va oferi să îi ducă în parc şi, indiferent de cât de 
incomod sau comod îi va fi, va merge acasă la mama ta 
pentru a face un grătar, deoarece ştie că-ţi plac bărbaţii 
care-şi petrec timpul cu familia. Analizează-l: vezi dacă-ţi 
deschide portiera de la maşină, dacă-ţi trage scaunul când 
te aşezi la masă, dacă-şi închide telefonul când e cu tine 
pentru a se putea dedica numai ţie. Apoi, dacă nu-şi dă 
seama cum să te facă fericită, tu vei putea să decizi dacă 
este capabil să-ţi ofere ceea ce ai nevoie şi ceea ce vrei. 

Bineînţeles, pentru a-i putea spune unui bărbat care 
sunt standardele cale şi pentru a-l convinge de importanţa 
respectării lor, trebuie, mai întâi să le identifici. In 
continuare există o listă cu nişte întrebări la care ai putea 
să te gândeşti atunci când îţi formulezi cele zece cerinţe 
personale mai importante. In spaţiul liber, poţi face 
adnotări. 

1. Ce fel de bărbat cauţi? (De exemplu, amuzant? 
Muncitor? Generos?) 


2. Cum vrei să evolueze relaţia? (Vrei să fii sunată 
periodic? Vrei să primeşti mesaje? Vrei să vă întâlniți de 
cel puţin trei ori pe săptămână? Vrei să plătească el mereu 
consumaţia?) 


3. La ce nivel de comunicare te aştepţi? (Vrei o 
relaţie deschisă? Sau vrei să vă întâlniți doar numai voi 
doi? Ar trebui să discutaţi despre acest aspect?) 


4. Ce vrei de la un bărbat din punct de vedere 
financiar? (Vrei să fie bogat? Vrei să câştige mai bine decât 
tine? Te deranjează dacă munceşte din greu?) 


5. Vrei un bărbat care îşi doreşte copii şi o familie? 


6. Trebuie să fie credincios/religios? 


7. Te deranjează dacă este divorţat sau dacă are 
copii? 


8. Poţi ajuta un bărbat să-şi realizeze visul? Te poţi 
adapta planului lui? 


9. Ce aşteptări ai de la familia, lui? (Ar trebui să te 
înţelegi cu mama lui? Te deranjează dacă el nu se înţelege 
cu ea? Sau dacă nu are tată?) 


10. Ce ar trebui să fie ei dispus să facă pentru a te 
curta? (Ar trebui să te caute mereu? Să-ţi dea cadouri 
scumpe?) 


10 
CELE CINCI ÎNTREBĂRI OBLIGATORII 


Tocmai mă întorsesem de la Hollywood şi mă 
confruntasem cu tot felul de lucruri până la vârsta de 38 
de ani, cât aveam pe atunci. Unul dintre lucrurile care m- 
au fascinat cel mai mult era viaţa unei vedete foarte 
faimoase, al cărei nume nu-l voi divulga. Îţi voi spune doar 
ca bărbatul ăsta le avea pe toate - bani, faimă şi o groază 
de femei frumoase. L-ar fi pus pe gânduri până şi pe Hugh 
Hefner, făcându-l să se întrebe cum e să fie în pielea lui. 
Vreau să spun că acest bărbat era înconjurat de femei 
superbe. De foarte multe femei superbe. Tot timpul. Şi 
eram uimit, pentru că nu înţelegeam cum poate avea un 
singur bărbat atâtea femei frumoase. Nu puteai spune că 
nu arăta bine, dar erau alţii care aveau şi mai mulţi bani, şi 
mai multă faimă şi care arătau şi mai bine. Cu toate 
acestea, el avea în preajmă o mulţime de femei frumoase 
tot timpul, fără să fie legat de vreuna. Auzisem şi eu de 
astfel de bărbaţi care aveau în jurul lor numai 
supermodele, dar, când am văzut unul cu ochii mei, am 
fost uimit să constat că totul este adevărat. Mă întrebam 
cum de stăteau toate acele femei cu tipul respectiv, deşi 
fiecare era conştientă că nu e singura lui relaţie. 

Şi voiam să ştiu cum reuşea el să facă asta (nu 
neapărat ca să mă căpătuiesc şi eu cu nişte supermodele, 
ci pentru că, pur şi simplu, eram uluit de fenomenul 
respectiv). Aşa că am discutat cu acest tip şi cu o groază 
de alţi bărbaţi care aveau „relaţii” similare şi i-am întrebat 
direct: cum de reuşiţi să le ţineţi pe aceste femei lângă 
voi? Şi fiecare dintre ei, chiar şi cel mai cunoscut din grup, 
a râs, a dat din cap şi a spus cam aşa: acele femei caută 
bani, faimă şi un stil de viaţă anume pentru care sunt 
dispuse să facă multe lucruri - nu neapărat bune. „Dar ele 
îşi dau seama” - am întrebat eu foarte serios - „că asta nu 


duce nicăieri?”. Unul dintre bărbaţi a dat din cap mai 
insistent şi a spus pur şi simplu: „Nu ştiu unde le va duce 
asta pentru că ele nu întreabă niciodată”. Şi a adăugat: 
„Ce-ar trebui să le spun? Că le folosesc doar pentru sex şi 
pe post de accesorii? Ăsta este adevărul”. 

Am rămas stupefiat. 

Cu cât adresam mai des aceleaşi întrebări tipilor 
aflaţi în situaţii similare, auzeam mereu acelaşi răspuns. 
De fiecare dată când îi întrebam ce-ar fi schimbat situaţia 
în cazul femeilor cu care erau, fiecare bărbat mi-a spus 
aproximativ acelaşi lucru: dacă vreuna dintre ele ar fi venit 
la mine şi m-ar fi întrebat de la început care sunt intenţiile 
mele, i-aş fi spus de la început că nu vreau o relaţie 
serioasă. Dar ele nu întreabă nimic, mi-a spus fiecare, 
pentru că au impresia că o să mă cucerească, aşa că ajung 
să le colecţionez. Vedeta masculină care părea maestră în 
astfel de „relaţii” mi-a spus simplu: „Am destule femei, 
deci, atunci când una mă ia la întrebări, nu sunt nevoit să-i 
răspund deoarece, pentru fiecare astfel de femeie sunt 
altele două care nu mă interoghează”. 

Spune-i cum vrei: nebunie, greşeală, nesimţire, 
oricum. Dar asta-i realitatea. Şi felul acesta de a gândi al 
bărbaţilor nu este specific doar celebrităților, crede-mă. Ci 
fiecărui tip, fie că este vorba de doctori sau avocaţi, şoferi 
sau vânzători. Unii dintre ei au la fel de multe femei ca şi 
prietenii mei celebri şi femeile care roiesc în jurul lor sunt 
la fel de frumoase ca orice supermodel. Fie că eşti una 
dintre femeile care împarte un bărbat cu alte 3 sau cu 30 
de femei, tot faci parte dintr-o colecţie. Şi amândoi ştim că 
asta nu e bine. 

Scopul tău este să eviţi să faci parte dintr-o colecţie. 

Eu cred că primul pas în acest scop este să-ţi înfrunţi 
teama de a pierde un bărbat, confruntându-te cu el. Pentru 
început, nu trebuie să-ţi mai fie frică. Cei mai de succes 
oameni din lume recunosc că este mult mai decent să-şi 


asume riscuri pentru a obţine ceea ce-şi doresc, decât să 
stea cu mâinile în sân de frică să rişte. Aceeaşi filosofie 
poate fi aplicată şi în cazul întâlnirilor: dacă faptul că spui 
deschis ce pretenţii ai înseamnă că rişti să pierzi un 
bărbat, atunci acesta este un risc pe care trebuie să ţi-l 
asumi. Frica este paralizantă; sunt prea multe femei care 
le permit bărbaţilor să le trateze nerespectuos, să nu 
depună niciun efort şi să nu se implice într-o relaţie alături 
de ele pentru că le este teamă că, cerându-le toate 
acestea, ei le vor abandona. Dar cum rămâne cu noi, 
bărbaţii? Noi ştim toate acestea şi profităm din plin. Nu 
uita că jocul este vechi şi neschimbat. Şi fiii mei îl vor juca, 
pentru că vor putea şi pentru că vor exista femei care le 
vor permite asta. Dar poţi să-ţi susţii regulile de la început 
şi să-ţi schimbi strategia, astfel încât să nu te păcălească 
nimeni. 

Cum faci asta? Asigură-te că bărbatul de lângă tine 
îşi expune foarte clar punctul de vedere în ceea ce priveşte 
aşteptările lui de la viaţă şi de la relaţia cu tine. În acest 
scop, adresează-i cinci întrebări fundamentale pentru a-ţi 
da seama imediat ce valori are tipul respectiv şi cum ai 
putea să faci parte din planurile lui. Am identificat aceste 
întrebări după ani întregi în care am observat cum 
păcălesc bărbaţii femeile, cum le cad acestea în plasă şi 
punându-mi întrebări atât mie, cât şi prietenilor mei care 
se pricep la astfel de jocuri: „Dacă aş fi femeie, cum aş 
putea evita toate acestea?”. Aceste întrebări sunt 
extraordinare şi, pe baza răspunsurilor, vei primi 
informaţiile de care ai nevoie pentru a afla mai multe 
despre bărbatul din viaţa ta sau despre bărbatul pe care 
speri să-l atragi în viaţa ta. Adresându-i aceste întrebări, îţi 
vei da seama dacă trebuie să continui relaţia sau dacă 
trebuie s-o iei pe alt drum. 

Observaţie: n-are rost să tergiversezi adresarea 
acestor întrebări. Foloseşte-te de ele imediat ce te simţi 
atrasă de un bărbat pe care l-ai întâlnit. Dacă întrebările 


tale îl lasă rece, nu este nicio dramă: ai dreptul să fii 
informată. Şi dacă nu este dispus să-ţi răspundă la ele, 
atunci ştii de la bun început că nu este potrivit pentru tine. 
Aşa că hai să vedem care sunt întrebările. 
Nu uita: să nu-ţi fie teamă! 


ÎNTREBAREA NR. 1 
CARE SUNT OBIECTIVELE LUI PE TERMEN 
SCURI? 


Dacă ai de gând să pui bazele unei relaţii cu un 
bărbat, ar trebui să ştii care sunt planurile lui şi cum se 
îmbină acestea cu lucrurile fundamentale care definesc un 
bărbat - cine este, ce face şi cât câştigă el. Aceste trei 
aspecte, aşa cum ţi-am mai spus, sunt foarte importante 
pentru orice bărbat matur şi tu ai tot dreptul să ştii ce face 
el în prezent şi ce planuri are pentru următorii 3 - 5 ani, 
pentru a deveni cu adevărat un bărbat matur şi realizat. 
Răspunsul lui te va ajuta să stabileşti dacă vrea să faci 
parte din planurile lui de viitor sau nu. De asemenea, vei 
şti că este cazul să baţi în retragere, dacă bărbatul 
respectiv nu are niciun gând. 

Dacă are un plan, este minunat. Comportă-te ca şi 
cum ai fi foarte interesată şi pune-i cât mai multe întrebări, 
fă pe detectivul entuziast şi curios, aşa cum numai tu ştii 
să fii. Bărbaţilor le place să vorbească despre ei înşişi. Noi 
facem asta pentru că ştim că, pentru a te putea 
impresiona, trebuie mai întâi să te cucerim. Aşa că lasă-te 
impresionată de un bărbat cu cât te vei dovedi mai 
curioasă şi mai interesata, cu atât vei afla mai multe de la 
el. Spune-i chestii de genul: „Oau, cum ai ajuns să lucrezi 
în acest domeniu?” sau „Ce interesant! Ce trebuie să faci 
ca să ai atât de mult succes?”. Şi apoi ascultă - cu atenţie. 
Cât vorbeşte, trebuie să fii atentă şi să-ţi dai seama dacă 
munceşte din greu pentru a-şi atinge scopurile sau dacă 


este doar un visător care spune vrute şi nevrute. De 
asemenea, trebuie să-ţi dai seama dacă te vezi alături de el 
în planurile lui de viitor; dacă ştii care sunt acestea, poţi 
să-ţi dai seama imediat dacă vrei să stai lângă el sau dacă 
trebuie să te retragi. De exemplu, dacă el îţi spune: „Sunt 
tehnician la o firmă de cablu, dar fac facultatea la seral 
pentru a obţine o diplomă de inginer ca să pot avansa” 
atunci ştii că tipul respectiv are un plan pentru realizarea 
căruia chiar acţionează. Poate chiar te vezi ajutându-l să 
înveţe sau sprijinindu-l la absolvire, sfătuindu-l cum să 
devină dintr-un simplu muncitor care instalează cabluri, un 
inginer care ajută la construirea tehnologiei pentru firma 
de cablu. Ideea este că el are un plan şi că încearcă să-l 
realizeze. Asta înseamnă că încearcă să se realizeze, să 
devină bărbatul potrivit în raport cu ceea ce cauţi la un 
partener adevărat. 

Dar dacă-l întrebi care sunt ţelurile lui pe termen 
scurt şi el îţi spune ceva nebunesc de genul: „Vând ziare 
pe stradă şi acum sunt administrator la un bloc, dar, în 
următorii ani, vreau să cumpăr zece blocuri pe strada 
cutare”, atunci vei şti sigur că nu poţi continua relaţia 
respectivă. La fel se întâmplă şi cu bărbaţii care îşi expun 
ţelurile pe termen scurt, dar nu au niciun plan pentru a le 
realiza. De exemplu, dacă un bărbat spune că visul lui este 
să devină producător de filme, dar nu face nimic în acest 
sens - nu face niciun stagiu de practică şi nici nu lucrează 
într-o companie de profil, nu scrie sau citeşte scenarii, nu 
se interesează de industria filmului ca să poată profita de 
anumite oportunităţi, ori n-a mai lucrat de patru luni şi n- 
are de gând să activeze în domeniu - atunci este clar că 
bărbatul respectiv nu are niciun plan serios. Şi, în acest 
caz, nu are nici cum să-şi realizeze scopurile pe termen 
scurt, sau poate că nu are niciun scop şi vorbeşte fără 
noimă. Oricum ar fi, ar fi culmea să i te alături. Rămâi la 
planurile tale. Desigur, există o şansă ca el să reuşească să 
se adune şi să răzbată în această industrie, dar de ce 


trebuie să te implici în aşa ceva? Dacă el are acest vis 
nebunesc, încearcă să-ţi dai seama dacă este destul de 
motivat încât să facă orice pentru a-şi îndeplini visul. 


ÎNTREBAREA NR. 2 
CARE SUNT OBIECTIVELE LUI PE TERMEN 
LUNG? 


Crede-mă, atunci când un bărbat are idee despre ce 
vrea să realizeze în zece ani şi şi-a analizat viitorul, a şi 
calculat ceea ce trebuie să facă pentru a realiza ceea ce şi- 
a propus. Asta înseamnă că are perspectivă şi că îşi 
planifică paşii, pentru a ajunge unde îşi doreşte. Dacă el îţi 
spune ceva prostesc de genul: „Încerc să trăiesc de pe ozi 
pe alta”, fugi cât vezi cu ochii. Dacă planurile lui pe 
termen scurt coincid cu cele pe termen lung, nu mai sta pe 
gânduri. Pleacă imediat. Pentru că este clar că nu şi-a 
analizat viitorul şi nu s-a gândit la viaţa lui sau că nu te 
vede alături de el şi că nu are niciun motiv să-ţi spună ţie 
tot felul de detalii despre asta. Tot ceea ce poate face este 
să te aburească. Dacă nu are niciun plan, de ce îl mai vrei 
lângă tine? 

Bărbatul alături de care ar trebui să te gândeşti să-ţi 
petreci timpul ar trebui să aibă un plan - un plan bine 
gândit, în care să te vezi inclusă şi tu. Deoarece, crede-mă 
- aşa cum ţi-am spus şi în capitolele precedente - bărbatul 
are întotdeauna un plan. Eu, cel puţin, am avut unul atunci 
când am început să lucrez în calitate de comediant. Am 
ştiut înainte de a spune prima glumă în faţa publicului că, 
în cinci ani, aveam să devin cap de afiş şi să fac cel puţin 
2.500 de dolari pe săptămână. Concentrat asupra scopului 
meu, în curând am început să câştig 2.500 de dolari pe 
săptămână şi să fiu şi fericit. Cu toate astea voiam să devin 
cap de afiş şi am ridicat miza: acum voiam să câştig între 
5.000 şi 7.000 de dolari pe săptămână. 


Mi-au trebuit 8 ani, dar am reuşit să-mi ating 
scopurile financiare şi am fost din nou bucuros. 

Şi apoi l-am întâlnit pe Sinbad. Pe atunci, Sinbad 
lucra la un club de comedie în Birmingham, unde devenise 
atât de cunoscut încât câştiga între 50.000 şi 70.000 de 
dolari pe săptămână numai la acest club. În fiecare zi. Şi 
am ştiut că vreau şi eu aşa ceva. Succesul lui m-a făcut să- 
mi dau seama că era ceva în legătură cu toată treaba asta 
cu comedia - că trebuia să-mi stabilesc un plan pe termen 
lung, care să-mi permită să mă bucur de stilul de viaţă pe 
care-l putea atinge un comediant. Am vrut ajung la 
televizor pentru a-i putea asigura familiei mele un trai care 
să o facă să fie mândră de mine. Aşa m-am gândit eu, iar 
apoi mi-am făcut un plan corespunzător pentru a realiza 
acel lucru. Acum ştiu că nu avea cum să-mi fie uşor-căa 
fost nevoie de timp, pentru că erau foarte puţine cluburi de 
comedie unde puteai câştiga atât de mulţi bani şi că 
trebuia să ai cunoştinţele necesare şi echipa potrivită 
pentru a putea ajunge acolo. Dar ideea este că aveam un 
plan pe termen lung, ştiam care sunt paşii pe care trebuia 
să-i fac pentru a ajunge acolo. În cele din urmă, mi-am 
atins scopurile şi nu numai. 

După ce vei auzi răspunsurile pe care ţi le dă 
potenţialul tău partener la aceste prime două întrebări, îţi 
vei da seama în profunzime cu ce fel de om ai de-a face. 
Nu-ţi lega viaţa de un om care n-are niciun plan, pentru că 
vei vedea că, dacă el nu ajunge nicăieri, mai devreme sau 
mai târziu în vei împotmoli şi tu. 


ÎNTREBAREA NR. 3 
CARE ESTE PĂREREA LUI DESPRE RELAŢII? 


Aceasta este o întrebare cu mai multe subpuncte, 
care încearcă să surprindă felul în care percepe un bărbat 
o gamă largă de relaţii - plecând de la ce simte pentru 


părinţii sau copiii lui până la legătura lui cu Dumnezeu. 
Fiecare răspuns pe care îl va da va revela şi mai multe 
despre el - dacă este serios în ceea ce priveşte implicarea, 
în ce fel de familie a crescut, ce fel de soţ şi tată ar putea 
fi, dacă are vreo relaţie cu Dumnezeu etc. Şi singurul fel în 
care vei afla răspunsul la toate aceste întrebări este să-i 
adresezi această întrebare. Şi asta înainte să-l săruţi, poate 
chiar înainte să ieşiţi la întâlnire - profită de ocazie pentru 
a închega o conversaţie telefonică grozavă. Şi nu fi timidă 
sau nervoasă când îl interoghezi, pentru că ce altceva ai 
putea face dacă nu să vorbeşti cu bărbatul respectiv? Dacă 
are o problemă legată de aceste discuţii, ceva nu este în 
regulă. Uită de el. 

Mai întâi, trebuie să afli ce părere are despre familie. 
Ce crede despre acest subiect? îşi doreşte o familie? Ce 
crede despre copii? Dacă ai un copil, spune-i bărbatului 
respectiv despre el - este dreptul lui să ştie, dar, mai 
important, este treaba ta să afli dacă face faţă rolului de 
tată. Dacă el nu vrea copii şi tu vrei, atunci poţi pune capăt 
relaţiei de la bun început. (Trebuie să ştii că, odată ce un 
bărbat spune că nu vrea copii, probabil că nu se va 
răzgândi, indiferent de cât de puternice sunt sentimentele 
lui pentru tine.) În plus, dacă nu-i plac copiii şi tu deja ai, 
unde crezi că va duce relaţia voastră? 

Apoi întreabă-l cum este relaţia dintre el şi mama lui. 
Aceasta este prima relaţie pe care o are un bărbat cu o 
femeie şi, dacă are un istoric bun în această privinţă, 
atunci sunt şanse ca el să ştie cum să se poarte cu o 
femeie şi să ştie cum să iubească, să întreţină şi să 
protejeze nu numai o femeie, ci şi o familie. Noi învăţăm să 
ne protejăm mama, învăţăm să-i oferim diverse lucruri. De 
la ea deprindem fundamentele dragostei. Dar dacă 
bărbatul nu se înţelege cu mama lui, sunt mari şanse să nu 
se înţeleagă nici cu tine. Dacă îţi spune ceva de genul: 
„Frate, eu şi mama mea? Nu prea ne înţelegem...", uită 
numărul lui de telefon şi mergi mai departe. 


După ce afli ce sentimente are bărbatul faţă de mama 
lui, întreabă-l şi despre tatăl lui. Dacă a avut o relaţie bună 
cu tatăl lui, atunci probabil că i-a fost indus un set de 
valori pe care îl va aduce şi în potenţiala voastră familie. 
Ştiu că mulţi dintre bărbaţi au crescut fără taţi, dar există 
şanse ca bărbatul de care eşti interesată să fi avut un 
model masculin în viaţă, care i-a arătat ce înseamnă 
bărbăţia, sau poate că tocmai absenţa acestuia l-a învăţat 
câteva lucruri despre ceea ce nu trebuie să facă atunci 
când va fi părinte. Oricum, pune-i bărbatului întrebări în 
legătură cu relaţia dintre el şi tatăl lui. In funcţie de 
răspunsurile lui, îţi vei putea da seama ce fel de tată va fi. 

De asemenea, va trebui să-l întrebi şi despre relaţia 
lui cu Dumnezeu. Dă-mi voie să fiu direct: dacă întâlneşti 
un bărbat care nu are nicio relaţie cu Dumnezeu, care nu 
merge la biserică şi nici nu are de gând să meargă 
vreodată şi care nu are niciun sistem de credinţe la care să 
se raporteze ca la o lumină călăuzitoare, atunci este o 
problemă la mijloc. Până la urmă, care ar putea fi 
barometrul lui moral, dacă nu Dumnezeu? La ce se va 
raporta, pentru a-ţi fi loial? Ce-l va face să rămână alături 
de tine şi copii? Ce-l va face să se simtă întreg? Nu spun că 
n-ar trebui să te întâlneşti cu un bărbat care nu merge la 
biserică sau care are un sistem diferit de credinţe faţă de 
al tău. Dar, dacă sistemul lui de credinţe este fundamental 
diferit de-al tău, s-ar putea să aveţi o problemă. 

Următoarele două întrebări ar trebui să i le adresezi 
bărbatului după ce aţi discutat şi v-aţi întâlnit o perioadă. 
Ideal ar fi să i le adresezi înainte de a face sex. Însă îi poţi 
adresa aceste întrebări şi după ce v-aţi bucurat de 
„prăjiturică”. Răspunsurile s-ar putea să fie mai dureroase, 
dar, cel puţin, vei şti adevărul. 


ÎNTREBAREA NR. 4 
CE CREZI DESPRE MINE? 


Va trebui să-i adresezi această întrebare bărbatului 
după câteva întâlniri, pentru că el are nevoie de timp să te 
cunoască. Dar răspunsul lui este foarte important, pentru 
că îţi vei da seama ce planuri are în ceea ce te priveşte. Aţi 
ieşit la mai multe întâlniri şi aţi discutat foarte mult, ştii 
ceva despre el, dar, normal, vrei să ştii ce gândeşte şi el 
despre tine. Crede-mă că a fost ceva în mintea lui în 
momentul în care te-a abordat pentru prima dată. A fost 
atras de ceva - i-au plăcut părul tău, ochii, picioarele, 
îmbrăcămintea. N-a venit până la tine doar ca să faceţi o 
plimbare împreună. Dincolo de atracţia iniţială, în timp, 
bărbaţii constată dacă eşti genul de femeie cu care ar vrea 
să se culce şi să treacă mai departe, la altă parteneră, sau 
cu care ar vrea să aibă o relaţie şi de la care ar vrea mai 
mult. Tu îţi vei da seama de toate acestea din răspunsul 
lui. 

la aminte la vorbele lui. lată cam cum vor decurge 
lucrurile, pentru că fiecare bărbat va răspunde la această 
întrebare aproximativ în următorul fel: „Cred că eşti 
extraordinară, o mamă grozavă, eşti amuzantă, foarte 
frumoasă, mă înnebuneşti, eşti energică, muncitoare, 
foarte inteligentă. Cred că eşti genul de femeie cu care m- 
aş putea vedea”; el va spune toate chestiile astea generale 
pe care noi, bărbaţii, ştim că vrei să le auzi. Totuşi, 
răspunsul ăsta nu îţi demonstrează că s-a gândit 
superficial la tine. Aşa că procedează în felul următor: „Aa, 
crezi că sunt bună? Ce te face să spui asta, mai exact?”. 
Apoi stai şi ascultă. Dacă nu-ţi poate da un exemplu 
concret despre cum ţi-ai arătat tu bunătatea înseamnă că 
bărbatul respectiv nu se gândeşte cu adevărat la tine în 
vederea unei relaţii serioase. Dar dacă-ţi spune: „Iți mai 
aduci aminte de ziua mamei mele, când m-ai sunat să-mi 
aminteşti să-i iau un cadou? Mi s-a părut un gest cu 
adevărat drăguţ!”. Dacă-ţi zice că eşti o mamă grozavă, 
pune-l să-ţi dea exemple de lucruri care îl fac să spună 


asta despre tine şi tot aşa, indiferent de calitatea pe care 
ţi-o atribuie. In funcţie de cât este el de exact în 
exemplificarea trăsăturilor despre care susţine că îi plac la 
tine, vei şti care sunt intenţiile lui. Dacă poate să-ţi dea 
detalii exacte înseamnă că a fost atent la tine şi că a 
încercat să-şi dea seama dacă vrea să fiţi în continuare 
împreună, adică dacă se vede într-o relaţie serioasă cu 
tine. Şi asta ar putea însemna că sunteţi pe aceeaşi 
lungime de undă. 


ÎNTREBAREA NR. 5 
CE SIMŢI PENTRU MINE? 


Întrebarea aceasta nu trebuie confundată cu cea 
anterioară. A gândi ceva despre cineva şi a simţi ceva 
pentru cineva sunt două chestii total diferite. Dacă un 
bărbat nu poate spune ce simte pentru tine după o lună de 
întâlniri înseamnă că nu simte nimic pentru tine, ci doar 
vrea ceva de la tine. IÎntreabă-l pe bărbatul pe care-l ai în 
vedere ce simte pentru tine. Poate că va deveni confuz şi 
nervos: „Ţi-am spus mai înainte, cred că eşti...” Trebuie să- 
l întrerupi şi să-i spui: „Nu, nu, vreau să ştiu ce simţi 
pentru mine”. S-ar putea să se foiască pe scaun, să se 
scarpine în cap, să-şi aprindă o ţigară, să facă orice pentru 
a evita să-ţi dea un răspuns sau să-ţi zică ceea ce vrei să 
auzi. Dar va trebui să-l faci să-ţi răspundă. 

Nu te supăra dacă nu-ţi răspunde imediat. El trebuie 
să apeleze la acea parte din el care nu-i place, adică la 
partea emoţională. Bărbaţii nu se descurcă prea bine la 
capitolul acesta şi le vine greu să-şi exprime emoţiile. Li 
este la îndemână să-ţi răspundă la întrebări despre 
Dumnezeu, despre mama lui şi copii, dar, prin adresarea 
unei întrebări de natură emoţională, bărbatul trebuie să-şi 
inspecteze sufletul, iar ADN-ul masculin nu ne permite să 
ne exprimăm sentimentele faţă de oricine. Dar asta nu 


înseamnă că trebuie să renunţi. Răspunsul lui trebuie să 
fie ceva de genul: „Când nu te văd, mi-e dor să vorbesc cu 
tine, mereu mă întreb ce faci şi atunci când eşti în 
preajmă, mă simt mai bine - eşti femeia pe care o căutam”. 
Cu alte cuvinte, răspunsul lui trebuie să te facă să te simţi 
extraordinar. Poate nu este încă îndrăgostit de tine, dar 
este nebun după tine şi probabil că se gândeşte că l-ar 
tenta o relaţie de lungă durată cu tine, deoarece, 
momentul în care începe să-ţi facă declaraţii şi să te 
plaseze pe un loc de pe care îţi poate oferi diverse lucruri 
şi te poate proteja, el se vede alături de tine în viitor şi 
exact din aceste motive vrei să fii cu bărbatul respectiv. 

Răspunsul: „Cred că eşti faină” nu are nicio treabă cu 
ceea ce am spus mai înainte, doamnelor. Şi dacă, după ce 
i-ai adresat bărbatului întrebarea cu pricina, îţi dai seama 
că sentimentele lui pentru tine nu sunt foarte profunde - 
că nu este cu gândul la tine - trebuie să-l laşi în pace. Rupe 
legătura cu el până ce auzi şi simţi din partea lui lucrurile 
pe care crezi că trebuie să le simtă un om cu care eşti 
dispusă să construieşti o relaţie. 


Noi, bărbaţii, suntem foarte conştienţi că trebuie să 
răspundem la aceste întrebări şi orice bărbat adevărat va 
face întocmai. Chit că femeia nu va agrea răspunsurile, noi 
tot i le vom oferi. Dacă bărbatul te refuză, nu-ţi mai pierde 
vremea. Nu-ţi imagina că merită să aştepţi să-i pui 
întrebările respective mai încolo - că îl vei lăsa să se mai 
acomodeze cu tine - pentru că toate sunt speranţe deşarte. 
Vei descoperi, mai repede decât crezi, că nu acesta este 
bărbatul pe care îl vrei şi vei începe să discuţi cu 
prietenele tale: „Ştii, m-am culcat cu el şi nu mai ştiu nimic 
despre el, nici nu ştiu dacă îi plac copiii...” Evită aceste 
situaţii. Fii puternică, pentru că este dreptul tău să cunoşti 
toate aceste răspunsuri de la început. Prin regula celor 90 
de zile, expusă în capitolul următor, vei descoperi că 
trebuie să-i pui bărbatului aceste întrebări în primele luni 


ale relaţiei. 

Dacă eşti deja într-o relaţie şi nu cunoşti răspunsurile 
la aceste întrebări, poţi să i le adresezi şi partenerului, 
pentru a clarifica situaţia. Sau pentru a consolida ceea ce 
ştii deja, fie că simţi că trebuie să pui capăt relaţiei, fie că 
vrei să te convingi că te îndrepţi în direcţia corectă. 

Răspunsurile lui te-ar putea ajuta să te eliberezi 
înainte de a investi şi mai mult într-o relaţie care nu va 
evolua aşa cum vrei. Sau te-ar putea face să spui: „Oau, 
mă bucur că sunt împreună cu acest bărbat”. 

Trebuie să ştii, de asemenea, că noi, bărbaţii, chiar 
dacă îţi vom răspunde la întrebări pentru că ne place să 
vorbim despre noi înşine, răspunsurile noastre s-ar putea 
să ne facă s-o privim într-o altă lumină pe femeia care ne 
adresează întrebările. Cu siguranţă, vrem să cunoaştem şi 
părerea femeilor în toate aceste privinţe, dar cu siguranţă 
că nu vom aduce noi vorba despre asta - mai ales dacă 
intenţiile noastre nu sunt tocmai pure. Dar din felul în care 
discuţi tu pe marginea acestor probleme, bărbatul de 
lângă tine ar putea află ceva despre tine, ceva ce l-ar putea 
face să se creadă că are o femeie pe cinste lângă el. Să 
zicem că el îţi spune că vrea să fie inginer şi că face 
facultatea la seral pentru a obţine diploma şi tu îi spui că 
ai vreo câţiva prieteni care sunt ingineri şi că te oferi să-i 
faci cunoştinţă cu ei ca să-i mai dea câte un sfat legat de 
carieră. Odată ce-i întinzi o mână de ajutor, el ar putea să 
gândească astfel: „Oau, femeia asta este interesată de 
scopurile şi ambițiile mele. Este dispusă să mă ajute. Poate 
că ea m-ar putea ajuta să progresez”. Şi s-ar putea să vrea 
să progreseze alături de tine. 

Vezi, pe măsură ce obţii anumite informaţii de la el, 
te lămureşti şi tu în diverse privinţe: îţi dai seama dacă te 
include în planurile lui de scurtă şi de lungă durată, dacă 
te vede ca făcând parte din familia lui, dacă te percepe ca 
pe mama copiilor lui şi ca pe o persoană care-l ajută să 


aibă în continuare o relaţie solidă cu mama lui sau ca pe 
un model pentru copiii voştri etc. Există o singură cale: 
bărbatul căruia îi adresezi aceste întrebări inteligente şi 
iscoditoare trebuie să se lămurească dacă te vrea pentru o 
relaţie de lungă durată sau doar pentru o aventură. 


11 
REGULA CELOR 90 DE ZILE 


Obține respectul pe care îl meriţi 


Anul 1977 a fost unul bun. Trăiam în Cleveland, 
aveam un apartament nou-nouţ de 2 camere. Nu aveam 
maşina pe care mi-o dorisem, dar mă străduiam s-o iau. Şi 
aveam un job la Compania Ford, unde câştigam destul de 
bine. Dar, şi mai mult, lucrând acolo, aveam nişte beneficii. 
Problema era că trebuia să lucrezi de ceva timp acolo 
pentru a putea beneficia de ele. Aveai salariul, dar nu te 
bucurai şi de toate bonificaţiile; şi, din punctul de vedere 
al celor care lucrau de mult timp acolo, nu erai integrat, 
dacă nu aveai şi aceste beneficii. Politica celor de la Ford 
era că trebuie să lucrezi la ei de minim 90 de zile înainte 
să-ţi acopere asigurarea medicală; astfel, conducerea îmi 
sugera următorul lucru: vei avea parte şi de celelalte 
beneficii după ce ne vei fi dovedit că le meriţi - munceşti 
din greu, vii la program, asculţi sfaturile superiorilor, 
dovedeşti că te înţelegi cu colegii de muncă timp de 90 de 
zile şi abia apoi poţi beneficia de asigurare stomatologică 
şi medicală. În plus, şi de consultaţii pentru vedere, pentru 
hernie. Îţi vom face asigurare până şi pentru dantura şi 
ochii copiilor tăi şi, dacă eşti însurat, şi pentru dantura şi 
ochii soţiei tale şi vom avea grijă şi de toţi viitorii tăi copii. 
Toată familia ta va fi asigurată. Îţi vom oferi un pachet cu 
multe beneficii. 

Şi ştii ceva? Toate astea mi se păreau foarte corecte. 
Eram provocat să le demonstrez celor din conducere că 
eram serios şi că eram dispus să muncesc din greu atât 
pentru salariu, cât şi pentru beneficii şi, în calitate de 
bărbat, aveam nevoie şi voiam să demonstrez că eram 
deschis către această provocare şi că meritam răsplata. 
Eram total de acord cu condiţiile impuse de Compania 


Ford, astfel încât am semnat contractul cu ei. Voiam să fac 
parte din cercul lor. 

În prima zi, supraveghetorul s-a apropiat de mine, 
mi-a dat banii cuveniţi şi mi-a spus: „Uite salariul tău, 
apreciem că ai venit”. Salariul era în regulă, dar nu 
stabilisem încă nicio consultaţie la cabinetul doctorului. 
Dacă aş fi avut o durere de măsea - dacă ambii dinţi din 
faţă mi-ar fi căzut - n-aş fi beneficiat de nicio consultaţie 
stomatologică în primele 90 de zile, pentru că Ford deja 
îmi spusese că trebuie mai întâi să demonstrez în faţa 
celor care ne dădeau salariile că sunt vrednic, pentru a 
putea primi şi beneficiile. 

Era simplu: munceai din greu, dovedeai că meriti, 
obţineai beneficiile. 

Şi ghici ce? La fel se întâmplă şi în cazul joburilor din 
cadrul guvernului, al poştei sau al altor corporaţii. Mai 
întâi trebuie să demonstrezi că meriţi să primeşti 
bonificaţiile. 

Aşa că, dacă Ford sau guvernul nu-i acordă unui 
bărbat beneficiile, până nu demonstrează că le merită, voi, 
doamnelor, de ce le oferiţi bărbaţilor beneficii înainte de a 
fi demonstrat că le merită? Haideţi, doar ştiţi bine ce 
înseamnă beneficiile în acest caz. Nu mă refer la a fi 
drăguţe cu el, la a-i găti, la a ieşi în oraş cu el sau la a-l 
ajuta să-şi aleagă un obiect vestimentar. Acestea sunt 
lucruri normale care se întâmplă pe parcursul unei relaţii 
de prietenie, faceţi lucruri speciale unii pentru alţii pentru 
că vă pasă de celălalt. Prin beneficii, în cazul în care nu v- 
aţi dat seama încă, mă refer la sex. Dacă-i acorzi beneficii 
unui tip care este angajat într-o relaţie cu tine de o 
săptămână sau două, faci o mare greşeală. 

Pentru că nu-l cunoşti pe acest bărbat, oricum nu 
suficient de bine. 

El nu te cunoaşte pe tine. 

N-a dovedit că merită să se bucure de beneficii. 


Şi ar putea pleca în orice moment. 

Şi nu vei putea da vina pe nimeni pentru asta decât 
pe tine însăţi. 

Gândeşte-te la acest lucru: unde este tipul cu care te- 
ai culcat mai devreme de 90 de zile? Aproape că pot pune 
pariu că nu mai sunteţi împreună. Este adevărat că mai 
sunt oameni care au făcut sex într-o fază incipientă a 
relaţiei şi încă mai sunt împreună. Dar astea sunt cazuri 
rare. Dar sunt mari şanse ca un tip care s-a bucurat de 
beneficii într-o fază timpurie a relaţiei, fără a fi fost nevoit 
să demonstreze că le merită, să plece şi să-şi vadă mai 
departe de viaţă, închegând o relaţie serioasă alături de o 
femeie care-l supune la un fel de perioadă de probă pentru 
a afla mai multe despre el. Sunt sigur că acea femeie i-a 
spus clar care sunt regulile ei - standardele - încă de la 
început şi că i-a dat de înţeles că ori se ridică la nivelul 
acelor standarde, ori pleacă mai departe. 

O instrucţiune ca aceasta îi semnalează unui bărbat 
că nu eşti o jucărie, ceva de care te foloseşti şi apoi îl 
arunci. Asta îi dă de înţeles că ceea ce ai - beneficiile tale - 
sunt speciale şi că ai nevoie de timp pentru a-l cunoaşte pe 
bărbatul respectiv şi felul lui de-a fi pentru a hotărî dacă Ze 
merită sau nu. Bărbatul care este dispus să investească 
timp şi să se conformeze standardelor este cel pe care îl 
vrei în preajma ta, pentru că el ia o decizie conştientă în 
ceea ce priveşte faptul că nu are niciun interes în a se juca 
cu tine şi va face tot ce-i stă în putinţă nu numai pentru a- 
şi păstra „jobul”, dar şi pentru a fi promovat şi pentru a fi 
mândrul beneficiar al bonificaţiilor tale. Şi, între timp, tu 
vei fi câştigat, îţi vei fi păstrat demnitatea şi respectul de 
sine, precum şi respectul bărbatului care va recunoaşte că 
a meritat aşteptarea. 

Bineînţeles că va trebui să valorifici înţelept acele 90 
de zile; o perioadă de probă înseamnă să nu-l cruţi deloc 
pe bărbatul de lângă tine. În timpul acestei perioade, ar 


trebui să-l verifici - trebuie să vă întâlniți atunci când 
promite, să sune atunci când întârzie, să-i placă de 
prietenii tăi şi să-i pese de ei şi de copiii tăi, precum şi să 
vezi dacă ei se bucură când omul respectiv este în 
prezenţa ta. Şi, cel mai important, este acesta genul de 
bărbat alături de care te vezi într-o relaţie de lungă 
durată? Sau există deja semne potrivit cărora simţi că ar 
trebui să-i dai papucii? Ştii cum stă treaba: n-ai fost 
invitată acasă la el, ai numai numărul lui de mobil, nu 
răspunde la telefon când eşti în aceeaşi încăpere cu el sau 
dă telefoane, vorbeşte în şoaptă şi se piteşte într-un colţ ca 
să nu auzi ce vorbeşte - îţi spune că se vede şi cu alte 
femei sau bănuieşti că face asta. Există lucruri pe care nu 
le poţi vedea la un bărbat cu care ieşi mai puţin de 90 de 
zile, pentru că tipul care te scoate la întâlniri, pentru a se 
bucura de beneficiile tale, se va comporta cât mai frumos 
la început, mai ales că este interesat să te facă să crezi că 
merită. Dar, pe măsură ce trece timpul, îşi va arăta 
adevărata natură. 

Dă-i un răgaz de 90 de zile, timp în care poţi scoate 
tot ce vrei din el pentru a te asigura că tipul respectiv este 
bărbatul potrivit pentru tine. Până la urmă, este dreptul 
tău de a vrea ceea ce vrei şi de a şi obţine asta. Pune-te pe 
tine pe primul loc: adresează-i întrebările menţionate în 
capitolul anterior, nu-i oferi niciun beneficiu şi cere-i să te 
respecte. Dacă te respecţi suficient de mult, automat îi vei 
impune acelaşi nivel de respect şi unui bărbat. Fă în aşa fel 
încât el să se arate demn de beneficiile tale şi îţi garantez 
că vei avea parte de un bărbat mai bun din toate punctele 
de vedere. Odată ce te-ai convins că este vrednic de 
beneficiile tale, poţi să te bucuri de el. 

Stai, ştiu ce gândeşti: te gândeşti că, dacă nu face 
sex cu tine, se va duce în altă parte şi tu vei fi ratat şansa 
de a-l fi făcut bărbatul tău sau că va crede că te joci cu el, 
dacă-l faci să aştepte, şi va trece la următoarea femeie 
care este dispusă să se culce cu el. 


Greşit. 

De fapt, unul dintre aceste jocuri ale minţii pe care 
noi le jucăm cu femeile de când lumea şi pământul este să 
te convingem că aşteptarea nu are rost, că este cel mai 
indicat să cedezi uşor şi repede. Ascultă-mă bine: dacă am 
vrea să te convingem că trebuie să te dezbraci în pielea 
goală şi să trecem la treabă în primele cinci minute, te-am 
convinge... Asta nu-i un secret pentru nimeni: bărbaţii vor 
şi iubesc sexul şi vor încerca (în limitele rezonabilului) să 
obţină asta prin orice mijloace. 

Dar ghici ce? El. Poate. Aştepta. Bineînţeles că rişti 
să-l pui pe fugă, dar oare nu este indicat să scapi de un 
bărbat care vrea doar să se culce cu tine şi care nu are 
niciun respect pentru dorinţele, nevoile şi starea ta de bine 
emoţională? Nu vrei să-i oferi ceea ce ai tu mai special 
unui bărbat care se dovedeşte a fi vrednic de beneficiile 
tale? Tu ai puterea să-l] faci să aştepte - pentru a-i 
demonstra că merită dragostea şi afecțiunea ta. Ai puterea 
asta. Gândeşte în felul următor: când este vorba să facem 
sex cu o femeie, noi, bărbaţii nu decidem nimic. Nu 
bărbatul stabileşte când face sex cu o femeie, ci femeia 
hotărăşte asta. Şi atunci când hotărâm să sărutăm o 
femeie, tot ea ia această decizie. Tot ea pune capăt şi unei 
îmbrăţişări. Noi ne încrucişăm braţele în jurul corpului ei, 
dar ea este cea care decide dacă putem să continuăm s-o 
atingem în continuare. Treaba noastră, a bărbaţilor, este 
să convingem femeia să ne ofere corpul ei - să ne dai voie 
să-l atingem, să-l posedăm. Dar reuşita noastră ţine numai 
şi numai de TINE. 

Nu renunţa la această putere. Păstreaz-o. Renunţă la 
această putere doar după ce bărbatul se dovedeşte a fi 
vrednic de tine şi după ce îţi va respecta decizia şi o va 
valorifica în sens pozitiv. 

Iată care-i adevărul gol-goluţ. 

Femeile au destrămat imperii cu această putere a lor. 


Cleopatra a ajutat la distrugerea Romei. Citeşte Biblia: 
situaţia actuală este generată de Eva. Femeile au avut 
dintotdeauna o astfel de putere şi o ai şi tu. Ai inclusiv 
capacitatea de a-l face pe bărbatul cu care te întâlneşti să 
aştepte până la primirea beneficiilor tale. Nu spun că nu 
trebuie să-ţi răsplăteşti bărbatul. Răsplata vine pe 
parcursul celor 90 de zile de perioadă de probă. Poţi să-l 
îmbrăţişezi, să-l săruţi, să vorbeşti cu el la telefon, să vă 
plimbaţi prin parc, să mâncaţi o îngheţată împreună, să 
ieşiţi la cină. Timpul pe care i-l acorzi este o formă de 
răsplată. Atunci când un bărbat iese la întâlnire cu o 
femeie, nici nu-ţi imaginezi cum se simte, de-abia aşteaptă 
să te vadă în clipa în care tu apari cu buzele strălucitoare, 
cu ochii fardaţi seducător, cu părul - fie că e aranjat sau 
natural - încântător şi cu trupul ca înconjurat de o aură. 
Habar n-ai ce sentiment de împlinire trăim ştiind că ne 
putem bucura de o parte din timpul femeii. Acesta este 
validarea de care avem nevoie. Răsplata este incredibilă. 

Îmbrăţişare? Răsplată. 

Sărut? Răsplată. 

Femeia aranjată? Răsplată. 

Întâlnirea cu bărbatul? Răsplată. 

Schimb de e-mailuri explicite? Răsplată. 

Dar dacă el vrea să se culce cu tine - să procreaţi şi 
să vă întemeiaţi o familie? Acestea sunt bonificaţiile. 

Deci el are 90 de zile la dispoziţie pentru a 
demonstra că te merită, 90 de zile în care îţi poţi da seama 
în mare de valoarea unui om. Tu eşti un detectiv înnăscut, 
nimeni nu poate descoperi lucruri aşa cum o faci tu. Ai 
putea face până şi poliţia de ruşine. Ştii să descoperi multe 
lucruri despre un bărbat, lucruri pe care nici el însuşi nu le 
ştie despre el. Aşa că treci la treabă. Creează nişte scenarii 
pentru a-ţi da seama de caracterul unui bărbat şi pentru a 
vedea dacă este destul de vrednic pentru a-i acorda 
beneficiile tale. Iată, în continuare, câteva lucruri pe care 


s-ar putea să vrei să le afli. 


Cum reacţionează bărbatul când îi spui că ai 
nişte probleme? 

Poate că ţi s-a stricat maşina sau centrala termică, 
ori poate că micuţii îşi fac de cap şi tu nu ştii cum să-i mai 
stăpâneşti. Eşti obosită şi stresul se citeşte pe faţa şi din 
vocea ta. Dacă bărbatul te întreabă: „Ce s-a întâmplat?” 
este un început bun. Te cunoaşte destul de bine pentru a-şi 
da seama când nu eşti în apele tale. Este un progres. Dar 
dacă, atunci când tu îi răspunzi: „Mi s-a stricat maşina şi n- 
am bani s-o repar acum, aşa că sunt puţin îngrijorată, 
pentru că nu ştiu cum o să ajung mâine la serviciu”, el îţi 
spune: „Bine, anunţă-mă când rezolvi problema”, poţi să-l 
tai de pe lista beneficiarilor. Să fie clar, nu-i ceri bani 
pentru a-ţi repara maşina. Doar vrei să vezi dacă are de 
gând să se implice mai mult şi dacă te poate ajuta cu ceva, 
eventual să-ţi dea vreun sfat referitor la reparaţie sau să 
vină chiar el să te ajute. S-a oferit să se trezească mai 
devreme să te ducă la serviciu cât stă maşina ta la 
reparat? Sau ţi-a dat numărul de telefon al vreunui tip 
care-ţi poate repara maşina mai ieftin? S-a oferit să vadă el 
însuşi cum stă treaba? Sau ţi-a spus de vreun prieten care 
are un magazin auto şi care-ţi poate face o favoare în 
numele lui? 

Bărbaţii adevăraţi vin în ajutorul femeilor la care ţin. 
Dacă ai o problemă şi bărbatul de lângă tine nu se oferă să 
te ajute, acesta nu este un candidat potrivit pentru 
beneficiile tale. 

Bărbatul care merită beneficiile tale este cel care va 
veni cu trusa de scule şi-ţi va repara maşina, umplându-se 
de vaselină din cap până în picioare şi trebăluind cu 
mânecile suflecate. Merită o bere rece şi poate, mai încolo, 
şi beneficiile tale. 


Cum reacţionează bărbatul de lângă tine la 
stres? 


Să spunem că unul dintre foştii tăi iubiţi începe să te 
sune din nou şi tu nu te simţi bine, pentru că despărţirea 
de el a fost urâtă şi nu mai vrei să ai de-a face cu omul 
respectiv. li spui noului iubit că situaţia te deranjează şi că 
nu ştii cum să-l faci pe fostul iubit să-şi vadă de treabă. Un 
bărbat care merită beneficiile tale va încerca imediat să 
rezolve situaţia - se va gândi la ceea ce poate face, adică: 
(a) să-l facă pe tip să nu te mai sune şi (b) să te facă să te 
simţi din nou în siguranţă. Ar putea să-ţi spună ceva de 
genul: „Data viitoare când sună, lasă-mă pe mine să 
vorbesc cu el. Acesta ar putea fi un gest extrem, dar sunt 
bărbaţi care pot lua atitudine în acest fel şi-i vor spune 
tipului respectiv să-şi vadă de treabă. Sau noul tău iubit ar 
putea să-ţi dea nişte sfaturi, să te înveţe cum să te 
descurci atunci când primeşti asemenea apeluri nedorite: 
ar putea să-ţi spună să restricţionezi numărul respectiv 
sau să pui o sonerie anume ca să ştii cine este când sună 
telefonul ori poate chiar îţi va spune ce să-i zici tipului 
respectiv pentru a-l face să nu te mai sune. Aceasta este o 
situaţie stresantă; nu necesită acţiune, ci reacţie. Dacă 
noul tău partener îţi spune ceva de genul: „Nu mă pot 
băga în problema asta”, atunci nu este vrednic de 
beneficiile tale. Tu vei mai fi pusă în situaţii stresante pe 
parcursul relaţiei, de multe ori, şi ar trebui să ştii de la 
început dacă acest bărbat poate face faţă acestor situaţii. 
Dacă încearcă să te protejeze şi să rezolve problema, 
atunci te percepe ca pe partenera lui de viaţă. Şi s-ar 
putea să merite beneficiile tale. 


Cum reacţionează la veştile proaste? 


Spune-i că ai pierdut pe cineva drag - pe cineva 


foarte apropiat. Un bărbat care are planuri de viitor alături 
de tine te va sprijini imediat şi îţi va întinde un umăr pe 
care să plângi. S-ar putea să te întrebe dacă vrei să stea el 
cu copiii câteva ore ca să ai timp să te gândeşti la tine sau 
dacă poate merge cu tine la înmormântare, să-ţi fie alături 
şi să-şi exprime condoleanţele faţă de familia îndoliată. 
Luaţi aminte, doamnelor, că bărbaţii nu vor începe o 
discuţie prin a vă aduce aminte de copilăria voastră, când 
aţi pierdut pentru prima dată pe cineva apropiat; nu se va 
întâmpla asta, bărbaţii nu procedează aşa. Un bărbat 
adevărat va veni cu un fel de soluţie - va face tot ce-i va 
sta în putinţă ca să nu mai plângi. Dacă nu ştie să te 
liniştească, dacă nu vine cu vreo soluţie pentru a te ajuta 
să te simţi mai bine, arunci trebuie să-ţi vezi de drum. Nu 
are niciun drept asupra beneficiilor tale. 

Un bărbat care este vrednic de beneficiile tale îţi va 
sta alături indiferent de cât de grele sunt împrejurările. 
Dacă-ţi pierzi locul de muncă sau dacă ai nişte dificultăţi 
financiare, el va şti că ai nevoie de ajutor şi va face faţă 
situaţiei, fie dându-ţi nişte bani în plus, fie făcânducţi 
cumpărăturile sau plinul la maşină. 


Cum reacţionează bărbatul când este refuzat? 


Să intrăm în miezul acestui capitol; când un bărbat 
vrea să facă sex şi îl refuzi, reacţia lui la acest refuz îţi va 
spune tot ce vrei să ştii despre el. Dacă nu te mai caută aşa 
de des, dacă nu-ţi mai aduce flori, dacă nu te mai invită la 
întâlniri, trebuie să înţelegi că acest bărbat nu voia decât 
sex. Dacă spune ceva prostesc de genul; „N-am de ce să 
aştept să fac sex cu tine, mai sunt şi alte femei în lumea 
asta”, tu trebuie să-i spui imediat: „Şi ce mai aştepţi?” 
Astfel, vei pune capăt eventualelor probleme. Dar dacă 
refuzul tău nu-l face să dea înapoi şi vrea în continuare să 
te cunoască şi să-ţi dovedească faptul că este vrednic de 


beneficiile tale, atunci bărbatul este cu adevărat interesat 
de tine. Nu mă înţelege greşit: încă mai vrea să faceţi sex. 
Dar îl interesează şi cum te simţi tu şi cum decurge relaţia, 
deci va pune accent şi pe cei vrei tu, şi pe nevoile tale. Şi 
asta îţi doreşti, nu-i aşa? 

Este foarte simplu. 


Ştiu că o perioadă de 90 de zile poate părea mare, 
timp în care tu va trebui să fii foarte creativă pentru a 
rămâne incitantă. Aşa că am întocmit o listă cu lucrurile pe 
care le puteţi face împreună, tu şi partenerul tău, pentru a 
rămâne amândoi concentrați asupra relaţiei. 

1. Daţi-vă întâlnire în locuri prin care să vă 
descoperiţi unul altuia domeniile de interes; dacă lui îi 
place fotografia, mergeţi la o expoziţie la un muzeu local; 
dacă ţie îţi place să găteşti, faceţi împreună un curs de 
gătit. 

2. Fă un grătar şi invită-l pe iubitul tău la tine acasă 
pentru a-ţi cunoaşte familia şi prietenii; un tip de treabă nu 
ar trebui să aibă nicio problemă în a-i întâlni pe oamenii pe 
care îi iubeşti. 

3. Mergeţi împreună la biserică, să afli dacă este 
interesat de asta. 

4. Înscrieţi-vă la un curs de dans latino pentru a 
învăţa nişte mişcări noi - astfel, îţi vei da seama dacă îi 
place să înveţe lucruri noi şi-ţi vei da seama dacă el are, 
hmm! ritm. 

5. Mergeţi cu copiii la un picnic în parc; vezi dacă se 
înţelege cu ei. 

6. Mergeţi la concertele artiştilor voştri preferaţi. 

7. Uitaţi de griji şi petreceţi o seară jucând multe 
jocuri. 

8. Faceţi împreună nişte activităţi pentru prima dată: 
echitație, patinaj, bowling. 

9. Închiriaţi o decapotabilă şi plimbaţi-vă la 


întâmplare prin oraş; o să aveţi timp berechet să discutati. 

10. Faceţi voluntariat împreună - oferiţi-vă să gătiţi 
la o cantină sau să le citiţi copiilor orfani; poţi spune foarte 
multe despre un bărbat care se oferă să-i ajute pe ceilalţi. 

11. Găsiţi un loc liniştit de unde să puteţi privi 
apusul. 

12. Jucaţi diferite jocuri. 

13. Plimbaţi-vă pe sub cerul înstelat. 

14. Trimiteţi-vă emailuri îndrăzneţe ca să vă asiguraţi 
că, atunci când veţi face sex, va fi cu adevărat bine. 

15. Citiţi-vă unul altuia câte un pasaj din cărţile 
voastre preferate. 

16. Într-o seară, aduceţi cu voi filmele voastre 
preferate şi uitaţi-vă la ele. 

17. Mergeţi la un magazin de muzică şi ascultați 
melodiile favorite ale fiecăruia. 

18. Provocaţi-vă unul pe altul să faceţi ceva prostesc, 
cum ar fi construirea unui castel de nisip pe plajă sau 
jucarea unui joc pentru copii. 

19. Mergeţi la un spectacol de comedie; poţi învăţa 
foarte multe despre o persoană văzând ce anume i se pare 
interesant şi ce anume crede că este ofensator. 


12 
DACĂ-ŢI ÎNTÂLNEŞTE COPIII DUPĂ CE TU 
DECIZI CĂ EL ESTE ALESUL, ESTE PREA TÂRZIU 


Haide să lămurim un lucru. În momentul în care te 
abordează un bărbat, el nu vede nimic altceva decât ceea 
ce este în faţa lui, cum îţi stau blugii, cum îţi stă pe tocuri, 
cum arată buzele tale date cu gloss şi ochii tăi fardaţi. Nu-l 
interesează ce produse cosmetice foloseşti. Nu-l 
interesează unde locuieşti, cu cine ai mai fost, ce fel de 
maşină ai, cât câştigi şi cât cheltuieşti sau pe ce dai banii. 
Şi nici nu se gândeşte dacă ai copii şi ce-ar însemna asta 
pentru el, dacă ar avea o relaţie cu tine. De fapt, el vrea să 
te seducă şi-şi vede de treabă, nu se gândeşte la copii; el 
se gândeşte că veţi lua cina de vreo câteva ori, că poate 
veţi merge la un film sau la bowling şi că, în câteva zile, 
veţi ajunge într-o cameră cu un pat, dacă jocul merge bine, 
iar dacă te laşi greu, în câteva săptămâni. Copii? Te rog... 
Pe unii bărbaţi nu-i interesează deloc dacă ai sau nu copii. 
Tipul cu care doreşti să ai o relaţie nu va fi interesat de 
copiii tăi, aşa cum nu va fi interesat nici de culoarea 
lacului de unghii de la picioare. De fapt, dacă bărbatul 
urmăreşte doar un singur lucru - dacă nu vrea decât să se 
bucure de „prăjiturică” - nici n-are gând să-ți cunoască 
vreodată copiii. Şi după ce va obţine ceea ce voia, să fii 
sigură că va trece la altă femeie. 

Ai şanse mari să urmezi tradiţia mamelor singure în 
ceea ce priveşte întâlnirile cu bărbaţii, ţinându-l cât mai 
departe de familia ta - atât pentru că vrei să fii obiectivă în 
ceea ce priveşte relaţia, cât şi pentru că nu vrei să le 
prezinţi copiilor un bărbat decât dacă eşti sută la sută 
sigură că este o relaţie de lungă durată. Abia după ce te-ai 
convins de acest lucru, îl vei invita acasă să-ţi cunoască 
copiii. 

Să ne gândim puţin. 


Vreau să-ţi spun că priveşti situaţia dintr-o 
perspectivă total greşită. Nu poţi să te ataşezi emoţional 
de un bărbat şi să te angajezi verbal sau mai ales fizic faţă 
de el, şi apoi să-l duci acasă doar pentru a constata că nu-i 
plac copiii şi că micuţilor tăi nu le place de el. Te-ai chinuit 
să-l faci pe tipul respectiv să te creadă atrăgătoare, 
distractivă, interesantă, sălbatică şi dispusă să te joci la 
lumina lumânărilor şi, atunci când intraţi în sufragerie, 
tipul dă peste tot felul de jucării, în timp ce copiii tăi vor 
chipsuri, urlă în gura mare şi-ţi spun că cel mic trebuie 
schimbat. Doamnelor, asta nu e o situaţie prea plăcută. Ba 
chiar deloc. De fapt, această întâlnire este prea târzie, 
mult prea târzie. 

Vezi, un bărbat trebuie să ştie totul în legătură cu 
responsabilităţile lui şi asta încă de la început; dacă te 
vede pe tine în rolul de mamă, va încerca imediat să se 
imagineze în rolul de tată. Se va gândi dacă-şi permite să 
crească copiii respectivi, dacă va face faţă momentului în 
care veţi avea şi propriii voştri copii, dacă poate face 
animozităţilor atunci când cei mici vor afla despre el şi ce 
nevoi va trebui să le satisfacă înaintea alor lui - bărbatul 
va lua în discuţie toate aceste lucruri şi nu numai. Şi dacă 
tu îi ascunzi informaţii potenţiale în ceea ce priveşte viaţa 
pe care şi-o imaginează el lângă tine şi i le oferi atunci 
când nu se aşteaptă, bărbatul nu va reacţiona bine la 
situaţia respectivă. De fapt, va crede mai degrabă că a fost 
păcălit şi determinat să se implice într-o relaţie alături de 
o femeie care are cu totul alte obligaţii, responsabilităţi şi 
potenţiale standarde. (Observaţie: nu este suficient să-i 
spui că ai copii.) 

Pe de altă parte, cu cât aştepţi mai mult să-l prezinţi 
pe bărbat copiilor, cu atât el se va gândi că e ceva în 
neregulă cu ei - că îl ţii departe de copii dintr-un anumit 
motiv. Şi asta îl va face mai suspicios în ceea ce priveşte 
prima întâlnire dintre el şi copii, căreia îi va da o 
importanţă mai mare decât trebuie. Pentru Dumnezeu, va 


face cunoştinţă cu copiii, nu va lua masa la Casa Albă. 

Aşadar, pentru a evita toate astea, va trebui să-i 
vorbeşti din timp despre copii; dacă-i faci o prezentare 
relaxată şi naturală la începutul relaţiei, veţi avea ocazia 
să stabiliţi o legătură mai sănătoasă. În momentul în care 
vei începe să simţi ceva pentru el, ar trebui să meargă cu 
copiii în parc, la patinoar sau la o îngheţată. În cazul în 
care te întrebi dacă tipul respectiv este potrivit pentru 
tine, ai face bine să vezi dacă este potrivit şi pentru copii. 
Dă-i voie să te cunoască în mediul tău natural, în relaţia 
mamă-copil. Ar trebui să vadă cum îl hrăneşti cu cereale şi 
fructe pe cel mic, cum îi aranjezi părul fiicei de şapte ani, 
cum îi împătureşti hainele fiului de 10 ani şi cum îl susţii la 
meciuri pe băiatul tău de 15 ani. Bărbatul va fi atent la 
toate aceste lucruri pentru a-şi da seama ce fel de mamă 
eşti şi pentru a vedea dacă i-ar plăcea să fii şi mama 
copiilor lui. Doamnelor, acest lucru este foarte important, 
pentru că noi, bărbaţii, recunoaştem femeile care n-au 
stofă de mame, chiar dacă au tot ce le trebuie pentru a 
procrea. Aşa cum unele femei nu pot conduce o maşină, 
cum altele nu sunt bune la matematică, cum unele nu pot 
să gătească, unele femei nu sunt mame înnăscute. Şi un 
bărbat vrea să vadă dacă potenţiala mamă a copiilor lui 
poate fi bună, miloasă, creativă şi severă, dacă trebuie. El 
vrea să vadă că poţi face faţă unor situaţii fără să clachezi 
- că poţi face faţă stresului care vine odată cu mariajul şi 
familia - pentru că noi, bărbaţii, ştim că mariajul şi familia 
înseamnă stres. Deci noi suntem curioşi să vedem dacă te 
descurci să le pregăteşti copiilor cina, în timp ce îl ajuţi la 
teme pe unul dintre ei, îngrijindu-l pe altul care a avut 
gripă, ajutându-l pe celălalt să intre pe internet şi 
nelăsându-l să acceseze site-uri nepotrivite, şi toate astea 
în acelaşi timp, fără să te enervezi pe nimeni. 

Şi mai important, ar trebui să-l prezinţi pe partenerul 
tău copiilor pentru a-l vedea într-o postură paternă. Invită-l 
în casă şi prezintă-l copiilor, apoi stai la distanţă şi 


analizează-l; vei avea parte de cea mai sinceră reacţie din 
partea lui, dacă faci asta. Dacă el ştie câte ceva despre 
copii şi dacă îi plac, va fi capabil să înceapă şi să continue 
o conversaţie cu un copil de 6 ani; cea mai mare încercare, 
în ceea ce priveşte priceperea cuiva de a se descurca cu 
copiii, este dacă poate vorbi cu cei mici într-un fel 
interesat, astfel încât aceştia să-i şi răspundă. Dacă se 
blochează şi nu mai spune nimic - nu ştie ce să mai spună 
sau să întrebe - sunt şanse ca bărbatul să nu se descurce 
cu copiii. La fel, dacă se simte lipsit de apărare în faţa 
unor copii mici şi asta ar putea fi o problemă. Un bărbat 
care nu se poate descurca într-o astfel de situaţie - care nu 
are umor, nu dă dovadă de compasiune ori care nu se 
poate apăra în faţa unor copii mai neastâmpăraţi - are, 
probabil, şi el nişte probleme. Până la urmă, îţi doreşti ca 
potenţialul tău partener să se comporte ca un bărbat în 
relaţia cu copiii - să se descurce când copiii o iau razna şi 
au nevoie de cineva care să-i aducă pe calea cea dreaptă. 
Copiii respectă autoritatea. 

În funcţie de toate astea, îţi vei da seama, cu 
siguranţă, de foarte multe lucruri legate de partenerul tău 
şi de ce fel de tată ar putea fi. Dacă el se simte bine cu 
copiii, îi poate distra, dar îi poate şi sfătui şi te poate sfătui 
şi pe tine despre cum să le faci faţă, atunci bărbatul este 
un potenţial tată bun pentru copiii tăi. De asemenea, 
atunci când el te vede alături de copiii tăi - îngrijindu-i, 
hrănindu-i şi având grijă să aibă tot ce le trebuie, îi 
demonstrezi bărbatului nu numai că eşti o mamă bună 
pentru proprii tăi copii, dar şi că ai fi o mamă potrivită şi 
pentru copiii pe care el i-ar putea avea deja, cât şi pentru 
cei pe care i-aţi putea avea împreună. Bineînţeles că ar 
trebui să conteze şi ce simt copiii pentru bărbatul 
respectiv. Copiii au un simţ foarte dezvoltat, îşi dau seama 
dacă oamenii le vor binele sau răul; dacă sunt mici, nu au 
niciun fel de motiv să nu le placă o anumită persoană, mai 
ales dacă le prezinţi pe cineva drept „cutare, prietenul 


meu”, aşa cum le-ai face cunoştinţă cu orice prietenă de- 
ale tale. Dar trebuie să ştii, de asemenea, ca, dacă tatăl 
copilului face parte din viaţa lui, cel mic s-ar putea să nu 
fie foarte încântat de tipul cel nou - şi este normal. În 
acest caz, copilul nu va fi foarte dispus să se înţeleagă cu 
tipul cel nou. Dar asta nu trebuie să-l sperie pe bărbat. 
(Mai întâi, cum ar arăta un bărbat în toată firea speriat de 
un copil? Dacă fuge, lasă-l să se ducă.) Tipul cel nou s-ar 
putea să mai ridice din sprâncene, dacă cel mic îi tot face 
probleme, dacă îl calcă cu bicicleta, varsă pe el diverse 
chestii sau dacă-l loveşte acolo unde-l doare. Dar dacă 
bărbatul crede că meriţi, nu va renunţa aşa uşor şi va sta 
să vadă dacă cel mic este cu adevărat nebun sau dacă îl 
prinde numai în zilele sale proaste. Se va strădui şi mai 
mult să-l cucerească pe cel mic şi să vadă dacă se poate 
înţelege cu el. 

Cum stă treaba cu adolescenţii? Oh, bărbaţii nici 
măcar nu-i consideră o problemă; niciun bărbat nu-şi 
imaginează că va deveni prietenul cel mai bun al 
adolescentului. Uneori, nici chiar părinţii biologici nu-şi 
suportă odraslele adolescentine şi invers, aşa că sunt slabe 
şanse ca un bărbat necunoscut să aibă o relaţie foarte 
apropiată cu un adolescent temperamental. În ceea ce-i 
priveşte pe adolescenţi, aspectul pozitiv este că ei au 
tendinţa să se facă invizibili. În consecinţă, noul tău iubit 
se va putea concentra asupra relaţiei voastre fără a avea 
grija unui copil obraznic. Dar un bărbat care vrea cu 
adevărat să facă parte din viaţa ta va încerca să se implice 
şi în viaţa copiilor tăi adolescenţi, fără a se lăsa descurajat. 
Ştie că adolescenţii sunt nepoliticoşi, însă va încerca să-şi 
dea seama dacă un astfel de copil este aşa din naştere sau 
doar interpretează un rol. 

Noi, bărbaţii, înţelegem că simţi nevoia, în calitate de 
mamă, de a-ţi proteja copiii din punct de vedere emoţional, 
înţeleg şi reținerea ta în a-i lăsa să se ataşeze de cineva 
pentru care nu poţi garanta că nu va dispărea din viaţa lor 


şi nu le va frânge inima. De asemenea, înţelegem şi cât de 
important este pentru tine să nu pari iresponsabilă 
aducând tot felul de bărbaţi în casă. Ştim că asta ar viola 
toate regulile pe care ţi le-ai stabilit în legătură cu astfel 
de prezentări. Dar, Dumnezeule, eu nu-ţi spun să aduci 
acasă pe toată lumea, ci doar pe acel bărbat cu care crezi 
că ai putea avea o relaţie serioasă. Şi nu-ţi face griji dacă 
el se gândeşte că încerci să-l atragi în capcană sau că eşti 
în căutarea unui fraier care să repare ceea ce a stricat 
tatăl biologic al copiilor. Toate mamele singure de pe 
întreaga planetă sunt convinse, graţie instinctului lor 
natural de creştere şi de protejare a copiilor că nu este 
indicat să aducă acasă bărbaţi pe care abia i-au cunoscut. 
Dar, doamnelor, să vă spun un secret: exact asta se 
aşteaptă să credeţi bărbaţii care nu vor decât să vă 
seducă. Femeile trăiesc cu această frică, deoarece bărbaţii 
superficiali le-au păcălit şi le-au făcut să gândească astfel; 
atâta vreme cât voi continuaţi să credeţi asta, noi vom 
căuta să obţinem doar ceea ce vrem, fără alte obligaţii. 
Dacă îţi doreşti cu adevărat un bărbat bun în viaţa ta, 
dacă te-ai rugat la Dumnezeu să ai o familie, trebuie să pui 
punct acestei nebunii şi să să-l prezinţi pe bărbatul 
respectiv copiilor tăi pentru a-ţi putea da seama care este 
treaba cu el. Bărbaţii sinceri ştiu că o femeie cu copii intră 
într-o relaţie cu ei cu tot şi înţeleg că mamele au obligaţii 
mai întâi faţă de copii, mai ales dacă acest lucru le este 
comunicat bărbaţilor de la bun început. Spune-i direct 
pretendentului tău: „Nu vreau doar un partener pentru 
mine; încerc să am o relaţie cu un bărbat care va fi dispus 
să fie cap de familie”. Ştii ce înseamnă o astfel de 
declaraţie? Asta, drăguţo, este o condiţie de bază. Tocmai 
i-ai spus bărbatului într-o formă delicată, şi nu foarte 
subtilă, că singurul mod în care un bărbat va putea face 
parte din viaţa ta este acela de a accepta să facă parte şi 
din viaţa copiilor tăi. Un bărbat adevărat nu va fi deranjat 
de asta, pentru că l-ai înștiințat de la început că ai copii şi 


că nu-ţi vei pierde vremea cu el, dacă nu se va descurca cu 
copiii. Graţie acestei informaţii şi expunerii clare a 
solicitărilor personale; el fie o va lua la sănătoasa, fie va 
încerca să-şi dea seama ce are de făcut pentru ca lucrurile 
să evolueze. Nu te da bătută, invită-l la zoo sau acasă la 
tine pentru un grătar. Vezi ce spune, cum se comportă. 
Dacă-ţi zice: „Nu vreau să merg, trebuie să văd un meci de 
fotbal”, şi este sâmbătă, atunci îţi vei da seama care este 
situaţia. Probabil că omul respectiv nu este foarte potrivit 
pentru tine. De obicei, felul în care debutează o relaţie are 
mare legătură cu modul în care va evolua. Dacă bărbatul 
nu este interesat încă de la început de familia ta, ce te face 
să crezi că, după ce te vei culca cu el, se va ataşa subit de 
cei dragi ţie? Dar dacă bărbatul răspunde invitaţiei tale şi 
aduce şi un joc de Scrabble sau de Monopoly sau dacă vă 
invită, pe tine şi pe familia ta, să ieşiţi undeva, s-ar putea 
să fie o relaţie de lungă durată. 

Pentru acelea dintre voi care se gândesc numai la 
siguranţă, nu-ţi spun să aduci acasă un bărbat pe care de- 
abia îl cunoşti şi să-l laşi să stea nesupravegheat cu copiii. 
Desigur, când îţi intră în casă cineva puţin cunoscut, va 
trebui să fii mereu în preajmă pentru a vedea ce face. Fii 
realistă: niciun bărbat nu va abuza de copiii tăi în prezenţa 
ta. Şi, dacă îţi faci atât de multe griji în ceea ce priveşte 
aducerea acasă a unui bărbat, poţi opta pentru un loc 
public - un loc în care să fie multă lume care să poată 
observa ce se întâmplă în jur şi, eventual, să poată spune 
autorităţilor, în cel mai rău caz, ce s-a întâmplat, dacă 
bărbatul cu pricina trece limita bunului simţ. 

Pentru cele dintre voi care vă întâlniți cu bărbaţi care 
au copii, nu vă aşteptaţi ca aceştia să vă prezinte proprii 
copii de la început, pentru că s-ar putea ca mama lor să fie 
prin preajmă. Şi bărbatul nu vrea ca micuţii lui să se ducă 
la fosta nevastă şi să-i povestească despre „doamna 
drăguță” cu care a venit tata acasă; apoi, custodia trebuie 
rediscutată, pentru că mama copiilor nu-i poate permite 


unei străine să stea în preajma copiilor ei fără ca ea s-o fi 
supus unor teste în prealabil, mai ales dacă este vorba 
despre o femeie care are o relaţie cu fostul ei soţ. Aşadar, 
un bărbat care are copii dintr-o relaţie anterioară admite 
că trebuie să reducă întâlnirile dintre iubitele lui şi copii, 
dacă vrea să păstreze o oarecare linişte cu fosta lui soţie şi 
dacă vrea să-şi mai vadă copiii. Dacă nu eşti persoana pe 
care o vrea alături o perioadă lungă de timp, nu te va 
prezenta copiilor lui ştiind că nu merită să sufere atunci 
când copiii îi vor spune mamei lor că tata are o altă femeie. 
În mintea lui, a decis că nu eşti demnă de el. 

Dacă bărbatul îţi propune să-i întâlneşti copiii, fii 
sigură de următorul lucru: el a decis că merită să îndure 
greul în clipa în care fosta soţie va auzi de tine. 

Cum îşi va da el seama din ce categorie faci parte? 
De exemplu dacă, după a cincea întâlnire, el tot îţi spune: 
„Trebuie să ieşim duminică, pentru că în sâmbăta asta stau 
cu copiii şi e singura zi când pot fi lângă ei, aşa că...”, 
atunci el nu te vrea în preajma lor - îţi dă de înţeles că n- 
are poftă să îndure greutăţi din pricina prezenţei tale în 
viaţa lui. Dar dacă îţi spune ceva de genul: „Trebuie să-mi 
văd copiii sâmbăta asta, ce-ar fi să mergem împreună la 
circ sau în parc?”, atunci înseamnă că s-a gândit cum să se 
descurce mai târziu cu fosta soţie, iar acum nu vrea decât 
să fie cu tine şi cu copiii. 

Vrei să-ţi dai seama dacă bărbatul respectiv are sau 
nu potenţial de tată? Următoarea listă nu este bătută în 
cuie, dar, cu siguranţă, îţi va da de gândit în legătură cu 
lucrurile pe care ar trebui să le iei în considerare ca să-ţi 
dai seama dacă un anumit bărbat este potrivit pentru a fi 
tată sau dacă, dimpotrivă, ar trebui să iei copiii şi să fugiţi 
în direcţia opusă. 


ŞTII CĂ BĂRBATUL VA FI UN TATĂ BUN DACĂ; 
1. Îţi spune că-i plac copiii şi că îşi doreşte să aibă şi 


el unul într-o bună zi. 

2. Este interesat să-ţi cunoască copiii. 

3. Vine acasă cu cadouri pentru copii, desigur. (Dar, 
dacă aduce un cadou pentru copii, şi apoi dispare pentru 
câteva ore, este o problemă.) 

4. Le arată copiilor că o respectă şi că o place (chiar 
o iubeşte) sincer pe mama lor. 

5. Stabileşte o întâlnire cu tine şi cu copiii. 

6. Merge cu tine şi cu copiii la biserică. 

7. Are un serviciu bun şi o experienţă profesională 
relevantă. 

8. Este bun cu mama lui şi vorbeşte des cu ea (genul 
„băiatul mamei” este exclus, totuşi). 

9. Nepoţii lui petrec mult timp cu el. 

10. Are fraţi mai mici pe care i-a ajutat să răzbată în 
viaţă. 

11. Are un animal de casă de care are mare grijă. 

12. Ţine curat în casă şi ştie să gătească ceva de 
mâncare. 

13. Este pregătit din punct de vedere financiar să 
aibă grijă de tine şi de copiii tăi sau intenţionează să aibă o 
siguranţă materială. 

14. Poate şi este dispus să-l liniştească pe copilul tău 
atunci când acesta se loveşte. (Dacă se sperie foarte tare 
când vede sânge, ar putea fi o problemă, mai ales dacă ţi-a 
zis deja că e doctor.) 

15. Nu leşină când vede scutece folosite. 

16. Se hârjoneşte cu copiii şi intră în jocul lor. (Cu 
toate acestea, nu cred că vrei să-l vezi că e foarte încântat 
jucându-se cu păpuşile.) 

17. Nu-şi iese din minţi când cineva îi pătează maşina 
cu mâncare sau băutură ori murdăreşte tapiseria maşinii. 
Asta arată că nu are probleme cu copiii care fac dezordine 
(pentru că nimic nu-ţi poate distruge maşina aşa cum o pot 


face copiii). 

18. Ştie să joace un joc cu copilul tău şi chiar îl lasă 
să câştige, (Dacă se joacă cu un copil de 8 ani pe care-l 
bate şi căruia îi strigă: „Fraierule!” nu înseamnă 
nicidecum că are potenţial de tată.) 

19. Este dispus şi capabil să vă înveţe pe tine şi pe 
copil un sport nou, un joc nou, fapt ce arată că are 
răbdare. 

20. Este dispus să meargă la reuniuni de familie cu 
tine şi cu copiii - chiar şi după ce a auzit poveştile voastre 
despre mătuşa cea nebună. 

21. Se interesează de modul în care se descurcă 
copilul tău la şcoală şi îl încurajează să înveţe, dar îl şi 
ajută. 

22. Se dovedeşte devotat copiilor, dar şi ferm cu ei 
(asta nu înseamnă că trebuie să-i bată cu cureaua, oricât 
de obraznici ar fi). 

23. Ştie să ierte, chiar şi atunci când copiii fac ceva 
ce pare de neiertat. 


13 
FEMEILE PUTERNICE, INDEPENDENTE ŞI 
SINGURE 


Lumea, fără femei, ar arăta cam aşa: 

Noi, bărbaţii, nu ne-am mai spăla sau bărbieri. 

N-am mai munci. 

Am avea puţine haine: câteva pulovere, tricouri şi 
şosete - poate şi nişte adidaşi, dacă am fi nevoiţi să ieşim 
afară din casă. 

Cu siguranţă, nu am mai avea nevoie de veselă, de 
legume sau de multă mâncare - ne-ar ajunge una-două 
farfurii de unică folosinţă, nişte hrană rece, pizza şi bere. 

Mobila din casă ar fi minimală: am avea un fotoliu, un 
frigider, un televizor foarte mare şi, desigur, o 
telecomandă. 

Am avea doar două canale în memoria televizorului, 
ambele de sport. Şi nu ar trebui să mai mergem în vacanţă, 
am merge doar la Las Vegas. Acolo se află tot ce ne 
trebuie: putem juca jocuri de noroc, putem fuma trabucuri, 
putem mânca friptură, putem juca golf şi putem merge la 
clubul de striptis, fără să mai fie nevoie de mottoul acela: 
„Ce se întâmplă în Vegas rămâne în Vegas”, pentru că, 
oricum, bărbaţii între ei n-ar sta sa sporovăiască despre ce 
au făcut. 

Ceea ce vreau să spun este că bărbaţii sunt nişte 
creaturi foarte simple, şi sunt înclinați să facă lucruri la fel 
de simple, dacă n-ar exista femeile în viaţa lor. Până la 
urmă, femeile se descurcă de minune: lucrează toată ziua 
într-un loc, apoi vin acasă, sunt mame şi soţii, precum şi 
sprijin pentru oricine; cresc copii (majoritatea fac asta fără 
ajutorul bărbaţilor cu care i-au conceput); iau majoritatea 
deciziilor dintr-o gospodărie; ocupă  poziţii-cheie în 
corporaţii şi aduc bani frumoşi acasă (unele aduc chiar mai 
mulţi decât bărbaţii cu care trăiesc); excelează la facultate, 


unde îi întrec numeric pe bărbaţi; susţin bisericile şi educă 
copiii în sistemul de învăţământ, hrănind şi protejând 
trupurile şi minţile noastre, ale bărbaţilor. Noi apreciem 
foarte mult toate aceste lucruri, mai mult decât vei şti tu 
vreodată (şi asta poate pentru că, uneori, bărbaţii sunt 
puţin prea mândri ca să recunoască toate eforturile 
femeilor). 

Cu toate acestea, după mintea unui bărbat, femeile 
nu au puterea de a se descurca în viaţă. Din punctul nostru 
de vedere, puterea ta este alta şi vine dintr-un lucru 
simplu: tu eşti femeie şi bărbatul va face tot ceea cee 
omeneşte posibil să te impresioneze, pentru ca, în cele din 
urmă, să poată fi cu tine. Femeia este motivul pentru care 
se trezeşte el în fiecare dimineaţă. Bărbaţii luptă, muncesc 
şi îşi dau în brânci datorită femeilor. Conduc maşini 
şmechere datorită femeilor. Se îmbracă frumos, se 
parfumează, se tund şi se străduiesc să arate cât mai 
îngrijit pentru ele. Şi fac toate acestea pentru că, cu cât se 
străduiesc mai tare, cu atât le cuceresc mai mult. 

Pentru noi, voi sunteţi marele premiu. 

Poate că îţi va fi greu să accepţi ceea ce îţi voi spune 
şi poate că unele femei se vor simţi chiar jignite, dar 
trebuie să zic următorul lucru în numele adevărului şi al 
dragostei răbdătoare pentru sexul opus; undeva, pe drum, 
femeile pierd asta din vedere. Poate parţial şi din cauză că 
noi, bărbaţii, jucând atât de multe roluri şi recurgând la 
atâtea trucuri - pur şi simplu, facem atât de multe greşeli 
în încercarea noastră de a cuceri femeile - v-am convins că 
nu sunteţi importante pentru noi. Poate că are legătură şi 
cu modul în care sunt educate femeile în prezent - voi aţi 
fost încurajate de mamele, mătuşile şi bunicile voastre să 
aveţi locuri de muncă bune şi să fiţi independente, 
indiferent de preţ, chiar dacă asta înseamnă să renunţaţi la 
a avea o relaţie stabilă. Sau poate că aţi fost toate hărţuite 
de obsesia constantă a mass-mediei pentru perfecţiune, în 
care vi se spune mereu, încă de pe copertele revistelor, 


până la spectacolele de televiziune, la reclame şi bloguri, 
să vă operati, să vă aranjaţi şi să arătaţi ca Halle Berry sau 
ca Beyonce, dacă vreţi să atrageţi un bărbat bun, fiind 
toate conştiente, de altfel, că aveţi o frumuseţe personală 
şi că numai Halle poate să arate ca Halle sau Beyonce ca 
Beyonce. 

Oricare ar fi situaţia, noi, bărbaţii, nu mai putem 
relaţiona cu acea parte specială din tine care este esenţa 
femeii - cu acel lucru care vă face foarte frumoase în ochii 
noştri şi care pe noi ne face să ne simţim mai bărbaţi. Aşa 
cum ţi-am explicat deja - cele trei moduri prin care un 
bărbat îţi arată că te iubeşte sunt munca, asigurarea 
traiului şi protejarea. Asta înseamnă că, dacă tu ai deja 
banii tăi, maşina ta, casa ta, un pistol, un sistem de 
alarmă, un câine de pază, nu mai există niciun motiv 
pentru care să mai stea un bărbat în preajma ta. De ce ai 
mai avea nevoie de mine dacă ai deja toate aceste lucruri? 

Nu mă înţelege greşit. Pe noi nu ne deranjează că tu 
te descurci singură din toate punctele de vedere - poţi 
avea casa, banii şi maşina ta. Poţi avea un sistem de 
alarmă, un câine şi un pistol, de asemenea. Dar, dacă 
bărbatul care îţi face curte nu-şi poate demonstra 
abilitatea de a-ţi oferi lucruri sau de a te proteja, atunci 
cum ar putea el să-şi declare dragostea în faţa unei femei 
care nu l-a lăsat să se simtă bărbat? Lucrurile pe care le-ai 
dobândit din punct de vedere financiar şi în urma educaţiei 
nu vor putea fi niciodată mai importante decât faptul de a 
avea o relaţie cu un bărbat. ADN-ul lui nu-i va permite 
niciodată să accepte aşa ceva. Cu alte cuvinte, noi 
apreciem femeile care ne tratează ca pe nişte bărbaţi, 
spunându-ne că au nevoie de noi. Pentru noi, nevoia de a 
simţi că aveţi nevoie de noi este foarte importantă; trebuie 
să simţim că aveţi nevoie de noi pentru a putea să ne 
împlinim ca bărbaţi. 

Desigur, am auzit multe femei spunând: „N-am de 
gând să mă minimalizez pe mine pentru a-l face pe el să se 


simtă bărbat - dacă nu poate face faţă banilor şi succesului 
meu, atunci nu-mi poate face faţă nici mie!” Noi înţelegem 
femeile puternice şi le putem face faţă. De fapt, noi suntem 
produsul unor femei puternice, al unor femei care se 
descurcă în viaţă. Nu este niciun secret că voi ne lăsaţi pe 
noi să credem că suntem cocoşii în casă, dar că, de fapt, 
voi sunteţi cele care luaţi toate deciziile-cheie legate de 
casă şi de copii. Nu este un secret pentru noi că, indiferent 
cine aduce cei mai mulţi bani acasă, voi sunteţi cele care îi 
drămuiţi şi ştiţi pe ce şi cât trebuie să cheltuiţi. Nu este 
niciun secret că, atunci când ne certăm, poate că noi ne 
comportăm ca şi cum am avea dreptate, ştiind că, în cele 
din urmă, dacă vrem să facem pace, trebuie să procedăm 
ca voi. Ne simţim în regulă cu toate acestea. Dar dacă voi 
spuneţi astfel de lucruri fără să ţineţi cont de faptul că, 
măcar aparent, noi suntem capul familiei sau credeţi că 
egoul nostru se limitează doar la maşini scumpe, atunci nu 
vrem să avem de-a face cu voi. În mintea noastră, dacă voi 
aveţi banii voştri, nu mai aveţi nevoie şi de-ai noştri. Dacă 
ştiţi karate şi puteţi bate pe oricine, nu mai aveţi nevoie de 
protecţia noastră. Şi dacă nu puteţi accepta două dintre 
aspectele esenţiale care ne fac bărbaţi - asigurarea 
traiului şi protejarea voastră - atunci nu vă vom declara 
dragostea noastră. Nu-i vom spune femeii: „Sunt bărbatul 
tău”, dacă ea nu ne lasă să ne împlinim ca bărbaţi. Ce se 
va întâmpla în cele din urmă? Ne vom culca cu femeia 
respectivă şi vom trece la următoarea. 

Este dureros, dar ăsta-i adevărul. 

Când eram tânăr, mă aflam într-o relaţie cu o femeie 
pe care credeam că o iubesc. Renunţasem la facultate şi 
aveam mai multe joburi, încercând să-mi găsesc drumul în 
calitate de comediant. Ea mă ajuta enorm; eu mă luptam şi 
ea ne susţinea financiar pe amândoi, recunosc, dar mă 
gândeam că pot compensa lipsa mea de bani făcând tot ce 
puteam prin jurul casei - tot ceea ce era necesar pentru a 
ţine casa în ordine. Vezi, asta înseamnă să fii într-o relaţie 


serioasă - să găseşti acel echilibru, chiar şi în mijlocul 
furtunii. Şi furtuna vine mereu. Toate acele jurăminte pe 
care trebuie să le rosteşti la nuntă nu sunt în van; preotul 
şi cei căsătoriţi ştiu ce te aşteaptă. La bine şi la greu? O să 
vină şi greul. În boală şi în sănătate? Unii se vor îmbolnăvi. 
În sărăcie şi în bogăţie? Unii ar putea ajunge faliţi. 
Vremurile grele vor veni cu siguranţă. Întrebarea este: 
cum le vei face faţă? 

Aşa i s-a întâmplat şi unui prieten de-ai mei într-o 
anumită zi când s-a dus la magazin. Soţia lui punea în 
cărucior toate cele necesare pentru casă, carnea, 
legumele, fructele, băuturile etc. Şi apoi s-au dus după 
sucul de ananas. Dar, înainte de a trece mai departe, 
trebuie să ştii un lucru despre prietenul meu. El iubeşte la 
nebunie sucul de ananas. Friptura şi sucul de ananas - nu 
pot spune care îi place mai mult. Şi când s-au dus la raft, 
primul lucru pe care a pus el mâna când făceau 
cumpărături a fost sucul de ananas. Instinct - a luat o 
sticlă şi a pus-o în coş. Ea era întoarsă cu spatele când ela 
făcut asta, dar, când s-a întors şi a văzut sucul de ananas 
aşezat pe grămada de cumpărături, a sărit ca arsă şi a 
spus: „Asta ce mai e?” 

„Suc de ananas”, a răspuns el. 

„Şi cine l-a pus în coş?”, a întrebau ea. 

„Cum cine, eu!”, a spus el, puţin nedumerit. Cine 
altcineva ar fi putut face asta?” 

„Tu”, a spus ea, „nu ai niciun ban”. 

Şi apoi ea a făcut ceva de neimaginat: a luat sticla 
aceea de suc şi a scăpat-o intenţionat pe jos; sticla s-a 
spart cu zgomot în mii de bucăţi amestecate cu suc, la 
doar câţiva centimetri distanţă de picioarele lor. Ea a 
admirat dezastrul, i-a aruncat şi lui o privire sugestivă şi 
apoi a plecat de acolo cu tot cu coş, lăsându-i singur. 

El a ieşit din magazin şi a aşteptat-o; când a ieşit şi 
ea, în final, el a încărcat produsele în maşină cu lacrimi în 


ochi. Nu-ţi poţi imagina cât de rănit era. Ştia că nu are 
niciun ban, dar tot ceea ce voia era o nenorocită de sticlă 
de suc de ananas şi, într-o singură clipă, femeia de lângă el 
i-a aruncat în faţă faptul că nu-l considera un bărbat. 
Pentru ea, a fost important în acel moment să demonstreze 
ceea ce el ştia deja - că nu-şi îndeplinea rolul de susţinător 
financiar al familiei. Nu spun că ea nu avea dreptul să aibă 
un bărbat care să-şi poarte singur de grijă. Dar, dacă ea l- 
ar fi cunoscut - şi ar fi cunoscut şi bărbaţii, în genere - ar 
fi înţeles că, făcându-l să se simtă mai puţin bărbat, n-ar fi 
obţinut ceea ce-i trebuia şi ceea ce voia de la un bărbat. 
Faptele ei n-ar fi făcut altceva decât să-l îndepărteze. 

La puţin timp după asta, el a plecat. 

Şi cam asta este reacţia la care poţi să te aştepţi din 
partea bărbaţilor în situaţii similare, când o femeie câştigă 
mai mult decât partenerul ei şi îi reproşează asta. Te 
întrebi dacă va fi intimidat de banii şi de succesul tău? 
Bineînţeles. Pentru că tu pui stăpânire pe rolul de bărbat - 
acela de a te întreţine. Asta aşteaptă societatea de la el, şi 
chiar şi tu, adică să fie capabil să te ia cu el şi să aibă grijă 
de tine. Desigur, atunci când un bărbat este tânăr şi nu 
ştie ce să facă, este ocupat cu realizarea tuturor celorlalte 
lucruri care crede că îl fac bărbat: să se întâlnească cu 
foarte multe femei, să-şi cheltuiască neîncetat banii pe 
lucruri de care nu are nevoie şi pe care nici nu şi le 
permite, să inspire putere prin fizic, nu prin gândire. Dar 
majoritatea dintre noi ies din situaţia asta la un moment 
dat şi, în acel moment, ne dăm seama că un bărbat 
adevărat trebuie să aibă ce să le ofere celor pe care-i 
iubeşte. Chiar şi un deţinut aflat după gratii îţi va spune: 
„Primul lucru pe care-l voi face după ce voi ieşi de aici va fi 
să-mi iau un job şi să am grijă de familia mea - asta e tot 
ce vreau să fac”. Majoritatea bărbaţilor ajung să-şi dea 
seama de asta. Unii bărbaţi rămân ignoranti toată viaţa şi 
mor aşa, singuri. Dar pentru cea mai mare parte dintre 
bărbaţi, atunci când suntem în preajma altora ca noi şi 


încercăm să ne validăm bărbăţia, nu facem asta prin 
afişarea numărului de femei pe care le-am avut, ci prin 
afişarea oamenilor de care avem grijă. 

Suntem antrenați să-ţi oferim ceea ce-ţi trebuie şi tu 
eşti educată să cauţi asta la noi. În momentul în care 
această ordine a lucrurilor nu mai este respectată, nu mai 
are loc nici sincronizarea. Dacă femeia are prostul obicei 
de a-i reproşa în faţă unui bărbat defectele lui, atunci el 
are o problemă de o cu totul altă magnitudine. El se va 
lupta cu ideea că nu-i poate oferi siguranţă şi ea va simţi 
că egoul lui stă în calea fericirii ei. Şi toată lumea 
implicată în relaţie se va simţi îngrozitor. 

Deci cum ieşi din situaţia aceasta? 

Nu renunţa la banii, la jobul, la educaţia ta sau la 
mândria şi demnitatea care vin odată cu toate astea. 

Comportă-te ca o doamnă. 

Oo, parcă vă aud pe toate cum scrâşniţi din dinţi - se 
aude aşa de tare, ca sirena poliţiei - şi parcă vă văd cum 
ridicaţi din sprâncene. Dar chiar dacă tu, ca femeie, devii 
nervoasă şi deranjată de ceea ce îţi voi spune, asta nu va 
schimba faptul că bărbaţii, indiferent de statutul lor 
financiar, social, de istoria lor, vor ca femeile să-i lase să 
aibă grijă de ele. Voi, femeile neîncrezătoare, n-aveţi decât 
să faceţi ce vreţi, puteţi să nu luaţi seama la ceea ce v-am 
spus, dacă asta doriţi, dar femeile care acceptă să fie 
protejate de bărbaţi vor avea de câştigat uneori. Prin 
urmare, vrei sau nu să trăieşti alături de un bărbat? 

Fă ce vrei. 

Ştiu că eşti destul de puternică să muţi televizorul. 
Dar ar trebui să-l laşi pe el s-o facă; spune-i că este prea 
greu pentru tine - asta este o muncă de bărbaţi. 

Da, ai dreptate - nu este nimic în neregulă cu braţul 
tău şi eşti perfect capabilă să-ţi deschizi singură portiera 
de la maşină. Dar, la naiba!, când mergi undeva cu un 
bărbat, lasă-l să te trateze ca pe o doamnă şi să-ţi deschidă 


portiera maşinii. Dacă n-o deschide automat, stai lângă 
maşină şi nu te urca până ce el nu-ţi deschide portiera. 
Este treaba lui. 

Ştiu că ai suficienţi bani pentru a-ţi plăti consumaţia. 
Dar stai liniştită şi lasă-l pe el să achite. Asta trebuie să 
facă bărbatul atunci când iese cu o femeie. 

Da, eşti independentă şi n-ai nevoie să-ţi ducă nimeni 
gunoiul, să-ţi agaţe tablourile pe perete sau să se ducă la 
magazin să ia cele necesare pentru a-ţi repara chiuveta. 
Dar crede-mă: dacă te prefaci că habar n-ai ce trebuie 
făcut sau că n-ai puterea să faci ceea ce trebuie, bărbatul 
tău se va ocupa imediat de problemă - chiar zâmbind, dacă 
mai şi adaugi: „lubitule, îţi mulţumesc foarte mult că faci 
asta pentru mine. Nu ştiu ce m-aş face fără tine”. 

Vezi tu, foarte mulţi bărbaţi s-ar comporta mai bine 
dacă li s-ar cere să fie, ei bine! bărbaţi. Trăim într-o 
perioadă în care femeile au preluat rolurile bărbaţilor din 
necesitate, recunosc asta. Dar, la un moment dat, ori va 
trebui să accepţi că eşti o femeie puternică în toate şi 
singură, ori va trebui să mai laşi de la tine şi să te 
comporţi ca o femeie. Femeile joacă diferite roluri tot 
timpul - de ce, când e vorba de aceste aspecte, nu eşti 
dispusă să joci şi acest rol, mai ales ştiind că vei obţine 
ceea ce vrei şi ce ai nevoie? Pe termen lung, dacă te 
comporţi ca o femeie, poţi fi mai relaxată. De ce nu te 
foloseşti de această oportunitate pentru a te relaxa? In 
realitate, să ştii că nu e greu deloc, că nu te omoară şi că, 
indiferent de ceea ce ai nevoie, el va sări să te ajute, dacă 
îi arăţi puţină apreciere. 

O să-ţi povestesc un episod dintre mine şi soţia mea: 
în cazul nostru, nu trece zi de la Dumnezeu fără să ne 
complimentăm unul pe altul de câteva ori. Recent, într-o 
anumită zi, când mi-a lăsat mie în grijă copiii, căci ea avea 
nişte treabă, a văzut că eram obosit tot alergând după 
copii. Nu fac asta foarte des, ce-i drept. Adică pot să fac 


asta, dar este obositor. Dar când Marjorie a intrat în 
cameră şi a văzut ce privire disperată aveam, ea a 
manipulat foarte drăguţ situaţia în favoarea mea şi mi-a 
spus: „Steve, îţi mulţumesc foarte mult că ai grijă de copii 
- eşti un tată extraordinar”. Nu pot să-ţi spun cât de bine 
m-a făcut să mă simt. A rostit acele cuvinte frumoase exact 
atunci când aveam mai multă nevoie de ele, asigurându-se 
în continuare că cei mici îşi vor vedea de ale lor şi că n-o 
vor încurca în timp ce îşi făcea treaba. Dacă n-ar fi rostit 
acel compliment, nu mi-ar fi convenit să stau cu copiii 
toată ziua, când erau atât de multe lucruri de făcut, atâtea 
lucruri pe care aş fi vrut să le fac. Vezi tu, graţie acelui 
compliment am realizat de ce eram în joc şi, mai ales, de 
ce era Marjorie în echipă. 

Să apreciezi un bărbat, nu să-i subminezi încrederea 
în propriile forţe, este cea mai bună metodă de a scoate tot 
ce are mai bun în el. Şi cel mai bun mod de a-i arăta 
aprecierea este să te comporti ca o femeie, lăsându-l să fie 
bărbat. 

Totodată, sunt convins că faptul de a fi cu adevărat 
femeie aproape că a devenit o formă de artă dispărută, din 
care fiecare femeie poate învăţa câte o lecţie. Aşa că mi- 
am luat libertatea de a vă arăta cum să fiţi femei în unele 
dintre cele mai importante situaţii în care te găseşti când 
eşti alături de un bărbat. lţi garantez că, dacă este vorba 
de un bărbat pe cinste, va muşca momeala. 


__ CUM SĂ TE COMPORŢI CA O FEMEIE LA 
INTALNIRE 


Nu-i spune unde ai vrea să vă vedeţi - spune-i ce fel 
de mâncare şi de atmosferă îţi plac şi apoi lasă-l pe el să 
găsească un local care crede că ar fi pe gustul tău. 

Nu-i spune că iei maşina - lasă-l pe el să vină să te ia. 

Nu-i lăsa impresia că vrei să plătiți nemţeşte - lasă-l 


pe el să plătească. 

Nu-l invita la o cană de ceai, cafea etc., seara, când 
te conduce acasă - sărută-l de noapte bună şi lasă-l să-şi 
dea seama ce trebuie să facă ca să merite „prăjiturica” (nu 
uita de cele 90 de zile de probă). 


CUM SĂ TE COMPORŢI CA O FEMEIE ACASĂ 


Nu încerca să repari Chiuveta, maşina, vasul de 
toaletă sau orice altceva - lasă-l pe el să facă asta. 

Nu duce gunoiul, nu vopsi pereții şi nu tunde iarba - 
acestea sunt treburi de bărbat. 

Nu ridica nimic greu - el s-a născut puternic şi poate 
ridica paturi/televizoare/biblioteci etc. 

Nu-ţi fie frică să găteşti din când în când - bucătăria 
este un loc plăcut pentru amândoi. 

Nu te îmbrăca în tricou chiar în fiecare seară când te 
culci - nu uita de lenjeria sexy. 


14 
CUM SĂ OBŢII INELUL 


Bărbatul tău ştie ce vrei: angajamentul final - inelul. 

De asemenea, ştie şi de ce are el nevoie de tine. 

Totul pare simplu: mai trebuie doar să te ducă la un 
bijutier, să aleagă un inel drăguţ cu diamant şi apoi să se 
aşeze în genunchi în faţa ta şi să te ceară în căsătorie sau 
să născocească o scenă romantică, aşa cum vezi prin filme. 


Dar cererea tot întârzie. 

Şi, după felul în care se comportă bărbatul tău, se 
pare că n-o să te ceară prea curând... 

Prin urmare, aştepţi. Şi aştepţi. Şi iar aştepţi. 

Multe femei trec prin aşa ceva - este vorba de iubite 


care depun eforturi serioase nu numai pentru că-şi iubesc 
bărbaţii, ci şi pentru că vor să le demonstreze că ele sunt 
alesele. Toată lumea ştie cum îi poţi dovedi că tu eşti 
aleasa: făcând pentru el toate lucrurile pe care le-ar face o 
soţie - susţine-l emoţional, fii loială, depune efort în 
dormitor, spune-i des că îl iubeşti şi, de asemenea, arată-i 
acest lucru. Poate ar trebui să locuieşti cu el. Să aveţi copii 
împreună. Apropie-te foarte mult de mama, de surorile lui 
şi de prietenii lui. De fapt, tu îi oferi tot ce are nevoie şi tot 
ce vrea. 

la seama la această scrisoare pe care am primit-o la 
rubrica Strawberry Letter din partea unei ascultătoare 
care s-a autointitulat „Ceasul biologic care ticăie”. O 
femeie singură, de 31 de ani, o femeie fără copii, care are 
de 3 ani o relaţie în care spune că simte că e doar o 
distracţie. 

Îmi spune că mă iubeşte şi că vrea să avem copii 
împreună. Ceasul meu biologic ticăie nebuneşte şi în 
ultimul an am încercat să facem un copil, fără succes (cred 
că ăsta e un semn). Problema este că el spune că nu vrea 
să îşi ia angajamente sau să se căsătorească, pentru că nu 
vrea să dea socoteală nimănui. De când îl ştiu, am încercat 
să-i demonstrez că nu sunt ca celelalte femei cu care s-a 
mai întâlnit. Am fost alături de el atunci când s-a rănit, 
când şi-a dat demisia, când a murit tatăl lui şi când a fost 
şomer. 

L-am încurajat şi l-am susţinut financiar şi emoţional. 
Am aşteptat şi am persistat în această situaţie, sperând că 
se va căsători cu mine pentru că nu cred că voi mai găsi pe 
nimeni care să vrea să facă un copil cu mine. Sunt nebună 
pentru că îl aştept? Ar trebui să renunţ la el? 

Această femeie şi toate celelalte aflate în situaţii 
similare nu pot înţelege de ce, după toate eforturile 
depuse, bărbatul nu le oferă singurul lucru de care au 
nevoie şi pe care-l vor. Ei bine, hai să te luminez. Bărbatul 


nu te-a cerut în căsătorie din cauza unuia sau mai multora 
din următoarele motive: (1) este însurat cu altcineva; (2) 
nu eşti cea pe care o doreşte; plus adevăratul motiv pe 
care nu vrei să-l auzi: (3) nu i-ai cerut să se căsătorească 
cu tine şi să stabiliţi o dată. 

De fapt, ştiu câţiva bărbaţi ale căror partenere se află 
de-a dreptul într-o astfel de situaţie. Unul dintre cazurile 
demne de povestit este al unui bărbat şi al unei femei care 
au ieşit împreună timp de un an, după care ea a rămas 
însărcinată. Spre binele ei, ca mamă singură (mai avea un 
fiu dintr-o relaţie anterioară), ştia că nu vrea să aibă un al 
doilea copil cu un bărbat care n-ar fi fost alături de ea să 
crească împreună copilul, aşa că i-a spus simplu: „Sunt 
dispusă să fac acest copil, dacă eşti dispus să fii un tată 
adevărat - nu din când, în când, o dată pe săptămână sau 
când ai chef”. Şi, aflat în situaţia de a o pierde şi pe ea, şi 
pe copil, bărbatul a luat atitudine: a fost de acord să fie 
alături de copilul lui, şi-a vândut apartamentul şi s-a mutat 
cu prietena lui, în aşteptarea naşterii copilului. 

Ea s-a gândit că, imediat după naşterea copilului, 
trebuia să vină şi cererea în căsătorie, să primească inelul 
şi să facă nunta. Spre binele ei, iubitul chiar i-a oferit un 
inel. Doar că ea îl poartă deja şi, cu toate că a sperat, a 
aşteptat şi s-a rugat pentru stabilirea datei nunţii, cei doi 
au la fel de puţine şanse de a merge împreună la altar ca 
în ziua în care s-a născut copilul lor. Stau în aceeaşi casă. 
Impart între ei responsabilităţile de părinte. Impart 
cheltuielile pentru facturi, timpul petrecut la TV, 
cheltuielile maşinii, contribuţiile la biserică şi, cu 
siguranţă, patul. Dar nu au acelaşi nume de familie şi 
niciun certificat de căsătorie. 

Ea nu poate înţelege de ce se joacă el de-a căsătoria, 
în loc să formeze oficial o familie împreună. El simte că are 
deja o familie şi că nu trebuie să meargă mai departe şi să 
obţină mai mult decât atât. 


Şi aceasta este dilema. 

Vezi tu, pentru unii bărbaţi mariajul intră în aceeaşi 
categorie cu mâncatul legumelor: ştii că ar trebui să faci 
asta, dar nu vrei cu adevărat s-o faci, pentru că, ei bine! 
burgerul cu cartofi prăjiţi, plin de grăsime şi suculent este 
mult mai satisfăcător. V-am spus de foarte multe ori, pe 
parcursul acestei cărţi, că noi, bărbaţii, suntem nişte 
creaturi foarte simple şi că, dacă n-ar fi femeile, noi ne-am 
risipi banii pe lucruri care-ţi iau ochii, ne-am petrece 
timpul uitându-ne doar la sport şi la femei care fac striptis 
şi nici n-ar trebui să facem curat în casă, să ne îmbrăcăm 
frumos sau să facem cine ştie ce în afară de a juca jocuri 
video. Noi am fi fericiţi să trăim aşa - acest stil de viaţă ne- 
ar face să ne simţim mereu tineri şi lipsiţi de griji. 
Căsătoria nu. Responsabilitatea şi căsătoria nu implică 
lipsă de griji şi nu ne arde de aşa ceva până când nu ne 
plictisim de toate jocurile şi nu ne dăm seama că trebuie să 
fim maturi sau până când ceva sau cineva ne face să ne 
maturizăm. 

Esenţialul este că, pentru bărbaţi, este destul de 
evident faptul că femeile îşi doresc să se căsătorească - şi 
asta în ciuda independenţei voastre, a statisticilor care 
spun că jumătate dintre căsătoriile din America sfârşesc 
prin divorţ, în ciuda timpului, a muncii, a sudorii şi a 
lacrimilor pe care va trebui să le investeşti într-o relaţie 
imperfectă. Pentru că, voi, femeile, nu încetaţi să credeţi în 
poveşti cu feţi-frumoşi. 

În privinţa bărbaţilor, este clar că vor renunţa cu 
greu la diverse lucruri pentru a merge la altar - doar ca să 
rămâneţi în situaţia respectivă. Crede-mă, bărbaţii fac 
totul cu un scop. Totuşi, de ce un bărbat este împreună cu 
tine de o perioadă lungă de timp, se mută cu tine sau îţi 
oferă un inel, dar tot amână să stabilească data nunţii? El 
face asta ca să te ţină numai pentru el. Te vrea numai 
pentru el. 


Să fie clar: unicul motiv pentru care un bărbat scapă 
fără un angajament pe termen lung sau amână să fixeze 
data nunţii este că femeia lui nu i-a cerut să stabilească o 
dată: ea stă acolo prosteşte, permițându-i bărbatului să 
dicteze când este ea pregătită să-i devină soţie, chiar dacă 
ea s-a culcat s-a culcat cu bărbatul respectiv, şi-a anulat 
orice alte perspective de mariaj şi, în unele cazuri, chiar s- 
a mutat cu el şi au şi copii împreună. 

Nu pot fi diplomat în această situaţie. 

Asta-i o prostie crasă. 

Încearcă să gândeşti ca un bărbat: dacă el este 
dispus să fie iubitul tău de mult timp, să trăiască cu tine, 
să fie un tată implicat sau să-ţi dea un inel, el - tehnic 
vorbind - deja s-a scos din „galantar”. Nu poate veni cu 
iubitele acasă. Nu-şi poate suna iubitele de acasă. Nu 
poate pleca să se întâlnească cu alte femei când are chef 
sau să stea cu ele toată noaptea. Nu-şi poate cheltui banii 
cu alte femei. De ce acceptă un bărbat aflat într-o astfel de 
relaţie toate aceste interdicții? 

Pentru că te vrea pe tine şi nu vrea să te piardă. 

Aşa că până la căsătorie nu mai este decar un pas: 
stabilirea datei nunţii. Ştii că vrei asta, aşa că uite ce 
trebuie să faci: exprimă-ţi cererile şi standardele şi spune- 
i: „Te iubesc, avem o relaţie extraordinară - una la care am 
visat mereu. Şi tot ceea ce îmi doresc acum este să ne 
căsătorim. Aşa că vreau să te gândeşti la o dată şi să mi-o 
spui în două săptămâni. Dacă nu mă ceri de soţie între 
timp, atunci trebuie să ştii că nu voi mai suporta să-mi 
dictezi tu când să fiu fericită. Ceea ce avem acum nu mă 
face fericită”. 

Poftim? Asta este o cerere perfect rezonabilă. De 
altfel, cât ai de gând să mai accepţi o situaţie din care nu 
primeşti ceea ce vrei? Zece ani? O veşnicie? 

Tu deţii controlul. Nu renunţa la puterea ta. În 
momentul în care eu, ca bărbat, am văzut că eşti dispusă 


să renunţi la speranţele tale de a merge la altar, voi face şi 
eu la fel. Şi voi continua mult şi bine aşa, „închiriindu-te”, 
cu opțiunea de a te şi „cumpăra”, dacă îmi dai voie. Nu te 
comporta nedemn. Fii conştientă de valoarea ta. 

Observaţie: asta nu înseamnă că trebuie să-l ceri tu 
pe el de soţ. Ci să abandonezi o mentalitate învechită 
potrivit căreia tu trebuie să aştepţi la nesfârşit, până 
bărbatul vine în genunchi să-ţi ceară mâna. Ţi s-a spus de 
atât de multe ori că nu tu trebuie să ceri un bărbat în 
căsătorie, încât nu ţi se pare normal să spui tu ce îţi 
doreşti de la acel bărbat. Dar nu mai e ca pe vremuri! Pe 
vremea când generaţiile părinţilor noştri se curtau şi se 
căsătoreau, femeile trebuia să aştepte să apară un bărbat, 
pentru că, în cazul lor, opţiunile erau limitate. Dacă 
bărbatul trăia la fermă şi următoarea fermă era la 2 km şi 
în nicio fermă nu locuia o femeie - ci alţi doi bărbaţi - el 
trebuia să parcurgă alţi 2 km pentru a întâlni o potenţială 
parteneră. Şi atunci când curtau, bărbaţii curtau; el 
trebuia să meargă până într-acolo încât să scrie mesaje pe 
pietre pentru ca toată lumea să-i cunoască intenţiile, să 
trimită semnale cu fum pentru ca fata să-i cunoască 
intenţiile. Curtarea era foarte romantică, deoarece bărbaţii 
ştiau că trebuie să se poarte impecabil, nu doar în faţa 
femeii, ci şi în faţa tatălui ei. Băieţii trebuiau să meargă 
acasă la fată, să ceară permisiunea de a sta în aceeaşi 
cameră cu ea, în prezenţa adulţilor, pentru că nu mai erau 
alte camere disponibile. Şi asta culmina cu o discuţie 
particulară dintre tată şi pretendent, în care băiatul cerea 
mâna fetei. Şi totul ţinea de voinţa tatălui. 

În prezent, femeile pleacă de la premisa că, dacă 
bărbatul le iubeşte, atunci le va curta şi le va cere de 
nevastă. Problema este că folosesc logica secolului al XX- 
lea în secolul al XXI-lea. Acum, femeile sunt egale cu 
bărbaţii, muncesc cot la cot cu ei, locuiesc în apartamente 
ca şi ei, conduc trenuri şi autobuze ca şi ei, merg în cluburi 
cu ei. Graţie tehnologiei, azi poţi contacta o femeie fără ca 


măcar s-o fi văzut. Nu mai suntem în anii '50, nu te mai 
poţi agăța de vremurile de altă dată. 

Replica: „Dacă vrea să se căsătorească cu mine, mă 
va cere” trebuie uitată. Pentru că bărbatul nu te va 
întreba, atunci când eşti pregătită, dacă vrei să fii soţia lui, 
ci se va juca cu tine până ce îi vei impune nişte standarde 
şi cerinţe pe care le va respecta. Nu-ţi spun să te aşezi în 
genunchi. Îţi cer doar să stabileşti o limită de timp în care 
să-ţi dea inelul şi să propună data nunţii şi să-i spui toate 
aceste lucruri şi bărbatului cu care vrei să te căsătoreşti. 

Ştiu că este dificil. Dar este mai greu să treci prin 
întâlniri, să convieţuieşti, să ai un copil cu un bărbat care 
nu are nicio intenţie să se căsătorească cu tine şi, după opt 
ani de relaţie, el poate pleacă şi te lasă pe tine cu toate 
grijile pe cap. Este foarte posibil. Gândeşte-te cât de greu 
ar fi. Vreau să-ţi sugerez că poţi să eviţi dinainte 
momentele neplăcute - fă-i cunoscut bărbatului ce vrei şi 
ce aşteptări ai. Spune-i clar cât valorezi şi că nu eşti gratis; 
spune-i: „Te respect, te ador, sunt afectuoasă, sunt atentă 
la nevoile tale, sunt punctuală, sunt bună, sunt loială, voi 
face copii cu tine şi îi voi iubi din suflet - dar toate astea au 
un preţ. Am nevoie de timpul tău, de loialitatea, sprijinul, 
afecțiunea, atenţia, punctualitatea, bunătatea ta - am 
nevoie să mă sprijini, să mă respecţi şi, mai presus de 
toate, să mă iubeşti. Aştept, de asemenea, să mă ceri în 
căsătorie şi să mă iei de nevastă în faţa lui Dumnezeu”. 

Atunci când îi comunici bărbatului aceste lucruri, îi 
vei capta atenţia, pentru că ţi-ai atribuit o valoare foarte 
mare. El se va întreba: „Oare merită ea toate aceste 
eforturi?”. Dacă preţul tău este prea mare, va pleca. Dar 
oricum nu-l voiai pe tipul acesta, nu? Nu aşa. El vrea doar 
să te închirieze. Oamenii care închiriază nu sunt interesaţi 
să aibă grijă de proprietatea locuită. Ei doar se folosesc 
spaţiul respectiv şi, când găsesc ceva mai bun, se mută de 
acolo. 


Tu vrei un tip care este dispus să plătească pentru 
tine atât cât meriţi, unul care este dispus să se mute, să 
stea o perioadă, să aibă grijă de peluză, de ţevi, să 
vopsească pereţii, să aducă mobilă, să plătească ipoteca. 
Adică să te facă să te simţi acasă. Cum trebuie să fie 
bărbatul tău? Un om care-şi va asuma responsabilităţi şi te 
va cere de soţie, aşa cum îţi doreşti. 

În concluzie, băieţii convieţuiesc cu femeile, bărbaţii 
construiesc o familie. 

Cere-i partenerului tău să fie bărbat. Dacă nu te 
iubeşte, nu va accepta nimic din toate acestea, aşa că 
măcar vei şti care este adevărul. Dar dacă te iubeşte, îţi va 
arăta asta, îţi va oferi ceea ce ai nevoie şi te va proteja. 
Dacă te iubeşte cu adevărat, va spune mândru: „Aceasta 
este soţia mea”. Da, poate începe cu: „Aceasta este fata 
mea”. Sau cu: „Aceasta este logodnica mea”. Dar, după 
vreo doi ani, va trebui să depăşeşti statutul de logodnică. 
Trebuie, cel puţin, să clarificaţi situaţia. Pentru că femeilor 
nu le place incertitudinea. Toate vor să ştie unde duce 
această relaţie. Mă iubeşte? Sunt aleasa inimii lui? Ce are 
de gând cu mine? 

Cam asta este problema, pe scurt: fiecare bărbat ştie 
că va trebui să se căsătorească odată şi odată. Dacă el nu 
este pregătit pentru asta, şi tu eşti, atunci nu prea vă 
potriviţi, nu-i aşa? Aşa că de ce să-ţi iroseşti ani preţioşi 
construind o relaţie care nu se îndreaptă în direcţia dorită 
de tine? 

Mai bine cauţi pe altcineva cu care să mergi în 
aceeaşi direcţie. Cred cu tărie că acesta este motivul 
pentru care sunt atâtea femei de 30 de ani nemăritate - 
pentru că undeva, pe parcurs, n-au pus piciorul în prag şi 
n-au mers mai departe. Dar, din experienţă, te sfătuiesc 
aşa: pune piciorul în prag, stabileşte nişte standarde şi 
vezi cât de repede se conformează el. Motivul pentru care 
sunt căsătorit astăzi cu Marjorie este că ea a stabilit o 


limită de timp în privinţa cererii în căsătorie şi că mi-a 
comunicat nişte solicitări şi nişte standarde. Şi asta la 
începutul relaţiei. A ştiut că trebuie să facă asta în noaptea 
în care relaţia noastră era cât pe ce să se termine. Am fost 
conştient de toate acestea în momentul în care am 
recucerit-o. Acum, dacă aş mai munci încă pentru 
compania Ford şi, din salariul meu de 600 de dolari, ea mi- 
ar cere 400, i-aş da fără ezitare. 

Vreau s-o protejez. 

Şi ea mă face mândru că sunt bărbat. 
Şi tu poţi avea toate acestea. Nu te rezuma la o poveste de dragoste 
care ţi-a frânt inima. Pune-te pe tine pe primul loc - urmează-ţi calea şi 
fă-l pe bărbatul de lângă tine să devină bărbatul visurilor tale. Nu uita 
că primul motiv pentru care eşuează lumea este chiar frica de eşec. 
Frica te paralizează şi nu mai poţi acţiona. Nu te teme că-l vei pierde pe 


bărbatul de lângă tine, pentru că dacă te iubeşte cu adevărat, nu te va 
părăsi. 


15 
RĂSPUNSURI RAPIDE LA ÎNTREBĂRILE PE 
CARE AI VRUT MEREU SA LE PUI 


Aşa cum ţi-am mai spus de foarte multe ori, bărbaţii 
sunt nişte creaturi foarte simple. Şi există anumite 
subiecte asupra cărora nu vom sta foarte mult timp pe 
gânduri, ci îţi vom răspunde direct. Am rugat o mulţime de 
colege de muncă, femei şi asociate, să-mi spună ce vor să 
afle, ce întrebări le macină, care sunt lucrurile pe care vor 
dintotdeauna să le ştie, dar care n-au fost lămurite 
satisfăcător de către bărbaţii lor. Ele m-au întrebat - iar eu 
am răspuns. lată întrebările lor şi răspunsurile mele: 


Ce li se pare sexy bărbaţilor? 

Bărbaţii au gusturi diferite, astfel încât ceea ce poate 
fi considerat sexy pentru unul, pe altul poate să-l lase rece. 
Insă fii sigură că, indiferent de cât de multe defecte îţi 
găseşti uitându-te în oglindă, undeva pe acest pământ, 
există cineva care te va găsi cu adevărat incitantă - adică 
există o persoană care va fi atrasă de tine exact aşa cum eşti. O femeie 
care are încredere în ea este foarte atractivă. De asemenea, bărbaţii 
pun foarte mult accent pe partea vizuală. Sunt atenţi la felul în care te 


îmbraci, în care mergi, la machiaj, la picioare, la mâini, la dantură. Le 
scapă foarte puţine lucruri din acest punct de vedere. 


Ce cred bărbaţii despre operaţii estetice, peruci, 
lentile de contact, unghii false etc.? 


Pentru majoritatea bărbaţilor contează să fii 
frumoasă la braţul lor, indiferent de mijloacele prin care ai 
devenit frumoasă. Poţi face orice - îţi poţi pune silicoane, 
poţi face liposuctie, rinoplastie, îţi poţi micşora sânii - nu 
contează, atâta vreme cât te simţi frumoasă. Dar dacă îi 
spui bărbatului tău că vrei să-ţi faci o operaţie de 
corectare a nasului, iar lui îi place aşa cum eşti, atunci 


poate ar trebui să renunti la intervenţie. De ce să te supui 
unor riscuri inutile, de vreme ce bărbatul tău este 
mulţumit de felul în care arăţi? De ce să pierzi din 
greutate, dacă bărbatului tău nu i se pare că eşti prea 
plinuţă? Desigur, dacă vrei s-o faci pentru tine însăţi, este 
în regulă. Dar pe partenerul tău asta nu-l va influenţa 
nicicum, dacă este deja mulţumit de felul în care arăţi. 


Ce cred bărbaţii despre relaţiile cu femei mult 
mai tinere decât ei? 


Foarte mulţi bărbaţi aflaţi la vârsta de 40 - 50 de ani 
încep să iasă cu femei mult mai tinere pentru a se valida 
pe ei înşişi. Acest lucru este totuna cu cumpărarea unei 
maşini sport foarte puternice şi zgomotoase de către acel 
bărbat; şi fac asta pentru că „motorul” lor nu mai face la 
fel de multă gălăgie. Asta se întâmplă mai ales în cazul 
bărbaţilor care nu au o viaţă bine pusă la punct. N-are 
nicio treabă cu femeile; este strict problema lor. Dar ghici 
ce? Pe de altă parte, se poate ca acum să te privească un 
bărbat mai tânăr decât tine şi să gândească: „Oau - nu m- 
ar deranja deloc să fiu validat de ea”. Se întâmplă şi aşa, 
de multe ori. Cum spuneam mai devreme , fiecare are 
perechea lui în lumea asta. 


Bărbaţii preferă femeile slabe sau pe cele mai 
plinuţe? 


Bărbaţilor le plac tot felul de femei. Fiecare bărbat 
are un gen de femeie. Există bărbaţi cărora le plac femeile 
masive, unii cărora le plac femeile mici, mignone şi sunt 
bărbaţi cărora le plac femeile de talie medie. Nu contează 
cum arăţi, există un bărbat şi pentru tine pe lumea asta. 


Bărbaţii ar avea o relaţie sau s-ar căsători cu o 
femeie care fumează? 


Eu nu m-aş căsători cu o fumătoare şi probabil că nici 
majoritatea nefumătorilor. Pielea femeilor care fumează 
îmbătrâneşte prematur şi acestea au buzele pale. Le 
îmbătrâneşte şi corpul. Din punctul meu de vedere, fumatul 
presupune o slăbiciune şi o lipsă de înţelegere faţă de importanţa 
sănătăţii personale. 

De vreme ce noi, bărbaţii nefumători, vedem că unei 
femei nu-i pasă de sănătatea ei, ne gândim imediat şi la 
incapacitatea ei de a-i păsa de soţ sau de copii. Majoritatea 
bărbaţilor nefumători nu vor tolera o femeie care fumează 
- nu permanent. Bărbatul se va culca cu ea, dar nu o va lua 
de nevastă. 


Ce cred bărbaţii despre femei când se îngraşă 
sau când nu mai arată ca atunci când s-au cunoscut? 


Dacă bărbatul te iubeşte, te va iubi în continuare, 
oricum vei arăta. Aşa cum şi noi ne pricopsim cu burţi sau 
cu şunculiţe, cu siguranţă că înţelegem şi problemele 
voastre. Ştim că nu ai cum să arăţi tot timpul exact ca la 
prima întâlnire. Dacă poţi să-ţi mentii fizicul în nişte 
parametri decenţi, adică să te îngraşi 5 kg, dar nu 20, şi să 
fii sexy şi aranjată, dincolo de kilogramele în plus, bărbaţii 
sunt satisfăcuţi cu asta. Dacă partenerul tău este 
superficial, va susţine că nu poate trece peste aşa ceva. 
Dar dacă un bărbat vede că, în ciuda celor câteva 
kilograme în plus, tu încă faci eforturi pentru a arăta bine, 
va fi împăcat cu greutatea ta. 


Bărbaţii preferă femeile pe tocuri sau cu pantofi 
joşi? 


Tocuri, iubito! Tocuri! Dacă am putea face adidaşi cu 
tocuri, am face-o. Pentru noi, tocurile sunt un lucru foarte 


sexy. Nu cunosc niciun bărbat care să prefere femeile care 
poartă pantofi joşi. Nu am întâlnit niciunul. Toţi credem că 
tocurile vă fac piciorul mult mai frumos, vă fac să mergeţi 
mult mai feminin şi vă fac şi pe voi mai feminine. Şi asta ne 
atrage pe noi. 


S-ar întâlni un bărbat cu o femeie proastă? 


Un bărbat deştept nu se poate întâlni cu o femeie 
proastă. Dar se poate folosi de ea. Un bărbat deştept nu 
vrea să se întâlnească cu o femeie proastă, pentru că este 
important ca femeia de lângă el să fie capabilă să se 
descurce în viaţă şi să îl sprijine, mai ales dacă el are de 
gând s-o ceară de soţie. Femeia nu poate veni la 
petrecerea de la birou, comportându-se ca o marionetă. 
Insă pe bărbaţi nu-i deranjează să aibă o femeie prostuţă 
aproape, care mai arată şi bine, dar nici n-o vor păstra 
lângă ei. 


Ce cred bărbaţii despre femeile care le oferă o 
băutură? 

Bărbaţii văd asta ca pe o provocare. În mintea lor. 
Dacă vrei să-mi cumperi ceva de băut înseamnă că mă 
vrei. Şi dacă simt că mă vrei, intru în joc. 


Ce părere au bărbaţii despre femeile care beau? 


Sunt bărbaţi cărora le plac astfel de femei, dar cei 
care nu beau cu siguranţă nu vor fi interesaţi de aşa ceva. 
Trebuie să ştii, cu toate acestea, că niciunui bărbat nu-i 
place o femeie beată, decât dacă aceasta este la facultate 
şi el o ţine de braţ şi o conduce spre dormitor. Bărbaţii vor 
femei care să se poarte mereu ca nişte doamne. Dacă bei 
la anumite ocazii, este în regulă. Dar dacă bărbatul trebuie 
să te care în cârcă, pentru că ai leşinat, sau pentru că te 
agăţi de altcineva sau vorbeşti tare şi spui prostii, atunci, 
da, este o problemă. 


Este bine ca femeia să-i ia bărbatului cadouri în 
perioada întâlnirilor? 


Doar dacă relaţia este serioasă. Altfel, el nu se va 
gândi decât că: (a) încerci să-l agăţi de tine şi (b) că aştepţi 
ceva în schimb. Aşteaptă şi vezi ce-ţi oferă el mai întâi - 
lasă-l să se comporte cu tine ca un bărbat şi să te răsfeţe. 
Bărbaţilor adevăraţi le place să facă asta cu femeile de 
care le pasă. Observaţie: fii recunoscătoare pentru 
cadourile primite, dar nu te lăsa păcălită crezând că, în 
curând, vei primi şi un inel. Un cadou este doar un... 
cadou. Nu te gândi că se vor întâmpla cine ştie ce alte 
lucruri. Doar acţiunile bărbatului - felul în care te prezintă, 
îţi asigură cele necesare şi te protejează - îţi vor da cu 
adevărat de înţeles care sunt sentimentele lui pentru tine. 


Ce cred bărbaţii despre femeile care cer bani? 


Nu face asta la începutul relaţiei, decât dacă nu ai 
nimic împotriva apelativului „profitoare”. Dar dacă sunteţi 
deja într-o relaţie - doar tu şi cu el - şi ai o problemă 
financiară, spune-i despre aceasta şi vezi cum 
reacționează. Spune-i: „Sunt într-o încurcătură şi mi-e 
ruşine să-ţi cer bani, dar chiar am nevoie de ajutorul tău. 
Ai putea să-mi împrumuţi 100 de dolari să fac o plată? Ţi-i 
voi da înapoi cât de repede voi putea”. Dacă bărbatului îi 
pasă de tine, nu te va judeca. 


Îşi ajută bărbaţii partenerele să pună bazele 
propriei afaceri? 

Fără îndoială. Dar nu şi în cazul în care ai de-a face 
cu un bărbat a cărui viaţă nu este organizată, care nu este 
mulţumit de cât de realizat este, de ceea ce face şi de cât 


câştigă, sau cu un tip reticent la ideea ca tu să ai propria 
ta afacere, pentru că el încă se luptă să-şi atingă ţelurile şi 
n-are timp să te ajute şi cu ale tale. Dar dacă viaţa 
partenerului tău este în ordine şi el este sigur de bărbăţia 
lui, te va ajuta fără doar şi poate. 


Îi deranjează pe bărbaţi că partenera de viaţă nu 
munceşte? 


Deloc. În zilele noastre, este aproape o necesitate ca 
atât soţul, cât şi soţia să muncească pentru a reuşi să se 
descurce împreună. Dar dacă bărbatul poate să asigure 
traiul familiei, în general nu va avea nicio problemă cu 
faptul că partenera lui stă acasă. 


Ce cred bărbaţii despre femeile la volan? 


Suntem în secolul al XXI-lea, aşa că majoritatea 
bărbaţilor nu au nicio problemă cu asta. Dar există şi 
bărbaţi de modă veche şi misogini care cred că femeile ar 
trebui să lase şoferul, pentru că acesta este făcut pentru 
sexul opus. Nu ştiu în ce lume trăiesc aceşti oameni. Dar n- 
am întâlnit încă niciunul de acest gen. 


Contează, pentru bărbat, faptul că femeii îi 
place sau nu sportul? 


Nu. Unor bărbaţi le place ca partenerele lor să fie 
interesate de evenimentele sportive, dar, în general, le 
place să se bucure liniştiţi de joc. Dacă nu faci faţă 
situaţiei, fă-ţi de lucru cu altceva. 


Le place bărbaţilor să meargă la cumpărături? 
Vom merge la cumpărături, dacă ne veţi obliga şi 
dacă acesta este singurul mijloc de a petrece timp cu voi. 


Dar nu ne place asta. Gândeşte-te la următorul lucru: 
hainele pentru bărbaţi sunt mereu la un alt etaj, şi ocupă 
întotdeauna o suprafaţă mai mică. Astfel, noi putem să 
cumpărăm repede ce avem de luat şi să plecăm. Nu vei 
intra niciodată într-un magazin de bărbaţi, unde aceştia 
stau şi răscolesc printre haine, punându-şi tricourile pe 
lângă corp şi întrebându-se dacă le stă mai bine cu verde 
sau cu albastru. Noi intrăm în magazin ştiind exact ce 
vrem să luăm şi ieşim cu produsul respectiv. Se întâmplă 
rar să zăbovim. Esenţial este să intrăm şi să ieşim din 
magazin: aşa ne place să ne facem cumpărăturile. 


Ce cred bărbaţii despre relaţiile interrasiale? 


Depinde de bărbat. Dar cui îi mai pasă de acest lucru 
în zilele noastre? Nu ne mai confruntăm cu problema pe 
care o reprezenta acest lucru altă dată. Personal, nu-mi 
pasă. lubirea nu ţine de rasă şi, dacă o persoană iubeşte pe 
cineva de altă rasă, n-ar trebui să conteze culoarea pielii, 
din moment ce ambii se iubesc. Doar asta contează cel mai 
mult, nu-i aşa? În orice caz, femeile ar trebui să se asigure 
de acest lucru. Dacă femeia are o relaţie cu un bărbat de 
altă rasă doar pentru a se bucura de un anumit statut, este 
îngrozitor când te gândeşti că acesta este motivul pentru 
care vrea să se căsătorească cu el. Dar dacă o face din 
dragoste, femeia este cu atât mai puternică. 


De ce nu le place bărbaţilor să vă ia în braţe după ce aţi făcut 
sex? 


Pentru că suntem înfierbântaţi. Şi obosiţi. Am depus efort, am transpirat 
şi tot ce vrem este să aştepţi câteva minute înainte să vii pe partea 
noastră de pat şi să ne ţinem în braţe. 


Cum îi spui unui bărbat că nu te satisface din 
punct de vedere sexual? 


Nu este bine să aduci vorba despre asta când luaţi 
masa în bucătărie sau în timp ce faceţi un drum mai lung 
cu maşina. Nu poate ieşi nimic bun din asta. Când pui la 
îndoială abilităţile sexuale ale partenerului tău, acesta 
devine foarte nervos şi stânjenit, şi asta destul de repede. 
Îţi sugerez să abordezi acest subiect chiar în timpul actului 
sexual. Atunci, partenerul este mai deschis faţă de 
problema respectivă. Spune-i ceva de genul: „Îmi place 
mult când faci asta”. Sau: „Este bine, iubitule, acum fă 
aşa”. Şi vezi cum se adaptează. El se va strădui mai mult, 
căci simte că-ţi place şi sigur nu vrea să te 
nemulţumească. În timpul actului, bărbaţii sunt receptivi 
la orice fel de sugestii, atâta timp cât se prind despre ce 
este vorba. 


Ce se întâmplă dacă femeia vrea să facă sex mai 
des? 


Orice ar fi, nu deschide aceasta conversaţie cu acele 
cuvinte terifiante: „Trebuie să discutăm". Mecanismele 
noastre de apărare se activează imediat, primim nişte 
semnale de avertizare şi devenim siguri că nu va ieşi nimic 
bun din asta. Mai bine încearcă să-i spui partenerului tău 
ceva spontan, de genul: „Nu mă mai satur de tine!” Asta îi 
va da de înţeles că eşti disponibilă, că vrei mai mult, 
pentru că tocmai i-ai dat de înţeles că-l doreşti, în loc să-i 
spui că este ceva în neregulă. 


Cât de lung poate fi timpul în care nu faceţi sex, 
atunci când sunteţi certaţi? 


Să nu facem sex o zi este o pedeapsă mai mult decât 
suficientă pentru noi, dacă e vorba să fi avut vreo ceartă. 
Te-ai supărat că partenerul a zis ceva despre copii şi nu 


vrei să faci sex cu el în seara respectivă? OK. Dar a doua 
zi, dacă încă mai eşti supărată şi el dă semne că te vrea, 
iar tu îl respingi, deja e o problemă. Totuşi putem rezistă şi 
mai mult, când ştim că i-am înşelat partenerei încrederea 
şi trebuie s-o recâştigam. Atâta lucru putem înţelege şi noi. 


Cum îşi poate da seama o femeie dacă 
partenerul ei este homosexual? 


Nu am nicio idee - doar bărbaţii homosexuali sau 
femeile care s-au întâlnit cu astfel de bărbaţi pot răspunde 
la această întrebare. Nu fac parte din niciuna dintre aceste 
categorii. 


Ce cred bărbaţii despre relaţiile deschise? 


Dacă bărbatul acceptă sau propune să aveţi o „relaţie 
deschisă” înseamnă că nu se vede alături de tine în viitor. 
Că nu are niciun gând în privinţa ta. Incheiaţi discuţia 
despre „doream ceva incitant”. Atunci când un bărbat te 
iubeşte, nu te va împărţi cu nimeni. Punct. Dacă tipul este 
dispus să te împartă, este clar că nu te iubeşte. 


Îi deranjează pe bărbaţi să fie întrebaţi despre trecutul lor? 


Da, ne pune într-o situaţie neplăcută. Avem senzaţia 
că încerci să sapi adânc în sufletul nostru, atunci când ne 
răscoleşti trecutul, poate pentru a-l judeca. Cu toate 
acestea, ai dreptul să te interesezi de trecutul unui bărbat. 
Numai nu-i pune întrebări de la prima întâlnite, pentru că 
nu vei obţine niciodată un răspuns sincer. El nici măcar nu 
s-a hotărât în privinţa relaţiei dintre voi, aşa că nu are de 
ce să-ţi spună ce are pe suflet. Nu pierde timpul 
întrebându-l despre ultima femeie din viaţa lui; va găsi un 
pretext ca să nu spună ce s-a întâmplat. Acordă-i timp, iar 


el îţi va spune uşor tot ceea ce trebuie să ştii. 


Ce crede un bărbat despre o femeie care nu vrea 
să poarte numele lui după căsătorie? 


Majoritatea bărbaţilor au o problemă cu asta. 
Gândeşte-te la cele trei moduri prin care ţi-am spus că îşi 
arată dragostea un bărbat. El protejează, asigură traiul şi 
arată că eşti a lui. Dacă nu pot spune: "Aceasta este 
doamna Harvey", înseamnă că am fost lipsit de una dintre 
modalităţile importante prin care îmi arată dragostea. De 
asemenea, bărbatul trebuie să ştie că îi eşti loială şi, 
acceptând să-i porţi numele, îi poţi demonstra acest lucru. 
Pe el nu-l interesează cât de important este numele tău de 
familie pentru tine; tu şi cu el sunteţi pe punctul de a 
forma o familie. Iar bărbatul trebuie să ştie că te dedici 
acestei familii, aşa cum ai făcut şi cu familia ta. Numele 
tău de familie trebuie să fie acelaşi cu al soţului. Dacă nu-ţi 
convine, de ce nu te căsătoreşti cu tatăl tău? 


Este bine să-l faci gelos pe partenerul tău, astfel 
încât el să ştie că ai putea fi cu altcineva, dacă ai 
vrea? 


Nu este nevoie; el ştie asta deja. Ştie destul de bine 
că partenera lui poate pleca oricând de lângă el. Dar, dacă 
forţezi nota şi încerci să îi stârneşti gelozia, intri într-un 
joc foarte periculos. Pentru că, în cazul bărbatului, acest 
lucru declanşează aproape mereu un reflex. 

El ţi-ar putea spune: „OK! Putem juca amândoi jocul 
ăsta”. Dacă vrei să-l faci gelos pentru că nu-ţi acordă 
suficientă atenţie, poate ar trebui să consuli capitolul 
„Bărbaţii respectă standardele: impune câteva reguli” şi 
apoi aplică nişte sfaturi din capitolul respectiv, pentru a te 
bucura de bărbatul de care ai nevoie şi pe care-l meriti. 


Îi deranjează pe bărbaţi că partenerele lor au 
amici de sex masculin? 


Dacă eşti într-o relaţie foarte serioasă, te sfătuiesc cu 
toată tăria să încetezi sporovăielile cu un amic de sex 
masculin. Ascunde fotografiile din facultate cu voi doi, nu-l 
lăsa să te sune acasă prea des sau să-ţi trimită cadouri; 
dacă vei continua astfel, vei da de necaz. Gândeşte-te la 
următorul lucru: dacă partenerul tău ar ţine poza unei 
prietene printre lucrurile personale, ai înnebuni. Cum te-ai 
simţi dacă o femeie ar suna acasă la voi şi ar cere să 
vorbească cu el? Sau dacă ar primi vreun cadou de la ea? 
Acum înţelegi? Îţi sugerez să eviţi orice lucru care l-ar 
putea determina pe partenerul tău să aibă gânduri 
neplăcute privind relaţia ta cu altcineva. Punct. Sunteţi doi 
şi între voi nu trebuie să se interpună nimeni, cu atât mai 
puţin amicii tăi de sex masculin. Evită asta. 


De ce îşi lovesc unii bărbaţi femeile? 


Majoritatea fac asta din slăbiciune şi din nevoia de a 
controla ceva în viaţa lor. Dar am observat că bărbaţii care 
lovesc femei nu prea s-au bătut şi cu bărbaţi. Atât sunt de 
slabi. 


Cum rămâne cu prietenele partenerei? 
Ce părere au bărbaţii despre ele? 


Nu ne deranjează. Adică partenerul tău nu-ţi poate 
interzice să ai prietene, la fel cum nici tu nu-i poţi interzice 
să meargă la fotbal cu băieţii. Este bine să ai prietene. 


Ce părere au bărbaţii despre bârfă? 


Urâm bârfa. Dar ştim că n-o putem controla. Aceasta 
reprezintă o violare a intimităţii şi un bărbat este aproape 
sigur că, dacă tu şi prietenele tale sunteţi dispuse să 
vorbiţi despre alţi oameni, probabil că şi ele vorbesc 
despre voi doi, de asemenea. Ține minte acest lucru când 
îţi mai vine să îţi bagi nasul în treburile altor oameni. 


Bărbaţii discută între ei despre partenerele lor? 


Nu, în cazul în care partenera bărbatului este aleasa 
inimii lui. Bărbaţii nu vorbesc despre soțiile şi partenerele 
lor de viaţă, pentru că niciun bărbat nu vrea ca vreun 
prieten de-ai lui să se gândească în vreun fel la partenera 
lui de viaţă, cu atât mai puţin într-un mod romantic sau 
sexual. Bărbaţii ştiu asta foarte clar. Totuşi, dacă nu eşti 
aleasa inimii lui - dacă eşti doar o tipă cu care bărbatul îşi 
umple timpul, în căutarea alesei inimii lui - atunci vor 
exista discuţii legate de tine, fii sigură. 


Este important să te înţelegi bine cu mama 
partenerului de viaţă? 


Uite cum stă treaba: dacă n-ai o relaţie bună cu 
mama lui şi ei nu-i pasă de tine, atunci va fi stresant. Orice 
femeie care a stat alături de un bărbat timp de 90 de zile 
ar fi trebuit să-i cunoască deja familia şi, dacă el încă nu 
te-a prezentat, atunci este cazul să-ţi pui întrebări sau să 
accepţi faptul că nu este interesat de stabilirea unei relaţii 
serioase cu tine. Dacă eşti destul de bună pentru ca el să 
se culce cu tine, ar trebui să fii la fel de bună şi ca să-i 
cunoşti mama. 


Dacă sora bărbatului n-o place pe prietena 
acestuia, el se va despărţi de ea? 


La naiba, nu! Niciun bărbat nu se desparte de iubita 
lui pentru că ea nu se înţelege bine cu membrii familiei 
(alţii în afară de mamă). Sora, verii, mătuşile sau unchii n- 
au decât să evite să fie în prezenţa respectivului bărbat, cu 
atât mai mult dacă nu le place femeia pe care o iubeşte el. 


Dacă bărbatului nu-i place familia ta, va rămâne 
cu tine? 


Dacă pui familia ta înaintea lui, este de la sine înţeles 
faptul că bărbatul se va retrage. 


Dacă ai un copil, cum se împacă noul iubit cu 
tatăl copilului? 


Este OK, bărbaţii ştiu că un copil trebuie să aibă şi 
un tată şi că, dacă el face parte din viaţa copilului, va 
trebui să interacţioneze cu el într-un fel sau altul. Dar 
bărbatul tău trebuie să ştie că poate veni la tine şi că poate 
să fie el însuşi. Dacă are o relaţie serioasă cu tine şi îţi 
vede copiii făcând ceva rău dar el nu are voie să le facă 
vreo observaţie în legătură cu asta, înseamnă că tu nu-l 
laşi să-ţi fie alături şi să te protejeze aşa cum ar vrea şi 
asta va fi o problemă pentru el. După ce-i permiţi 
bărbatului să-i cumpere copilului haine de şcoală, să te 
ajute să montezi acoperişul şi să-ţi facă plinul la maşină, 
nu poţi să-i spui că n-are dreptul să fie o prezenţă paternă 
- dacă nu chiar să joace rolul de tată - pentru copii. Atunci, 
care mai e rostul lui în relaţie? Va trebui să te gândeşti 
cum să păstrezi un echilibru - astfel încât tatăl biologic al 
copilului să-şi vadă de datoriile lui, iar partenerul tău să 
facă, şi el, la fel. Dacă el nu se poate implica în creşterea 
copilului tău, ar putea fi o explicaţie de ce a plecat din 
familie şi tatăl biologic. 


Partenerul meu se aşteaptă să fiu prietenă cu 
mama copilului lui? 


Există foarte puţine cazuri din acestea în lume. Dacă 
eşti în situaţia aceasta, felicitări! Dar, cu siguranţă, 
partenerul tău nu se va aştepta să fiţi cele mai bune 
prietene, aşa că nu va forţa nota. 


Este în regulă să-l sun pe partenerul meu când 
este la muncă, să vorbim? 


Dacă-l suni să-i spui că ai o surpriză specială pentru 
el când vine acasă, este de bun augur. Dar dacă-l suni să 
vorbiţi despre probleme mărunte, nu este prea bine. Chiar 
dacă simţi nevoia să-i spui ceva exact în acel moment nu 
înseamnă că trebuie s-o faci neapărat. 


Care este semnul masculin internaţional prin 
care un bărbat spune: „Nu te mai aud”? 


Dacă bărbatul ţi-a răspuns la o întrebare pe care i-ai 
adresat-o (ori pe care el crede că a auzit-o, chiar dacă tu 
nu l-ai întrebat nimic), probabil că după aceea nu te mai 
ascultă referitor la problema voastră sau a ta. În ceea ce-l 
priveşte, răspunsul lui este soluţia la întrebarea ta şi, dacă 
tu continui să vorbeşti despre problemă după aceea, el nu 
te mai ia în seamă. 


Bărbaţilor le plac mai mult femeile care gătesc 
decât cele care nu fac asta? 


Problema cu „eu nu gătesc” este destul de 
importantă în zilele noastre. Dacă eşti superbă şi nu 


găteşti, bărbatul poate trece cu vederea asta. Dar dacă 
sunteţi căsătoriţi şi tu nu te mai îngrijeşti de propriul 
aspect şi nici nu găteşti? Ei, deja ceri prea mult. Bărbaţilor 
le plac femeile care pot pregăti o masă. lată o veste bună 
pentru femeile care nu gătesc: acest lucru este acceptabil, 
dacă îţi iei revanşa în dormitor. 


Bărbaţii evaluează în secret să vadă dacă vei fi o 
mamă bună, o gospodină bună etc.? 


Categoric! Când ne gândim să punem bazele unei 
relaţii serioase cu o femeie, ne gândim cum va arăta casa 
noastră, dacă femeia va fi o mamă bună, dacă va fi 
capabilă să cheltuiască banii cu chibzuinţă şi să ia decizii 
bune. Şi femeile ar trebui să evalueze bărbaţii la fel. 


Ce crede un bărbat despre felul în care are 
femela grijă de casă? 


Bărbaţii nu suportă femeile care nu sunt curate. 
Când vin prietenii în vizită, crezi că el vrea să-i aducă într- 
o casă ca vai de lume? Crezi că bărbatul o va invita pe 
mama lui să stea pe canapea într-o sufragerie murdară? 
Mă îndoiesc. Felul în care arată casa ta te reprezintă; după 
ce-ţi vor călca pragul, oaspeţii nu vor spune: „Ce mizerie 
este!”, ci: „Femeia asta este cam împuţită”. Indiferent de 
modul în care se schimbă societatea şi concepţia despre 
responsabilităţile bărbaţilor în familie, femeia va fi mereu 
cea care asigură aspectul casei, îngrijind-o. Bărbaţilor le 
place curăţenia. Partenerului tău îi place când pui 
lumânări, aranjamente florale, porţelanuri şi argintărie 
prin casă şi îi place să intre într-o casă curată. Dacă lucraţi 
amândoi, iar tu nu mai faci faţă şi nici el nu vrea să facă 
faţă datoriilor casnice, atunci trebuie să strângeţi bani 
pentru angajarea unei menajere. Casa trebuie să fie curată 


cu orice preţ. 


Sunt bărbaţii atenţi la anumite detalii, precum 
creditele tale, atunci când se gândesc la o relaţie pe 
termen lung? 


Da. Asta demonstrează cât trebuie să muncim şi să 
câştigăm pentru a-ţi putea oferi tot ceea ce ai nevoie. Dar 
asta s-ar putea să nu fie un minus, ci doar un factor de luat 
în considerare. 


Ar urma bărbatul o femeie care trebuie să se 
mute în alt oraş din cauza carierei ei? 


Te va urma, în mod clar, dacă este sigur de bărbăţia 
lui şi simte că îţi poate oferi în continuare ceea ce îşi 
doreşte şi ceea ce îl face să se simtă bine. Dar dacă se 
pune problema pierderii a tot ceea ce a câştigat şi nu ştie 
dacă va mai reuşi s-o ia de la capăt, atunci se va gândi de 
două ori înainte să ia o decizie. 


Merg bărbaţii la consiliere psihologică? 


Numai ca măsură disperată. Dacă bărbatul simte că 
te poate pierde şi că respectivele consultaţii îl vor ajuta să 
te păstreze, atunci va merge. În caz contrar, nu are nici un 
motiv destul de serios să stea pe canapea şi să fie judecat 
pentru fiecare mişcare pe care a făcut-o. 


Ce cred bărbaţii despre surprize? 


Bărbaţilor le plac surprizele. Dar nu te aştepta să 
aibă o reacţie asemănătoare cu a ta. Nu va izbucni în 
lacrimi dacă-i faci un cadou sau dacă ai pregătit o excursie 


specială ori o cină romantică. Doar e bărbat! 
Ce crede bărbatul despre o parteneră infideli? 


El nu-şi face atât de multe griji în privinţa asta, aşa 
cum îşi fac femeile în privinţa bărbaţilor, pentru că ştie că 
cele două categorii umane au structuri diferite. Tu, ca 
femeie, eşti mai atentă la partenerul pe care ţi-l alegi şi ai 
standarde mai înalte decât noi atunci când intenţionezi să 
te culci cu cineva. Prin urmare, noi, bărbaţii, considerăm 
că acest lucru scade mult şansele de a fi înşelaţi. 


